
Tiskanje i raspačavanje dopušteno odlukom Glavnog ravnateljstva za proraicbu 
kr. 18072 4 2, ° ( 1 studenoga 1942. 


X A SLOVNU STRANU IZRADIO MLADEN VEŽA 


Ovo je prvi put, što u hrvatskoj književnosti izlazi ovakva 
knjiga pjesama. Sličnih knjiga bilo je nekoliko. Među ovima je naj¬ 
značajnija »Hrvatska mlada lirika« (Zagreb 1914.), ali ona 
je izišla kao obećanje, kao uvod, dok je ova obračun dosadašnjeg pje¬ 
sničkog stvaranja trideset uglavnom poznatih pjesnika. Bilo je i drugih 
zajedničkih knjiga, posebno u posljednje vrijeme, no to su bile knjige 
pojedinaca, koje udružiše poteškoće izdavanja zasebnih knjiga. Ne¬ 
rijetko su autori tih knjiga bili povezani i različitim naglašenim i ne- 
naglašenim programima (regionalizam, lirika grude, društvovnost, 
nacionalizam). Spomenut ćemo: »Liriku šestorice« (Zagreb 
1931.), »Liriku Grude« (Zagreb 1934.), pa »L i r i k u hrvat¬ 
skih sveučilištaraca« (Zagreb 1940.). Osim ovih knjiga, 
izišlo je još nekoliko knjiga pjesama četvorice, trojice i dvojice, a 
pred kratko vrijeme knjiga pjesama šestorice »Ranjeni galeb« 
(Zagreb 1942.). 

Tako niču imena, tiskaju se pjesme i knjige. Tako se od po¬ 
četka ovog našeg stoljeća u književnosti pojavilo više imena. U ovoj 
knjizi donosimo pjesme onih pjesnika, koji su ostali na rešetu vre¬ 
mena, i koji danas pripadaju — uglavnom — u naše poznate i pri-, 
znate pjesnike. Ta je imena probrao i označio odbor našeg dru¬ 
štva. To, naravno, ne znači, da izvan ovih imena nema više pjesnika, 
vršnjaka uvrštenih, kao ni to, da ne će koji od ovih trideset u buduć¬ 
nosti zatajiti kao pjesnik. 

Ova je knjiga obuhvatila nekoliko naših pjesničkih nara¬ 
štaja, pružajući sliku pjesništva našega stoljeća. Ona je nastala iz 
želje, da se uokviri u cjelinu pjesništvo našega doba, iz kojega će 
se zrcaliti pjesničko bogatstvo suvremene hrvatske književnosti. Ona 
obuhvaća pjesničke vrjednote naše suvremene književnosti, koje 
je vrijedno uokviriti i izložiti; ona je dakle nastala kao težnja za 
obračunom i izložbom, kao potreba za pregledom, koji bi mogao po¬ 
služiti našima, a i inozemstvu kao priručnik suvremenog pjesništva. 

Ne ćemo se opširnije upuštati u probleme ni oblike, kao ni sadr¬ 
žaje. umjetničke zamahe ni dosege pojedinih pjesnika. Sigurno je, 

da veći broj ovih pjesnika predstavljaju nesumnjive vrjednote na¬ 
šeg književnog stvaranja. Iz ove će se knjige jasno ogledati pojedini 
pjesnik i stanje našega suvremenog pjesništva. Ne ćemo govoriti 
o pjesnicima, kao ni o tome. kako se odražava njihova slika, ali mo¬ 
žemo sa sigurnošću reći. da je u ovoj knjizi nesumnjivo veliko bo¬ 
gatstvo i sjaj suvremenog hrvatskog pjesništva. 

Svakom smo pjesniku dali mjesta za deset pjesama, da bi se 
iz njih moglo stvoriti bar približno pjesničko obličje pojedinog 
pjesnika: da bi se bar donekle mogle obuhvatiti njegove oblikovne, 
sadržajne i izražajne osobine (zato je ostavljena i njihova inter¬ 
punkcija).' 

Ova je knjiga obuhvatila hrvatske pjesnike, rođene između 
1900. i 1914.. dakle pjesničko stvaranje između dva velika 
svjetska rata. Na početcima toga razdoblja stariji pjesnici iz 
ovoga kruga počeše stvarati, dok su se drugi tek rađali, da kasnije 
nastave jedinstveni put uspona hrvatskog pjesništva. 

Da li je ova knjiga antologija? Da, ali svoje vrste, jer svaki 
estetski izbor nužno je antologija. Svi su pjesnici (osim mrtvih!) 
sami izabrali svojih 10 pjesama. Zar onda znači, da oni tvrde, da su 
svih 10 njihovih pjesama antologijske? Ne, oni to ne tvrde ni za 
jednu. Pjesnici probraše onih 10 pjesama, koje su po njihovu mišlje¬ 
nju među njihovim pjesmama najbolje, najljepše, njima najdraže, 
i za koje drže, da ih mogu najbolje predstavljati u ovakvoj knjizi. 
To mišljenje ne mora biti točno, ali je pravo — a možda i zani¬ 
mljivo? — da se jednom dala prilika i samim pjesnicima, da sami 
izaberu svoje pjesme. Nesumnjivo je, da i to imade svoga čara i lje¬ 
pote, i da će se budući sastavljači antologija morati obazirati na ovaj 
izbor samih pjesnika. Oni, istina, drugačijim očima gledaju na vlastito 
stvaranje. Oni su tješnje, osobno, osjećajno povezani, pa nemaju onu 
potrebnu udaljenost od ovih pjesama, no svejedno: tko bi se usudio 
ustvrditi, da nagon pjesnika ne pogađa vlastitu ljepotu bolje nego 
neki sladokusci ili profesori? 

Prednost je ovakvih knjiga, što nam pružaju mogućnost uspo¬ 
ređivanja. Ni jedna naime stvar, gledana očima različitih duševnosti. 
nije sama po sebi apsolutna, jer naše duševne oči nisu apsolutne. Zato 
je vrijedno, što se kod ovakvih knjiga može uspoređivati pjesnik 
s pjesnikom, pjesma s pjesmom, i sigurno je slaba sudbina onog pje¬ 
snika, koji ne izdrži ovo uspoređivanje. Nije bez vrijednosti za ovu 
knjigu ni to, što je uspjela okupiti trideset pjesnika, koji se po mno¬ 
gim pjesničkim i nepjesničkim stvarima i osobinama vrlo razlikuju, 
pa ona spaja i stapa neke skrajnosti, i tako predstavlja sliku šaro¬ 
likosti motiva, oblika i sadržaja suvremenoga pjesništva, te se ova 
knjiga može uzeti kao dostojno ogledalo našeg pjesništva. 

Još treba napomenuti, da je izdavač, pružajući hrvatskoj čita¬ 
lačkoj publici ovu knjigu, nju u prvom redu namijenio našoj mladeži, 

posebno školskoj, da bi se učenici uvjerili, da s nekoliko starijih škol¬ 
skih pjesnika ne završava naše književno stvaranje. Neka iz ove 
knjige vide, da i danas žive i stvaraju nastavljači Marka Marulića 
i ostalih pjesnika kroz stoljeća. Neka ova knjiga i onima, koji već 
napustiše školske klupe, bude uspomena na lijepe dane. provedene u 
školi, i bar jedino štivo, koje će uza se uvijek sačuvati, tražeći u nje¬ 
mu ljepotu i duševnu hranu. 

Kao drugi, tako i Društvo hrvatskih književnika, 
izdaje ovo djelo u spomen prve godišnjice Neza¬ 
visne Države Hrvatske, da bi tako D. H. K. s pjesnicima 
izrazilo svoje osjećaje harnosti Borcima i Pobjednicima, svijesno, da 
je pitanje ove Države pitanje života hrvatskog naroda, i da ono 
uvjetuje procvat i same književnosti. Ovime hrvatski pjesnici 
postavljaju mali spomenik Velikom Djelu. 

Zagreb, o Božiću 1942. 

DRUŠTVO HRVATSKIH KNJIŽEVNIKA 

LUKA PERKOVIĆ 



rođen je 21. siječnja 1900. u Krišpolju u Lici, gdje je svršio pučku 
školu. Kakon svršene srednje škole učio je sveučilišne nauke na Mu- 
droslovnom fakultetu Hrvatskog sveučilišta u Zagrebu. Sada je pro¬ 
fesor gimnazije u Zagrebu. 

Perkovič se prvi put javio pjesmom u reviji »Plamen«, poslije 
čega surađuje gotovo u svim hrvatskim književnim listovima i izda¬ 
njima. Uređivao je mjesečnike »Književnik« i »Suvremenik«. Perkovič 
piše pjesme, novele, književne i kulturno-povijesne članke i prikaze. 
Matica Hrvatska izdala je Perkoviču knjigu »NOVELE« (Zagreb 
1935.), a građanski Pododbor Matice Hrvatske u Zagrebu knjigu pje- 
sama pod naslovom »DRUGOVANJE S TIŠINOM« (Zagreb 1938.). 
Perkovič je svojim pjesmama ušao u sve novije antologije hrvatskog 
pjesništva, a njegove su pjesme prevedene na mnoge strane jezike. 

Perković 


NAŠA PJESMA 

Noću me pohode sumnje i kletve 
i čaša vina u ruci sja: 
u ovoj tužnoj hrvatskoj zemlji 
to je utjeha sva. 

Djeca nam tvrdi krušac jedu 
konjići nad samom slamom stoje 
u mraku se čuje sablasno zveckanje 
to naši jude srebrnjake broje. 

Ceste su nam blatne, strmenite 
goniči viču, volići stenju 
kako se jedni teško, a drugi lako 
do svoga cilja penju! 

Za objed dođu žganci bez soli 
pred vilom gavana vodoskok pjeva 
zašto bje Gubec? zašto Radić? 
na žandarskom ramenu bajoneta sijeva. 

O zemljo moja, moja ljubavi stara! 
na te pljuju, meni u lice pada 
pravdi se žalimo, al stan joj nepoznat 
zar vječno bit će hulja koji za nju strada. 

Ja čujem: u mraku brus se vrti 

to se naše sjekire bruse 

ej drveni stoče poda mnom, oživi! 

kad drugi zajašu konje, da ne budeš kljuse. 

1935 . 


13 





Perković 

PRED LICEM VJEČNOSTI 

Zađi duboko u šumu gdje nema čovjeka 
već samo nebo nad tobom puca 
lezi u travu, prisloni uho o zemlju: 
čut ćeš kako srce zemlje kuca. 

# 

Snažnim ritmom tjera krv u žile 
velikih bukava i malih trava 
slušaj mirno, makar te čula izdavala 
pred licem se vječnosti uvijek rađa strava. 

Obilazi pogledom, al ne vidiš kraja 
oči ti se umorne iz daljina vrate 
stavi tada na zemlju usta pa je poljubi 
sva je ona, sva je rođena za te. 


POSLIJE LJUBAVI 

Šutim, šutiš, gledamo se: 
tko će prvi pružiti ruku 
što je bilo, vratit se ne će 
svaka misao znači muku. 

Slazi niz krovove veče, donosi zvijezde 
znam, nekad su mi iz tvojih očiju sjale 
noćas su daleke, stroge i hladne 
nisu ko nekad tople i male. 

Ruke što vezahu čvršće od zakona 
danas ne znadu moći i smjeti 
svaki bi pokret svršio u prazno 
mi ne možemo više htjeti. 

Raste šutnja, šum nas njezin plaši 
kao da je vrijeme u tijeku stalo, 
naša su tijela dva pehara prazna 
ono je iz njih ljubav posrkalo. 

Perković 


ROB TIJELU 


Kada mi se javi misao o smrti 
(svijeće pokraj odra, crv u zemnoj vlazi!) 
kako li je jadno sve ljudsko u meni 
kako li se čovjek ropski zemlji mazi! 

Tijelo — kao ludo zvono — na uzbunu zvoni 
rasipniku škrtac strogi sudac biva 
svaki časak kao suho zlato važe 
za mnogo ga potraćenih nađe kriva. 

Neviđeni kraji, nesanjani snovi 
nekazane pjesme: kad vas vagat slože 
kako li ste osuđenom tijelu teški 
samo vas još život prevagnuti može. 

Kada mi se javi misao o smrti 
(porodi se divlja ko iskra u krijesu) 
kako li se hvatam sveg što je zemaljsko 
kako li sam odan sluga svome mesu! 

PROLJEĆE 

Pupaju djevojke, cvjetaju trešnje 
život obilne darove sprema 
već sam izgubio oči od gledanja 

a tebe nikako nema. 

■ 

Sunce otvara latice prstom 
u vrbinoj grani godina raste 
na travi je ovca ojanjila mlado 
proljeće nose u kljunu prve laste. 

Oblaci bubre na nebu ko čežnje 
zatrudnjet će njiva u polju svome 
srce mi govori, puno sebe: 
pokloni, pokloni me kome. 

Perković 


NJEZINE KOSE 

U toj mi krošnji zori voće snova 
opijam se šumom divljega mora 
miriše bilje sprženo od sunca 
iz mirisne tame sviće zora. 

Ne vičem smrti: dođi, već je vrijeme 
gdje si, sjaju traženoga grada? 
druga slast je s voća krošnje ove: 
visina nada i dubina pada. 

Rano života, peci još jače 
svijetli bolom u zemaljskoj čami 
tom tijelu njenom, toj zemlji rodnoj 
stotinu vrela čujem u tami. 

I molim se Bogu za stotinu žeđa 
neka se mudrost života vrši 
neka se naužijem svojega tijela 
a onda me. Bože, bez otpora skrši. 


PROGNANIK 

Nikad ti obala ugledat ne ću 
more mojih lutnja 
vječni rob sam tvojega beskraja 
granica ti je šutnja. 


Plovim u tamu, svoje kopno tražim 
prate me vjetri, prestižu orkani 
o krvničko more mojih slutnja 
na dnu ti mnogi mrtvi Magellani. 

Perković 


Smirit me ne će ni ljubav ni mržnja 
ni strah od smrti, ni truljenja crvi 
ni pjesma luda nad ponorima smrti 
nosim u sebi kaznu nečiste krvi. 

U snu mi često davni dani dođu 
mrtvi mi moji tajna slova pišu 
sto sam im dužan? čija je to volja? 
da mi iz srca u snu krv ne sišu? 

Žudim i zovem nepoznata brata 
putove svijetle i vedrinu neba 
mahnito more samilosti ne zna 
uvijek novim grobom neizmjerno vreba. 

PJESNIK I LJETO 

Spusti, ljeto, svoju punu granu 
nad moj život, zrelo zamiriši 
sav ću zasjat od te drage vijesti 
od obilja postati još tiši. 

Pa ću reći: mirno vode teku 
prepuno je srce blagih riječi 
iz dubine toplije mi krvi 
glas slobodan pomirenja ječi. 

Pa ću reći: to je sito doba 
kad se treba sjetit tuđe boli 
k svome stolu pozvat siromaha 
povit ranu, koja melem moli. 

Pa ću reći: dalek oblak plovi 
kažite mi metu, tajne moći 
gdje je davna ljubav? luka spasa? 
još su dugi puti, valja poći. 

Perhovii 


JUTRA 

I 

Zasjalo se u borovu granju 
zablistalo u visokoj travi 
zašumjelo u duboku lugu. 

— Sviće, sviće — prenuše se ptice 

— sunce, sunce — zaređaše kukci 

— jutro, jutro — poustaše ljudi. 

Razviše se krila bubi zlatnoj 
zatitra u rosi gušterovo oko 
i zabrenča krava na čistini zvoncem. 

Oživješe brda na visoko 
zatutnjise ceste na daleko 
zaječaše polja na široko: 

Oteščaj, vime, nabreklo 
izori, pluže, duboko 
izrasti, plode, visoko. 

II 

I pade odjednom rano sunce 
zlatni pijetao na krevet moj. 

Prenu se oko od prejakog sjaja 
oživje soba svježinom i zdravljem 
zamirisa pod kućom bašta 
ružama i rosom. 

— Zlatni pijetle, molim te lijepo 
ja bih još spavao, još je rano. 

Kad cijeli park u svijetlu plane 
i tanki se borovi zaogrnu suncem 
izvedi je iz sobe mladu i vedru 
onda ću ustati da je vidim 
kada mi prođe ispod prozora 
gipka kao da je voda živa. 

Zlatni pijetle. molim te lijepo 
sad je još rano, ja bih sanjao. 

rković 


PRIČA 

Da ne umru, Kriste, stare uspomene 
kad je majka okom nad kolijevkom sjala 
kad je divna sreća pod uzglavljem evala 
neka ti je ova zahvalnost od mene. 

Sa zida gledahu tvoje oči svete 
pa kad opak bijah ii se ne dah prati 
tetošenjem blagim grozila se mati: 
dobar budi, gospodin Isus će te! 

Kasnije sam nepismenoj baci 
čitao tvoju slavnu muku 
za kokošje jaje, za blagost njenih ruku, 
da zloće moje u zaborav baci. 

Ti si punio tavan zrnjem, podrum krumpirom 
kako je bio sladak kruh iz tvojega brašna! 
zbog tebe se često prosjačka noga prašna 
okrijepila u kući večerom i mirom. 

Ja to nisam živio, to sam ja tek sanjao 
o dječaku s drvenim igračkama 
o toplom kaminu, o dobrim mačkama 
o pijetlu kojega sam dvorištem ganjao. 

Danas, kad je život tu, oštriji od biča 
ja rado pitam stare sanovnike 
što znače svi ti sni i davne slike . . . 
sanovnici mudro šute. ostaje priča. 


* 

VJEKOSLAV MA.TER 



Crtež: Jerolim Mise 


rođen je 27. travnja 1900. u Zagrebu, gdje je svršio pučku školu. 
Poslije toga pohađa srednju, pa trgovačku, zatim učiteljsku Školu, 
a kod poznatog glasovirskog virtuoza Grussa Katkiča učio je glasovir. 

Majer surađuje več skoro dvadeset godina u hrvatskim knji¬ 
ževnim časopisima i drugim izdanjima te novinama, u kojima obja¬ 
vljuje pjesme, novele, feljtone, romane i prikaze. Izdavao je i ure¬ 
đivao nekoliko književnih listova {Ozon, Literatura, Antena). 

Do sada su izišle tri knjige pjesama Vjekoslava Maj era, i to: 
LIRIKA (Zagreb 1934.), »PJESME ZABRINUTOG EUROPEJCA« 
Zagreb 1934.) i kao izdanje građanskog Pododbora Matice Hrvatske 
treća knjiga »SVIRAČ 1 SVIJET« (Zagreb 1938.). 


21 


Osim pješčana , Majer piše romane i novele. Tako je do sada 
izdao romane »PEP1Ć U VREMENU I PROSTORU« (u dvije knjige 
(Zagreb 1935. i 1936.), »21V01 PUŽA« (Zagreb 1938.) i »DNEVNIK 
OČENAŠEKA« (Zagreb 1938.). 

Ma jer 


PJESNIK 


Kao vrelo u tišini 
plačem, ali biser lijem. 

Nada mnom je u visini 
sunce, ja mu dušu pijem. 

Htio bih ga ispit cijelo, 
makar od tolikog žara 
ugasi se moje vrelo, 
koje plačuć — biser stvara. 

JUTRO PJESNIKA 

Zemljo, tvoj me zvučni rog 
podigne sa loga mog. 

Protarem iz oka san. 

Kao plašt iz zlata tkan 
oko tijela pane dan. 

Oko mene svečan muk. 
Prema suncu napnem luk. 

I strjelica skine s neba, 
koliko mi za dan treba: 
malo zlata. Malo hljeba. 


PJESMA ČOVJEKA S DUŠOM 

Uvijek na više 
penjem se. Diše 
duša. 

Biju me kiše. 

Penjem se. Diše 
duša. 

Ma jer 

Ne mogu više. 
Sustanem. Diše 
duša. 

Pitam sve tiše: 
»Je li još diše 
duša«? 


SVIRAC I SVIJET 

Sviram sebe, svod i svijet. 
Mrkost šuma, sjaj čistine. 
Sviram, sviram od davnine. 
Star sam kao ptica let. 

Sviram tebe, poklič tvoj 
kada sunce ganja tmine. 
Sviram, sviram od davnine. 
Star sam kao pčela roj. 

Sviram ljubav, srce, um. 
Suze, sumnje i tišine. 
Sviram, sviram od davnine. 
Star sam kao lišća šum. 

Sviram sebe, svijet i svod. 
Sviram huk i muk dubine. 
Sviram, sviram od davnine. 
Tajan kao zvijezda hod. 

Majer 


PLINSKA LATERNA NA GRICU 

Tu sam laterna plinska 
već starinska. 

Poda mnom još je Matoš stajao 
i nad tim gradom zdvajao i kleo. 

Snijeg je po njegovom raglanu meo. 

Gesto bi kunuć nestao u noći. 
a ja bih se tiho smješkala 
jer znala sam, on će opet doći 
i dugo stajati tu 

tako da mu se katkada cipele već 
primrzle k tlu. 

A jutrom kada bih se smreškala 
i ugasla — 

poda mnom grad bi ležao crven i tih; 
tad nisam znala da V zora krvari po brijegu 
ili je to Matoš izgubio stih po stih 
na snijegu. 

Na to je došao rat. 

Cio dan su iz grada glazbe ječale. 

Kako su tužno među mojim staklima zvečale 
trompete! 

Babe sa Griča poda mnom su stajale, 
suze brisale i zdvajale. 

I mnoge, koji poda mnom su bili 
nisam nikad više vidjela. 

Sada im štakor prolazi kroz grudi. 

Tada sam se prvi puta zastidjela 
ljudi. 

A nakon rata 

mnogo je debele gospode poda mnom prošlo 

tustoga i crvenoga vrata, 

ali i lica na kojima spava glad. 

Da, mnogo je toga novog došlo 
u taj grad, 

pa znam i mene će netko da makne, 
i kad me se ruka montera takne 
zabrenčat ću još zadnji puta muklo. 

Tad znajte: to moje je staro i pošteno srce 
za Gričem puklo. 

Tu sam laterna plinska: 
starinska, starinska. 

NA GROBU MATOŠA 

Tko te među mirne svrsti? 

Ti, pa da si miran?! 

Umorno su pali prsti. 

Komad je dosviran. 

Kao isvirano cello 
ležiš tu u tami. 

Tvoje izmoždeno tijelo 
više zvuk ne mami. 

Uništila svirka strasna 
sumornog svirača. 

Čuva pjesma: urna krasna 
suze tvoga plača. 

Katkad na grob list ti pane; 
vrti se u plesu. 

Idu ljudi. Šume grane. 

Možda u svom lijesu 

misliš, da to bije voda 
o obale Seine, 
ii da tvoje društvo hoda 
noću od Matejne. 

Tko te među mirne svrsti? 

Ti, pa da si miran?! 

Umorno su pali prsti. 

Komad je dosviran. 

NA GROBU ŠVELJE 

Ja sam cio život šivala 
ali vrlo malo za sebe. 

I ako tešku zemlju primam na sebe 
još nikad nisam tako lako snivala. 

0 mnoge, mnoge nespokojne noći 
nad švelom sam sjedila i bdila. 

Preda mnom vječno blistala je svila: 
tolikog sjaja ne podniješe oči. 

I pomalo slabio mi vid: 
suzila mi izmorena zjena. 

Kad sagnuta pogledah na zid 
smilila mi se moja tanka sjena. 

Putniče, kad ovuda ćeš proći 
stani i popravi na grobu krst; 
tu je sve tiho i ja u samoći 
gledam svoj iglom izbodeni prst. 

Sad na njemu ožiljci sve manji; 
tu tek moje zacjeljuju rane. 

Putniče, kada blijede oblaci danji 
o snivanju ovdje šapću grane. 

MOJ OTAC I JA 

Kad otac moj i ja pođemo u šumu 
na šetnju 

sve je oko nas svečano i tiho 
ko da će svaki čas zasvirati orgulje 
sakrite negdje med lišćem. 

Moj otac malo pognut, na šljunku stane 

i sluša: pjeva ptica; 

pjeva negdje visoko na vrhu grane 

u velikoj tišini, 

gdje leptir gore i dolje pleše 

u modrini. 

Pa ćutim, ja i moj otac mi smo jedno 
i ko da nevidljive cijevi 
toče krv iz njegova tijela u moje 
i kao da čujem klokotanje naše krvi 
med zelenilom, gdje se komarči roje. 

I tako mi je teško kada znam 

svaki korak njegov 

vodi ga sve bliže tami, 

a svaki korak moj 

sve bliže me životu vodi, 

pa kao pun krivnje od njega odvraćam lice 

dok tako hodamo šumo,m sami, 

jedan uzbrdice, drugi nizbrdice. 

Pa kao dva dobra druga na rastanku 
koracamo šljunkom 
i sve je oko nas svečano i tiho 
ko da će svaki čas zasvirati orgulje 
sakrite negdje med lišćem. 

JESEN SLIJEPCA 


Jesen je i ljudi, koji vide 

vele da sad plamte nekakove boje. 

Ja tek znam kad opipam u podne 
pred kućom stablo toplo 
da me čudi: 

kako to, ono mi nije ni mati ni brat, 
a ipak mi može toliko topline dat. 

Juče je kraj mene polako prošla žena, 
i ja ćutih i slutih, 
da nije sve u životu sjena 
kao ja 

i da ima stvari, koje nemaju dna 

i u koje se može tonut život cijeli. 

Sto to nad mojom glavom cvrkuće glasno 
Ah to laste sele, kako ljudi vele, 
u nekakav topliji kraj. 

Zahladnjelo je. Već me mati zove. 

Bog zna kako izgledaju 
te takozvane boje? 

Zar one leže, ili teku, ii stoje? 

Zar se mogu dodirnuti rukom, 

ii možda ih tko gura 

kao mene, kad je ulica puna. 

0 tome sam majku već pitao, 
no ona ne odgovara, već samo plače. 

Iz sobe je udarila ura. 

Kraj stabala ću proći tud mi je kraće. 

Ej kako im je jošte topla kora, 
kao da, majko, diram lice tvoje. 

Jesen je i ljudi, koji vide, 

vele da sad plamte nekakove boje. 

MISAO NA DRUGOVE 

Drugovi, često sjedili smo kraj vina. 
Sada u stranom gradu krijem lice. 

A1 preko gora, rijeka i nizina 
vežu me s vama telegrafske žice. 

Katkada stanem kraj telegrafskog stupa 
i glasno u njeg vičem vaše ime. 

Tad čujem kako vam čaša o stol lupa 
i vidim, gdje vam se cigare dime. 

Gesto na pločniku tuga u me uđe. 

Tad mi se čini, da jedan od vas me zove. 
Ja se okrenem, al kakovo lice tuđe 
pogleda u me pospano poput sove. 

Drugovi, kad vam se srca razvesele 
u moje zdravlje dignite visoko čašu. 

Ja na vas mislim, kad patke na jug sele 
i teškim krilima ponad tvornica mašu. 

PERE L.TUBIĆ 



Crtež: Mladen Veza 

rođen je 1. sr fm ja 1901. u Vrbanji na Hvaru . Gimnaziju je učio kao 
redoviti i privatni učenik u Dubrovniku (najviše), Splitu i Šibeniku. 
a sveučilište (mudroslovlje i kroatistiku) na Hrvatskom sveučilištu u 
Zagrebu. Od 1926. sluzi kao profesor. Počeo je u Šibeniku , nastavio 
u Zemunu. Kumi. Sisku. opet Rumi, a sada je u Križevcima. 

Od VI. razreda gimnazije javlja se s po kojim prilogom u časo¬ 
pisima i novinama. Posebno je objavio knjigu čakavskih pjesama 
»BODULSKE PISME« (Šibenik 1927.). a zatim s Marinom Franiče- 
vičem »PO POJ IH I PUT IH« (Zagreb 1939.). Pjesme su mu uvrštene 
u Iadijanovič-Delorkovu »Hrvatsku modernu liriku« te u Jelenovič- 
Petrisovu »Antologiju nove hrvatske lirike«. Jedna je Ljubičeva pjes¬ 
ma u Salvinijevoj antologiji hrvatskog pjesništva. 

PUSTA BARDA 

Lozje se po naših 
bardih razholilo: 
Pruće je usahlo, 
lišće požutilo. 

Izginulo tako 
i već nan ga m, 
zemja se po bardih 
tužno čarnjem. 

Pusta su nan barda 
gore nad selima; 
i pusto je pusto 
u našin judima. 

I zato su tako 
škoji žalosniji, 
jer su barda pusta, 
a narod bidniji. 


KOLONI 

Ne znamo, di je ni zemja od kostih 
od svih mijarih naših jakih starih, 
ča sii ovako jedni iza drugih 
kopali zemje svojih gospođarih. 

Zemja jin dobra hranu darivala 
i žene vridne snagu jin rajale; 
za zemju s njima svin gospodarima 
žene i loze đoholke davale. 

U gradima tamo nakraj mirneg mora 
stari su palači, čarne su jin sline; 

— gospodari tamo živSdu, umiru — 
na redih ponistar bile se koltrine. 

Težak je isti, gospodar je isti; 
jer s dicon svaki san sebe obnavja: 
tako živedu stotine već godišć 
i tako jin se vik s vikon sastavja. 

I težaci iivik ovako po poj ih, 
po tujih zemjah stenjali, kopali; 
gospodari se fureški rugali, 
u kace išli i pisme kantali. 

A stotine i stotine već godišć 
po bardih, poj ih škrabaju motike, 
i stenju judi, u zemji s nogami, 
pot zakapaju prez bune i vike. 

NONE 

Stvorene su bile da danji! driige, 
a sad stare, suhe pomalo se kreću; 
kad gredi! po kalah uz mir se daržldii, 
i pomalo gredu, gredi! i šebeću. 

Kad su divnje bile s materan su doma 
ocu, braći, stanu svoji! pomoć dale, 
uz vridice, brave, kotlenke i žarna 
i s brimenin teškin, ča si! same brale. 

U novemu stanu dale su iz sebe 
živote i snagu, veseje i žalost; 
nemoć diče, muža, i njih je bolila, 
snaga, zdravje diče bila jin je radost. 

Sad zgarbjene, siihe od brimen i trudih 
u žepi! travese svej sobon imaju 
krunice, mendule — da s molitvan martve 
s mendulin unuke male darivaju. 

S tin jih sad dariji!, jer ne mogu s driigin, 
u jubavi sriću našli su najveću . . . 

I kad gredi! vidit diče svoje dicu. 
uz mir se daržidi!, gredi! i šebeću. 

5 VITLA NOĆ U KOJOJ PRESISJUNI 

Svakeg godišća kroz Noć od Muke 
misec svitli 

i presisjuni gredu po putima; 
kandiliri zlatni prid krlžima, 
Isukarsti u čarnin velima. 

Kako duše pargatorja 
sa svićami u rukami 
i s molitvan i kantanjen 
presisjuni po škojii se čuju. 
iza bardih se spušćaju, 
iza docih se javjaju 
čilu noć. 

Kroz crikve, poja i mista 

dica su, matere i oci svu noć hodili 

za križen sa svojin križima, 

kojih se na njima ne vidi, 

kroz šest mist su pasali, 

u crikve svitle ulizali, 

prid Božjin grebima kječali. 

S kriinicami u rukami 
čilu noć su hodili, 
kako su u ditinstvu činili, 
ča su od starih naučili. 

I čuli su stari ton ča plače 
rad nevoj i teškog života, 
i od mirih i gomil se odvarće 
i u uših čile noći darće. 


GREDU 

A ton je tužan, mukal ko da plače r 
i svit je čili lišji, žalosniji, 
i u duši judi skrušeniji, 
a puti od miseca biliji. 

Kroz čilu svitlu noć 
presisjuni se javjali. 
i nad zemjon i lozami 
kanti su tužni pasali. 


MARTVI ZVON 

Kad sididii za večeron 
okol’ ognja uz komin, 
martvi se sa »martvin zvdnon« 
tad javidu svin svojin. 

Molidu se živi Bogu 
za sve martve iz fam^je, 
i pomalo miču usta 
i skrušeno dvižu veje. 

Zafaliju živi martvin 
za sve ono, ča imaju: 
kuće, barke, pdja, barda, 
ča su dali, ča davaju. 

Martvi krdz zvon to uvečer 
sa svojima progovore, 
kad već noć pokrije more, 
poja, mista, pute, bore. 

VAP0R1 IZMEJ ŠKOJIH 

Pasajli vapori s dimon izmej škojih; 
uz punte, lanterne makine prohodu, 
pri sunca put Splita, po podne iz Splita, 
i u porat stanu u siinac zahodu. 

Pasajii vapori, i u njima naši 
sididii kraj makin, uz garbun i vriće, 
i jedva se čiije kad koji spomene 
likare i nemoć, posle i nesriće. 

Siitra dojdu drugi, al s iston nevojon; 
ne miču se s mista — nikad u koraju — 
gledadu put pošta na jude i ženske 
ca kako po svomu — po karmi šetaju. 

Makina vapora lavura i sten'je, 
kolnici i kuće i rive odmiču, 
a oni kraj makin mislidu na isto, 
a škoji se s pojen i s grebon primiču. 

Doć će siitra driigi, al s iston nevojon 
— bi darž u konalih ol sunce s visin — 
izmeju dva svita, s dva svita u sebi, 
pasa’će vapori varh istih dubm. 

AKT U SVIJETLU 

Lako ustrepti ko lišće, kada ga zapljusne sunce, 

takt njenih bokova nečujan ko pokreti cvjetova, trava; 

nevidljive talase zraka razmiče u hodu: 

osjeća nogama mekoću trava i dodire sjena sa granja . . . 

Mmce se ljeska sa nježna dva luka njenih ramena. 

Oko nje živu trave i stabla i nad njom sunce, 
sve osjeća dodirima tijela i pogleda, 
jer u svijet je progledalo tijelo 
ko čulo 

i roni u svijetlu. 

A dalje duboko 

svijetle se prostori, more i grebeni. 

U živoj plastici nagih tjelesa vreva dijanskih pokreta žena r 
bahantski kihot, ljeskanje sunčanih struja 
na viziji helenskog svijeta i ljudi. 

TRI PUTTA 

Tri djeteta mala, naga i punačka 
ko u igri živo stisnuti, zbijeni, 
na glavama dižu, poduprtih noški, 
školjku baptisterja, mramor izdubeni. 

Oživio kamen pokretima dječjim, 
od pogleda nijemih, napora, težine; 
naprežu se dvoje: teško, mučno snose; 
trećemu klonuše slabašne obline. 

Jadna mala djeca napinju se, grče 
pod težinom školjke u naporu dragom. 

Možda ih je tata u veseloj igri 
gledao ovako u zanosu blagom, 
pa su svojom srećom u jednom trenutku 
bili s ocem starim posve jedno biće, 
a tata taj trenut oteo životu: 
od kamena sklesa dražesne goliće. 

Stvarao je život: djeca bili starci; 
stvarao, rastvaro život neizbježno . . . 
a ja sam im danas osjetio oca 
i bijele goliće pogladio nježno. 

OBJAVA DUHA 

A u duši je duh. 

On gradi od pjesnikovih tuga, smijeha i radosti. 

I u pjesmi su svladani nemiri duše skladom i redom duha. 

On nam se tako u pjesmi pojavljuje: 

da li kao sklad nevidjiva Uzora nad nama? 

ili ga samo u sebi kroz prošlost svoju i vjekova upoznajemo? 

ili on. nepoznat sebi, samo se u nama ostvaruje? 

Ne znamo, — al čujte ga u sebi i svijetu kroz pjesmu 
u svome i njegovu postojanju. 

ZAGLEDANJE U VJEČNOST 

Postoji Riječ, pod kojom misao um naš sa svojim početkom 
u vječnosti združuje, koji tad u nama najviši smisao spozna¬ 
vanja spoznajom sebe ostvaruje. 

Time po njemu i njime u sebi svijest se naša ushićuje i 
umom, što nije tad oruđe u našem životnom krugu i vremenu, 
njegovi prostori — beskraj i njegovo vrijeme — vječnost bje¬ 
linom se blijeska rasvjetljuju. 

J ad čovjek kroz konačno u vječnost se zagleda i rod osobit 
postaje, jer drugo se množinje izjeda, vrvi i nastaje po planu 
u svom sjemenu, a ljudskim razmišljanjem stvora o stvaranju 
skladom i smislom se svijet upotpunjuje. 

I odavle, koliko pogled od bezmjerja otimlje, od sklada 
sred pučine svemirskih svjetala, znamo, da smo u jednomu kraju 
svemirskog kraljevstva, jedinog, samog, beskonačnog u trajanju, 
a ono da nije nepregledna pustoš svijetla, teže i kretanja po sebi 
i za se. i sređena sobom, u muklim prazninama. 

VLADO VLAISAVLJEVIĆ 



Crtež: Jerolim Mise 

rođen je 14. srpnja 1901. u Jastrebarskom. Sada je suradnik Hrvat¬ 
skog izdavalačkog bibliografskog zavoda u Zagrebu. 

Vlaisavljević je počeo pisati već u svojoj 14. godini, a prva mu 
je pjesma izišla u »Vijencu« (1924.). Otada on surađuje po mnogim 
književnim izdanjima. Knjigu Vlaisavljevićevih pjesama izdao je 
građanski Pododbor Matice Hrvatske u Zagrebu pod naslovom 
»KRUHA I SRCA« (Zagreb 1938.). Vlaisavljević je svojim pje¬ 
smama imao mnogo uspjeha, pa su mnoge od njih prevedene na vise 
stranih jezika. Pjesme su mu uvrštene u sve novije antologije hrvat¬ 
skog pjesništva, pa je medu ostalim ušao u Imbrovćevu francusku, pa 
Nazorovu i Salvinijevu talijansku antologiju hrvatskoga pjesništva. 


41 


Osim pjesama. Vlaisavljević piše i lirske novele , te mu je »Hrvat¬ 
ska narodna prosvjeta« u Zagrebu izdala knjigu »S/1A I JAVA« 
(Zagreb 1941.). Također su i neke njegove novele prevedene na strane 
jezike, a novela »Dozivanje« uvrštena je među »1000 najljepših 
svjetskih novela«. 

Vlaisavljević piše pjesme u prozi, pa u rukopisu imade knjigu 
»Veće nad zemljom«. 

SUSRET 

Kroz predvečernji hlad lutam šumom 
S tamburom od sunčanog zlata. 

Tišine čitaju spomen pred humom 
Davnog jesenskog sata. 

Siso i mrak, lovac u crnini; 

Lilijom dirnuo čelo. 

Negdje je zaspala djevojka u planini: 
Svrati po svijetlo u selo. 

Srce je zapalilo dragulje očima. 

Tražim je sakriven od sjena. 

Gle, zvijezda rođena u skitničkim noćima 
Milovala je njedra njena. 

Crne se šume i cvjetni puti. 

Srce toplo moli. 

Tišinom tiše oko se muti: 

Rosa ga s lista poli. 


S ONIH STRANA 

Često nas netko zove iz daljine, 

Netko tko je željan vidjeti nam lica: 
Gesto mu duša, uzdrhtala ptica, 
Večerom leprša nad cvijećem tišine. 

U prozoru nam često ogleda se sjajna 
Zvijezda mičuć usnama lagano. 

0, je T to djevojka umrla davna 
U priči što je vječna tajna. 




Ulaisavljević 


Mi ne znamo bola prelomljene breze, 
Zavitlanog vjetrom što se smrću ganja; 
Tek ponoć nam katkad priviđenje veze. 
San koje zrno bisera poklanja. 

Možda je šuma zaštitnica tuge 
Kad nas očaj tjera u njenu samoću. 
Možda su nam davno ruke neke druge 
Oslijepile oči za vid u čistoću. 


VRIJEME 

Suton, stari zvonar, 

Tiho zvoni na večernju. 

Na licima ljudi brige sutrašnjeg dana, 

Samo su podrumi legla gole radosti 

Od koje vrišti harmonika ko bludnica pjana. 

To se subota, mrka krčmarica, sjeća svoje mladosti. 

Ulazim i ja i zovem čašu. Mrak mi u nju crne kapi toči. 
I dok gledam njegove podle oči, 

Vrijeme, bešćutni grobar, prst mi u srce moči. 


TAJNA TRENUTKA 

Tuga, slikovnica groba, 

Na stolu leži. 

Pokraj nje komad pljesniva kruha, 
Vrč sa razbijenom usnom 
I spuštena ruka suha, 

Poprskana pjenom gnusnom. 

Drhti svijeća, nikog nema. 

Samo noć neumivena 
Srce dube, kosti sprema. 

Srce, kosti, ničeg nema. 

LOVAC 


Zadrhtao je zrak 
Ko dijete. 

Čuje se šum. Kroz sumrak 
Golubovi lete. 

Opaljena je puška uplašila daljine. 
Prasak se narugao golubu, 

Koji je sve više gubio visine 
I pao 

U talasavo zlato dozrele pšenice. 


SAN MORA 

Prije zalaska sunce je krvavim suzama 
Stišalo bijes oluje. 

Umornu pučinu zvjezdanim pjesmama 
Noć uspavljuje. 

Površina vode ko izljubljeno lice 
Blaga miruje. 

Iza visoke crne litice 
Mjesec izviruje. 

Katkad baci pupoljak lilije 
Na tiho snivanje. 

Dubina mu šane riječi najmilije: 

Siđi na počivanje. 

Tiho diše, tiho, sve tiše 
Zaspala pučina. 

Cvjetovi lilija padaju sve više 
Sa visina. 

Vlaisavljević 


BALADA 0 TOUNJČICI 

Još opanci i suknja na lišću leže. 

Po njima pauci svilene niti predu, 

A ovce strminom bježe 
U neredu. 

Krik je razbio plavi prozor rijeke. 
Zvijezde su zapalile svijeće. 

Ćuk, čuvar šume daleke, 

Sad virove oblijeće. 

Vraćene ovce ko srušeno brdo snijega 
Na putu stoje, 

Dršćuć ko da se udarca boje 
Zbog bijega. 

Samo Blaga bijelom glavom maše. 

Zvoni klepka, tužnu priču širi. 

Iz staje hladna sumnja viri: 

Zar nema više pastirice naše? 

Mrtva leži mala djevojčica 
Na mokrom dlanu kamena. 

Slap što joj pada preko ramena 
Kao da šumi: Tounjčica, Tounjčica. 

I kao da biser u grob baca 
Što se dubok crni. 

Tužan kao da mjesec moli: 

Dragi, svijetla trni. 

OTAC 


Sami smo u sobi nas dva. 

On mi govori: »Ćutim starost je tu. 

A sve više zla«. 

Ne znam, što da mu kažem; teško mi, šutim. 

Kasnije, on poguren izlazi. 

Ćuje se kašljucanje 

Ko dršćuće ruke kucanje 

Na vratima iza kojih se nepoznatom prilazi. 


MAČKA 

Dvorište zaudara kosturnicom smrti. 
Cvili točak rasklimane tačke. 

Rulja se djece oko nje vrti: 

Pogreb je od batina uginule mačke. 

Jedno joj oko zeleno škilji 
Ko svjetiljka zabitne ulice. 

Muha u njega netremice pilji 
Čekajuć gozbu na vršku gubice. 

Stanarke po prozorima, raščupane sove. 
Bluzom ko krilima skrivaju grudi. 

S tavana bolesnik promuklo zove. 
Ulica se pogrebu čudi. 

Kraj hrpe smeća povorka stade. 

Mrtvu mačku baciše u jamu. 

Najmlađe je dijete govorilo u tamu: 
Možda bi još noćas imala mlade. 

SAM 

Često samu sebe prati — 
druga nema. 

Na raskršću će malo stati 
da prodrijema. 

Od padanja gustog snijega 
svud je tiho. 

Samo se je vrhom brijega 
križ zanjiho. 

Netko kreće za sudbinom 
u daljinu. 

Susrevši se s Božjim Sinom 
šešir skinu. 

Snijeg sve jače, gušće prsi, 
stope krije. 

Tko za kime ruke krši. 
suze lije? 

ANTUN BONIFAČIĆ 



Crtež; Jerolim Mise 

rođen je 8. listopada 1901. u Punta na otoku Krku. Iza svršenih nauka 
na Mudroslovnom fakultetu u Zagrebu, gdje je svršio kroatistiku i 
romanistiku i položio doktorat s tezom »Romanticki elementi u dje¬ 
lima Gustava Flauberta«, pošao je u Pariz, gdje je na Sorbonni pro¬ 
učavao francusku književnost. Svoju prvu knjigu pjesama tiskao je 
godine 1926. na Rijeci; druga knjiga pjesama izašla mu je u Zagrebu, 
a treća u izdanju građanskog Pododbora Matice Hrvatske 1938. Sve 
tri knjige izašle su pod naslovom »PJESME« (1926., 1932. i 1938.). 

Osim toga izdao je knjigu eseja »LJUDI ZAPADA« (Zagreb 
1926.), u kojima se nalaze eseji o A. Gide-u i H. de Montherlantu. 
Matica Hrvatska mu je izdala veliku studiju »PAUL VALERZJ« (Za¬ 
greb 1940.). 

Novele » Mekot«. »Galeb«, »Čovjek bez ponosa«. »Mirakul« izašle 
su u »Vijencu«. Po raznim listovima izašle su druge novele. eseji i 
članci. Romani »KRV MAJKE ZEMLJE« (Zagreb 1935.) i »MLA¬ 
DICE« (Zagreb 1938.) obrađuju pitanja hrvatskoga seljaštva i intelek¬ 
tualaca. Izašli su u izdanju Matice Hrvatske. 

Bonifačič je neko vrijeme uređivao »Suvremenik«, a njegovi 
prijevodi Gide-a (Betsabeja , Uska vrata, Krivotvoritelji. Povratak 
izgubljenog sina), Flauberta »Napast svetoga Antuna«. Montherlanta 
»Mala 19« izašli su u raznim izdanjima. Sada radi kao nadstojnik 
za kulturne veze u ministarstvu vanjskih poslova. 

Prijevodi njegovih pjesama izašli su na njemačkom, talijanskom, 
češkom, rumunjskom. bugarskom i danskom jeziku. 


Bonifačić 


RA/APETA JEDRA 

Kidaj uže. kormilaru, galeb je zastava ovog oholog časa. 


Probudite već jednom starog kapetana. 

Što će sreća sivog neba duši gladnoj naranača? 

Radosti naše rastu u luku meridijana, 
opijajmo se svijetlom, beskrajem i dnom. 

Kad lađa dr'jema iznad mrtve plohe, 
raspnite jedra i sve nek škripe sohe 
ispod miške mahnitih veslača! 

Raspnimo jedra i jedrimo za snom. 


SVJETIONIK 

U tom ritmu prolaze dani, mjeseci i životi, 
na istom zubu lomi se mrtvačka pjena vala, 
u crnom hladu betona i brončanom leleku tornja, 
kamen i more se slažu i sve se potajno roti. 

Tko da mu utrobu prozre punu svijetlih galona, 
zašto mu oči siju od bolne miline, 
sretan je onaj, što sluša djedovska zvona, 
jer zna. kad se rađa i zašto gine. 

U beskrajnom redu se nižu vjerni mrtvi, 
iste su riječi isprale bujicom snage stvari, 
svaki kamen, dijamant dragi, se žari 
od suze, što zna o predanoj žrtvi. 

Nema oblaka, da mu otrgne jedra, 

na bijeloj, željezom i betonom zagrljenoj hridi. 

izviru grane nevidljivog debla. 

Maslina gajeva slatki, 

i bijelo groblje izlizanog šljunka, 

udaraju pjenom i ritmom o rubove humka. 

Kad zadnja kap zemaljske krvi usahne, 
još će jedamput da svijetlim okom uzdahne, 
a onda će mirno da legne med svoje stvari. 


UVALA 

Uvala sve uža, jedra sve bljeđa. 

Nebesa su zeleno plava kroz umrtvljeno lišće. 

Nijesmo bacili sidra, vrijeme je stalo kao češer na grani., 
i mošt se cijedi i kruške i grožđe. 

Tko je zakrenuo pramcem šarene lađe u ovo popodne, 
nijesmo ni slutili, da su ove poljane rodne, 
i pauci sretni na grani. 

Ipak kroz tamno plavo ušće kanala, 
ulazi jugo sa nabreklim jedrom, 
a pod naslikanim nebom, 
leže banane i ananasi. 

Nijesmo se opili vinom očeva grožđa, 

ni legli kao lijeni matrosi na palubi za kr’jeseće noći r 

sartije šušte, svilena kiša iz mjesečevog mlaza. 

Stojimo. Njišuć se na niti sa paukom i plodom, 
priklonivši uho na školjke čujemo, kako dubina trese 
plavom, beskrajnom vodom i ukočenim brodom. 

KAD SUNCE RAZBIJE STAKLA 

Moje su misli stale, a želje idu 
odr’ješenih konopa i pune vjetra. 

Tko da podreže krila, 
kad su nevidljiva? 

Mi ćemo sigurno večeras klonuti, 
i skinuti prašinu s nogu, 
a u jutro, kad sunce razbije stakla 
na put će nas ptice krenuti, 
u susret našem Bogu. 


ODA DJEDU 
Zemlja te je primila kao svoga. 

Tvoje su ruke tako dugo zgrtale crljenicu i gomile kamenja, 
da si neprimjetno ušao u njih. 

Stogodišnja smokva, koju si zasadio, usahla je od zime. 
Sunčanog dana Uskrsa pošao si uz more prema vječnosti. 

Ti nijesi nego u zemlji, koju si vječito težio, 
samo sad već ne izmičeš, nego ulaziš u šuštaj 
trava, kojima znadeš imena. 

Rahla, crvena zemlja naših loza, 

u kojoj nalaziš debele čokote divljaka, maslina i lovorika. 

Ništa nije za tebe novo, 
ni himna bure, ni plač juga u masliniku, 
ni razlijeganje zvonova na sunčanom danu: 
sve je bilo predviđeno. 

Po drevnom, glagolskom dnevniku ušao si u život, 
uz mekani vjeruju i jauk zglbina, 
zato si se otkinuo kao zreli lovorov list. 
i mirno ležiš sred pješčanih udubina. 

More se je za te povuklo sa svoga ležaja, 
a bezbroj pužića i priljepki ostalo je utisnuto kao tvoji prsti 
po kamenju. 

Sada svakog dana po ritmu mjesečine, 
more se povlači od Mutruzana do Dunata, 
i dolazi nabreknuto kao jedra bragoca 
sa pjesmom vjetra i mirisima cvjetanja. 


Najobilnije suze su kanule za tobom iz obrezanih loza. 

U danima najmučnije zimske osame, 

zvonovi klikću našu starinsku riječ vjere u vječnost, 

a posječeni maslinici bacaju izdanke iz kvrgavih debla. 

Struje u luci se izmjenjuju, cvjetovi se vraćaju, 
a vi svi sa novoga groblja hodočastite starome, 
po pustošima i drmunima. sa svijećama i duplijerima, 
po međašima i mekotama, uz miris magriža i kuša. 

I dok se dupci svijaju truseći žirove, a žestila lama. 
iz svake stvari se osjeća vaša duša. 


M O R E 

More, moje more, ljubljena dušo mračna, 
iskrsnuo sam iz tvojih zelenih voda 
crn i nasmijan, 
i sad sam pijan, 

i sada sunčano svijetlo kroza me hoda. 

Vječno nemirno tijelo puno nabora mračnih, 
i tvoji se valovi grče, 
i mračno srce ludo o litice lupa, 
nemirno od svemirskih sila i tajna zračnih. 

More. moje more. tko se u nama krije 
u bjelini ponjava 
i smrtnom licu mjesečne noći? 

U svakom času ronim iz tvojih dubina. 

zgrčena šaka za zrake se hvata. 

galije na nebo brode u svim mojim snima. 

U zanosnom času ponoćne plime 
rješavam se proklete hajke, 
i rastem u beskraj. 

Što će nam zemlja, koja nas obalom muči? 

More. moje more. nad nama zvjezdano nebo sa vjetrima huči. 
/ 

PUCE MOJ 

Ovi starci su mi poznati, na ruci su me nosili. 

Raspelo znam. i ja sam njega nosio, 
i Boga poznam, to Bog je moga djetinjstva. 

Ferala nema, sve su ribe nestale, 
iz dubina mora čekaju na svjetlost. 

Duplijera nema, srca su nam žalosna. 

U noći pojem psalam uz kuću, gdje me majka rodila 
i moja majka kleči sa sklopljenim rukama, 
moja majka noćas moli za sreću svojih sinova. 

I otac pjeva psalam, i brat je moj najstariji 
u redu: svi zajedno smo brodili i plakali. 

Svi naši mrtvi noćas s nama Božju smrt oplakuju. 

Tu svi smo sada na čas zajedno. 

svi smo tajnom krvlju vječnosti povezani. 

svi smo noćas plačna djeca Gospodnja. 

Bog ide noćas s nama kroz sve naše ulice, 
na svakom uglu može tajne saznati, 
što nikad nikom nismo ispovijedali. 

Sve selo moje ide noćas kroz te uske ulice, 
i zvijezde ove samo nama spadaju, 
jer se njima samo naše majke jadaju. 

I Boga noćas pitamo: »Što Tebi učinismo?« 

A noge naše čvrsto zemlju gaze svojim petama, 
a duše naše zvijezde čvrsto drže svojim očima. 


TUGA 

Moramo more mučno njihati, 
jedriti jedrom tužne obale, 
oblačne dane suncem grijati. 

Maslina kaplje kapi balsama, 
vinograd zrije sokom radosti, 
pred vječnošću je smiješna osama. 

Svaki drozd ko slavuj bigliše, 
svaki val o stijenu kliku je, 
svaki grumen crne zemlje miriše. 


POČINAK 

Mir je sjeo povrh izmučenih vjeđa. 
Sve je sada tiše. Zemlja posta smeđa. 
Mene hvata san. 

I sve suze, što su igda kanule, 
iznad zemlje su k’o zvijezde planule, 
sav je kozmos pjan. 

Ponjave su snježne, kroz moj prozor puše 
hladni vjetar morski. Spomeni se ruše 
i to nije bol. 

Zbacio sam ruho. Ništa nije ostalo, 
mrak je, a uz mene sve je svijetlo postalo, 
ja sam noćas gol. 

Dušeci su b’jeli, mirisni i meki. 


Po pučini cikću galebi daleki. 


ANAD1 OMENE 

Iznad voda plovi zlatno nebo, 
lađa naša pije preko boka. 
divna r’jeka razlivena soka 
curi nebu iz zaljeva preko. 

Čudna crkva sakrivenog sveca 
čuva moći, zanose i strasti, 
duša pije neviđene slasti, 
u radosti postajemo djeca. 

Sunce pada zemlji rastopljeno, 
more hrani kao sveta pića, 
sva su u njem proklijala žića, 
divna, gola, nerođena ženo! 

Stvaramo te iz mašte ko vale, 
da ispuniš samotna nebesa, 
hranimo te krvlju svoga mesa, 
« da nam puste preporodiš žale. 


57 


Satkasmo ti koprene i vela, 
skolji su ti naslućeni udi. 
a ti divna, oživi i budi. 
što je mašta iz oblaka splela. 

Boci su ti uvale Lopara. 
sive hridi zapaljenog Cresa 
nose boju djevičanskog mesa. 
koji bog te za žrtvu izgara? 

Ispija te bura preko zima. 
ishlapljuješ s mirisima pjene, 
blijediš noću pod imenom sjene, 
oživljuješ pod čaranjem rima. 

Omamljeni ludilom muška ta, 
zatravljeni pričama i snima, 
znamo, da te izbacuje plima, 
i da ćeš nam banut svakog sata. 

Plovimo ti opiti sred broda, 
čim kapetan tajnu riječ izusti 
odmah mornar sidro će da spusti 
usred tamnih, neprozirnih voda. 

Gradimo te mramorom i kamom, 
vajamo te oblakom i valom, 
glačamo te grebenom i žalom, 
krasimo te svjetlošću i tamom. 

Dubine su duša mnogo veće 
od svih bezdna okrutnoga mora, 
pojavi se, već je skrajnja hora. 
budi dokaz naše lude sreće. 

Sakriše se lovrate i kanji, 
izbrisasmo znake poljubaca, 
mahnit ribar sada mrežu baca. 
dođi, divna, sada ga zapanji! 



Bo/iijatit 


Kao nekoć umilna i skladna 
pusti vjetru, da ti mrsi kose, 
primi naše pjesme i prkose, 
kao dare našeg žitka jadna. 

Budi Venus, Nimfa ii Meduza, 
drevno biće. luka naše lađe. 
neka srce samo sebe nađe 
usred mora gorčine i suza. 

Ostati ćeš kao ovo podne, 
kao greben starodrevna školja. 
puka mašta ili naša volja, 
kapelica ove drage rodne. 

I kad budem zamolio Sveca 
grumen zemlje za to srce žarko, 
znat ću barem tajanstvena Parko. 
svaku tajnu ovog morskog leca. 




DOBRIŠA CESARIĆ 



rođen je 10. siječnja 1902. u Požegi. Pučku školu polazi u Osijeku. a 
srednju u Osijeku i Zagrebu. Poslije mature upisao se na Mudroslovni 
fakultet Hrvatskog sveučilišta u Zagrebu. Sada je činovnik Ministar¬ 
stva narodne prosvjete. 

Dosad je Cesarič izdao dvije knjige pjesama: »LIRIKA« (Za¬ 
greb 1931.), za koju je dobio nagradu Hrvatske akademije znanosti 
i umjetnosti, dok mu je drugu knjigu »SPASEKA SVIJETLA« (Za¬ 
greb 1938.) izdao građanski Pododbor Matice Hrvatske u Zagrebu. 
Cesaričeve pjesme su uvrštene u sve antologije hrvatskog pjesništva 
na hrvatskom , kao i na stranim jezicima. Mnoge su mu pjesme pre¬ 
vedene na njemački, talijanski, francuski, češki, bugarski, slovački. 
slovenski, madžarski, rumunjski i esperanto. I sam Cesarič prevodi 
s njemačkoga (Rilke) i s ruskoga (Jesenjin). 

Naskoro u izdanju Hrvatskog izdavalačkog bibliografskog zavoda 
izlaze Cesaričevi »Izabrani stihovi«. 

Cestu it 


OBLAK 


U predvečerje iznenada. 

Ni od kog iz dubine gledan.' 
Pojavio se ponad grada 
Oblak jedan. 

Vjetar visine ga je njiho. 

I on je stao da se žari, 

A1 oči sviju ljudi bjehu 
Uprte u zemne stvari. 

1 svak je išo svojim putem, 

Za vlašću, zlatom ii za hljebom. 
A on — krvareći ljepotu — 
Svojim nebom. 

1 plovio je sve to više, 

Ko da se kani dić do Boga; 
Vjetar visine ga je njiho. 

Vjetar visine raznio ga. 

KAD BUDEM TRAVA 

Možda će onda bolje da bude, 

Kada se jednoga dana preselim 
U crve i u zemne grude. 

Ljulj at ću se u travama veselim. 
Mjesečinom i suncem poliven. 
Rasitnjen i dobro skriven. 

Ništa mi ne će ostat od uma. 
Nijedna misao mrtvoga duha. 

Ja ne ću imat ni uha ni sluha. 

Da slušam tišinu svojega šuma. 

Ako me kada stanu i kosit. 

Ne će mi bola nanijeti kosa — 
Jedini teret, koji ću nosit 
U novom životu biti će rosa. 

MOLITVA 

Što htjedoh reći, davno sve sam 
U djetinjstvu još reko Bogu, 

Ali da nisam, kakav jesam, 

I da vjerovat još mogu, 

Za ovo dijete, koje volim, 

Ovako Boga bih da molim: 

Svojim si zvijezdama napiso 
U prazno nebo sve sudbine, 

I mi smo samo tvoja miso, 

Što šija zvijezdama iz tmine. 
Svejedno, da li ćemo stići 
Na vrhove ii past u bezdan. 

Mi moramo tek ići, ići 

Svud kuda put nas vodi zvjezdan! 

O dobri Bože, ako one 
Zvijezde, što sjaju njoj sudbinu, 
U nevolje i jad je gone, 

U očajanje i crninu, 

Milostiv pogled na nju svrni 
— Gle, ima oči kao lane! — 

Od budućih joj dana crnih 
Učini, Bože, svijetle dane! 

Sve zvijezde, što joj život mrače. 
O dobri Bože, ti ugasi — 

Sve one zvijezde, koje znače 
Besanih noći sijede vlasi, 

I one, koje bolest nose 
U svojemu sjaju blijedom, 

I one, koje prijete bijedom. 

I one. koje prijete bijedom. 

A1 ako ne ćeš da ih zgasiš 
I ako iskušenja treba, 

Ti moraš, Bože, da je spasiš 
Pred ponorima mostom neba. 
I nemoj da joj život zgadiš. 
Odrediv puno bola za nju, 

A kada spustiš ruku na nju, 
Spusti je samo da je gladiš! 


SRCE 

1 

Neprekinuti lanac srca vodi 
On našeg srca u davnu davninu. 
Čuješ li grohot? To tvojoj slobod : 
Smiju se pređi nestali u tminu. 

Njihove strasti, uspavane čežnje, 
Neispunjene i zaboravljene, 

Bude se snova u našemu srcu, 
Svježe, ko dugim snom oporavljene. 

Oh, ima tuga, čuvanih u krvi, 

Koje vrijeme ne ništi, već jača — 

I najedanput nađemo se tako 
U grču jednog iskonskoga plača! 

Da T nam se oči mute ili krijese, 
Mi smo ko lišće, koje vjetar trese. 
Otkuda duva? Sa gora ii s mora? 
To lišće ne zna, tek tresti se mora. 

II 

Gle mojih srca u beskrajnom nizu! 
Biju i bdiju, svoje tajne kriju, 
Ljube i mrze, umiru i gnjiju — 
Ta stara srca kako su mi blizu! 

Hodočasnici s molitvom ko suza. 

Sto po tom svijetli lutaste ko stranci. 
Bekrije, lole — gamad moje krvi — 

I svi vi drugi — svi ste moji lanci! 

I kad mi riječi mirišu ko tamjan. 

One su stigle nekud iz daleka, 

I kad mi kletva nagrne na usta. 

Ona je neke davne kletve jeka! 

O srce moje! Da li mržnjom goriš. 

II čežnjom jecaš, ii zanosom sijaš — 

Ti svuda vučeš lanac svojih pređa, 

I ti si samo iskusni robijaš! 

MRTVAČNICA N A J B J E D N 1 J I H 

U bijelo okrečenoj sobi 
Stoje dva duga drvena stola. 

Svakoga dana nove im goste 
Dovezu mrtvačka kola. 

Služavke, umrle u bijedi, 

II sijede ispaćene pralje. 

Kojima ukočene ruke 

Ne mogu više prati dalje, 

I koje — uzevši im ruho — 

Ubožnica amo šalje. 

Bludnice, koje pohotne ruke 
Nikada više ne će da dirnu. 

Što poslije sviju budnih bludnih noći 
Uđoše u jednu posve mirnu. 

II stigne ovamo kažnjenik. 

Kojeg je žandar presto da vodi, 

II napuhnuti utopljenik, 

Kojemu ime nesta u vodi, 

II jadne izmučene skitnice, 
Vječito gonjene do mitnice, 

Što prođoše kroz ovaj život bosi, 
Sa sijenom tuđih sjenika u kosi. 

Svi oni amo jednom dođu. 

Zbiti u lijesove proste, 

I zauzmu svoje mjesto na stolu. 
Što vječno očekuje goste. 

Žive su ih gonili i gnjeli, 

Nožem su ih rasparali mrtve — 
Ti. što žrtve za života bjehu, 
Ostaše i poslije smrti žrtve. 

Stanovahu na kraju grada, 

U prljavome kvartu robija, 
Počivat će na kraju groblja. 
Daleko od arkada. 

I kao što je više njih 
Imalo zajedničku sobu — 

Tako će i sad više njih 
Noći vati u istom grobu. 


U bijelo okrečenoj sobi 
Stoje dva duga drvena stola. 
Svakoga dana nove im goste 
Dovezu mrtvačka kola. 

POVRATAK 

Tko zna (ah. nitko, nitko ništa ne zna. 
Krhko je znanje!), 

Možda je pao trak istine u me, 

A možda su sanje. 

Još bi nam mogla desiti se ljubav, 

Desiti — velim, 

Ali ja ne znam, da li je želim, 

Ili ne želim. 

U moru života, što vječito kipi. 

Što vječito hlapi, 

Stvaraju se opet, sastaju se opet 
Možda iste kapi — 

I kad prođe vječnost zvjezdanijem putem. 
Jedna vječnost pusta, 

Mogla bi se opet u poljupcu naći 
Neka ista usta. 

Možda ćeš se jednom uveče pojavit 
Prekrasna, u plavom, 

Ne sluteći, da si svoju svjetlost lila 
Mojom davnom javom, 

I ja, koji pišem srcem punim tebe 
Ove čudne rime, 

Oh, ja ne ću znati, čežnjo moje biti. 

Niti tvoje ime! 

Pa ako i duša u tome trenutku 
Svoje uho napne, 

Sigurnim će glasom zaglušiti razum 
Sve, što slutnja šapće; 

Kod večernjih lampa mi ćemo se kradom 
Pogledat, ko stranci, 

Bez imalo svijesti, koliko nas vežu 
Neki stari lanci. 

No vrijeme se kreće, no vrijeme se kreće 
Ko sunce, u krugu, 

I nosi nam opet ono, što je bilo: 

I radost, i tugu. 

I sinut će oči, naći će se ruke. 

A srca se dići — 

I slijepi za stope bivšega života 
Njima ćemo ići. 


Tko zna (ah, nitko, nitko ništa ne zna. 
Krhko je znanje!), 

Možda je pao trak istine u me, 

A možda su sanje. 

Još bi nam mogla desiti se ljubav. 
Desiti — velim. 

Ali ja ne znam. da li da je želim. 

Ili ne želim. 


O SATI SUMNJE, SATI BOLA 

O sati sumnje, sati bola. 

Tko stvara, taj vas kleti ne će. 

Jer radosti su male svijeće, 

A iz vas raste aureola. 

Slabašnu djecu radost rađa, 

I njezin porod brzo gine, 

A pjesme, rasplamsane bolom. 

Gore ko svijetla za daljine. 

VRAĆANJE 


Katkad u vrevi ljudi posve stranih 
Neko te lice sjeti mrtva druga. 

Nestanak njegov ponovo ti rani 
Zbunjeno srce. i svlada te tuga. 

U žamoru ti začuješ mu glas. 

I ti ga vidiš. Izašav iz mraka 
U tebi živi. Ali samo čas: 

Desetak, dvadeset koraka. 

Prošlost se javi slatko kao flauta 
U zimskoj noći. Ti mu gledaš kretnje. 
Smijeh, govor čuješ davne neke šetnje. 

No kad te naglo truba nekog auta 
Trgne, odjednom nestane mu lika: 

Oko tebe su lica prolaznika. 

SLAP 

Teče i teče, teče jedan slap; 

Što u njem znači moja mala kap:* 

Gle, jedna duga u vodi se stvara 
I sja i dršće u hiljadu šara. 

Taj san u slapu da bi mogo sjati. 

I moja kaplja pomaže ga tkati. 

U SVJETLOSTI 

Već očajan i lišen moći 
Ja nisam očekivo spas. 

Tada u čemernoj samoći 
Tvoj nježni začuo sam glas. 

I on je bio kao zov 
Na novi put, na život nov, 

I ti mi svoju ruku pruži, 

I ljubav nas u jedno združi. 

Kako je duga bila noć, 

U kojoj, draga, tebe snivah! 

Već mislio sam: ne ćeš doć, 

I rekoh: ona ti je živa 
U tvojoj želji, tvome snu, 

No odista je nema tu. 
Zemaljskim stazama ne kroči 
Ta, čije divne čekaš oči. 

A gledaj: nebo šija plavljc. 
Otkada ugledah tvoj lik. 

Ljepota, snaga, svijetlo, zdravlje 
Ugušiše u srcu krik. 

Očima tvojim obasjani 
Protiču sada moji dani. 

Raskošan, rujan, vedar, žut 
Otvara jesen za nas put. 

Pođimo zagrljeni, draga, 

U ovaj začarani svijet, 

U ljubavi je čudna snaga, 

Što korak pretvara u let. 

Od poljubaca, zagrljaja 
Sve oko nas je puno sjaja. 
Duboka sreća svuda zri, 

Jer sobom nosimo je mi. 

SIDA KOŠUTIĆ 



rođena je 20. ožujka 1902. u Radoboju, u Hrvatskom Zagorju. Svršila 
je Učiteljsku školu u Zagrebu, ali radi slaba zdravlja ne vrsi to 
zvanje, nego već nekoliko godina uređuje »Hrvatski ženski list«, koji 
je podigla do revije. 

Sida Kosutić radi na nekoliko književnih područja , tako su joj 
dosad izisla ova njezina djela: »K SVIH AK JU« mistična drama (Za¬ 
greb 1937.); »PORTRETI«, roman (Zagreb 1928.); »SLUGA VJEČNE 
MUDROSTI«, hagiografska biografija (Zagreb 1930.); »JASLICE«, 
roman (Zagreb 1933.), te veliki roman u tri djela »S NAŠIH NJIVA«, 
I. 1936.; II. 1937. i III. 1940., za koji je dobila državnu književnu 
nagradu. Zatim slijede: »OSMIJESI«, knjiga pjesama (Zagreb 1940.), 
pa »MIMOZA NA SMETLJIŠTU«, novele (Zagreb 1942.), »VRI- 
JESKA«, velika alegorična priča (Zagreb 1942.). Ovih dana izlaze joj 
iz tiska pjesme u prozi »VJERENICEA ŽETVA« (Zagreb 1942.). 

Sida Kolutić je s Vinkom Nikolićem uredila antologiju »HRVAT¬ 
SKA MAJKA U PJESMI« (Zagreb 1941.). 

• 

OSMIJEH 

Katkad tek drhtne 

Negdje na usni, 

Dok bola grč ga ne povuče 
Katkad osjaji 

Čitavo lice 

I svijetle niti provuče. 

Gesto posljednji; 

Često jedini; 

Dolazi ko daleka jeka; 

Često je samo 

Nadanje tiho 

Onog, što duša davno čeka. 

On je svitanje 

Svečane tajne, 

Dok nitko ništa i ne sluti, 
On oplakuje 

Skrivene rane, 

Kada izražaj svaki šuti. 

\ 

Često jedini, 

Često posljednji 

Na putu je suza prevrelih, 

0, taj osmijeh 

Čaroban zvuk je 

Melodija nekih prezrelih. 

GRANA OMORIKE 

Svu noć bdije; 

Svu noć bosu 
Pije rosu. 

Pa se protegne; 

Ležeći u zraku 
Ljulja se i šumi 
Na mjesečevu traku. 

U zoru oteža; 

U zoru rasplete kose 
Pune rose. 


MLADA BOLESNICA 

Bez uzdaha i bez molbe; 
Usta mirna i nijema; 
Zdravlje niti ne spominje, 
Smirila već se posvema. 

A1 daj joj, Gospode, tek noć 
Da njena bude do zore, 

Da bar u snu bude čovjek 
I oči ludo ne gore. 

Bez uzdaha i bez molbe 
Možda na ulicu krene, 

I kraj izloga lutaka 
Osmijeh joj lice prene. 

Možda nerođenoj kćerki 
Izabere lutku plavu, 

A vizija materinstva 
Sjajem joj ovjenča glavu. 

MJESEČINA 

Volim te. svijetla noći, 

Jer tajne ne kriješ svoje. 
Koprena ti je od srebra 
Drhtava ko čežnje moje. 

U neznani čas silaziš 
Polako pletući niti, 

Svu noć nas sve obilaziš 
Dišući na usta biti. 

Divne gobeline slikaš 
Iz života tamnih šuma, 

K dlanu ti prilaze srne, 
Ciklama sluša kraj druma. 

Prebirući žice tanke 
Pjesmu mi srebrnu liješ, 
Kroz prozor pramene bacaš. 
Na jastuku mom se griješ. 

Volim te, svijetla noći, 

Jer tajne ne kriješ svoje, 
Koprena ti je od srebra 
Drhtava ko čežnje moje. 


SUZA 

Noćas je spavalo nebo; 

Ni zvijezde nisu sjale, 

Ni vode svjetlucale. 

Noćas je bilo tiho; 

Ni zrak se nije pomako, 
Ni dah me nije moj tako. 

Noćas sam bdila sebe; 

Pa mi je na dlan pala 
Suza mala. 

PROLAZNOST 

Da li znadeš one mrtve sate. 

Kad samoća od tišine zvoni, 
Vlastita je duša mrtva za te, 

Oko suzno ni suzu ne roni? 

Znaš li, kako tiho gasnu ure 
I zamiru vode niza ravni, 

Kako svaki život biva tiši 
I sve blisko postaje — san davni? 

LJUBAV 

Hoćeš li ikad saznati tajnu 
Mojega stiha? 

Hoće li tvoje orosit oko 
Stradanja tiha? 

Kraj tebe život proći će jedan 
Probuđen slutnjom. 

Na dlanove ti grcaje izlit 
Stišane šutnjom. 

Tad će na zidu zaigrat sjena 
Sklopljenih ruku. 

Ljubav moja do nogu će bdjeti 
U svečanom muku. 

STARICA 

Svakog je dana 
Sve tiša. sve tanja, 

Zaboravljeni dah života, 

Na ulici istoj 

Kud mladost pronese 

Osjeća se tuđom, sirota. 

Svakog se dana 
Zemlji dublje klanja, 

Postajkuje, zirka sa strahom, 

Pa plaho zatapka 

Da ne stane krivo 

i njenim ne ospe se prahom. 

Svakog je dana 
Drhtava sve više 
Ko jesenji list pred buru, 

Još pred san osluhne, 

Da nije tko možda 
Zaustavio njenu uru. 

• 

TIŠINA 

Pred jednom vežom nudi cvijeće 
Djevojka slijepa u rano proljeće. 

U rano su proljeće dobri ljudi . . . 
Oni vole cvijeće, što tek se probudi. 

Al, ljudi dobri, zar nema kupca? 
Djevojka s cvijećem prodaje bijedu. 
Tko će platit suzu slijepoga oka? 

Tišina duboka. 

GDJE SI? 

Znam da te nigdje susresti ne ću, 
Pa ipak — gdje si? 

U ruci mojoj procvaše za te 
Topli vrijesi. 

Obaviti su maglom, što spava 
U krilu zori, 

U njima zapad planinskog sunca 
Gasne i gori. 

Korak susta od lutanja duga. 

Venu vrijesi; 

Znam da te nigdje susresti ne ću, 
Pa ipak — gdje si? 

SLAVKO BATUŠIĆ 



rođen je 2. lipnja 1902. u Aovskoj u Slavoniji, ali je mladost pro¬ 
živio u Hrvatskom Zagorju. Maturirao je u Zagrebu. Studirao po¬ 
vijest umjetnosti na pariškoj Sorbonni i zagrebačkom Sveučilištu, gdje 
je položio doktorat mudroslovlja. Od 1921. je u Hrvatskom kazalištu 
u Zagrebu, gdje je vršio na j različiti je umjetničke i administrativne 
poslove. Piše stihove, prozu i prikaze iz književnosti i umjetnosti u 
zagrebačkim revijama, časopisima i dnevnicima. Izdao je slijedeće 
knjige: »ČUDA I ČAROLIJE«, novele (Zagreb 1931.), »KROZ ZA¬ 
PADNE ZEMLJE I GRADOVE«, putopisi (Zagreb 1932.), »NA 
DRAGOM TRAGU«, roman (Zagreb 1933.), »ARGON AUTI«, ro¬ 
man (Zagreb 1936.), »OD KANDIJE DO HAMMERFESTA«, puto¬ 
pisi (Zagreb 1937.), »KOMORNI TRIO«, drama (posebni otisak iz 
»Suvremenika« 1938. Djelo je izvedeno u Hrvatskom kazalištu u Za¬ 
grebu i dobilo Demetrovu nagradu za g. 1935.), »23 PJESME«, sa- 

brane pjesme (Pododbor Matice Hrvatske, Zagreb 1938.), »OD SI- 
EKE DO HAARLEMA«, putopisi (Zagreb 1941.). Pojedine su mu 
stvari objavljene u njemačkim, talijanskim, češkim, poljskim, slo¬ 
vačkim i madžarskim prijevodima. Zastupan je u svim antologijama. 
Za kazalište je preveo brojna francuska i njemačka dramska djela, a 
kao režiser je postavio na scenu niz domaćih drama. Drži predavanja 
i konferanse iz područja povijesti umjetnosti i kazališta. Uređivao 
kazališne listove , Kazališni Almanah i Suvremenu Biblioteku. U 
Hrvatskoj Enciklopediji urednik je kazališne struke. 

TRI PJESME O MOME ZAGORCU 

Prva: U RANO JUTRO JESENJE 

I tako ustaju zorom a pospani nisu, 

pred kuću izađu, protrljaju čvorave šake. 

usrknu jutarnji uzduh i gledaju u vis: 

da li će biti lijepi dan? 

odvežu s jasala kravice dvije pa ih izvedu, 

šapnu im jaram na nabore vratne 

podignu rudo, jaram pričvrste gvozdenim klinom 

i drvena kola zaškripe. 

Pođu. 

Idu uz kravice, gledaju u vis: 

Ne će li možda ipak kiša? 

Žene su ustale ranije od njih 
u kuću unijele čabrić sa mlijekom. 

Treba napaliti vatru zbog mlijeka za djecu; 
zato su skupile triješća i koju grančicu suhu. 

I onda prebroje četiri kokoši svoje 
zavire u sušu, nema li jaje koje, 
treba za ručak spremiti brašnenu juhu. 

Nisu si rekli zbogom ni dobar dan. 

Oni su bosi uz kravice pošli 
kraj tuđih njiva i gospodskog trsja 
kraj živica bijelih od mraza 
do maloga svojega grunta. 

Bosi su pošli, u grubom rublju od konoplje sure, 
mašući bičem kratkim i teškim 
bosi su pošli uz kravice svoje. 

I opet šuteći gledaju u vis: 
da, biti će dobar i vedar dan, 
kukuruz treba da bude obran. 

I onda o zimi misle skoroj i blizoj: 

Trebat će nasjeći drva. 

Trebat će popravit krov. 

Trebat će sina u vojsku dati. 

Trebat će ocu istesati krst. 

U sedam sati kola su puna klipova zrelih. 
Kravice puštaju s jarma na travu. 

Zatim sjednu, razvezuju svezane rupce, 
izvade hljeb, prekriže ga nožem, režu, 
a hljeb je sladak, tvrd i žut. 

Druga: U PRIJEPODNE NEDJELJNO 

Djeca su tjerala s dvorišta perad u sušu 
jer uhvatit treba i zaklati kokoš. 

Žena će kuhati juhu, zatim će kokoš ispeći. 

I k misi treba stići, umijesit gibanicu slatku 
jer nešto se malo kroz tjedan spremilo sira 
nije se kramaru prodalo sve. 

Sve brzo, u žurbi i trku 

jer treba na poldašnju misu stići 

i bolji spremiti ručak. 

O Bože, već zvoni, stići će kasno! 

Vade iz drvenih škrinja svilene rupce 

i pregače čiste, izglačane, krute 

na kojima crvenim vezom ispisaše 

Hvaljen Isus 

još kao djevojke mlade, 

još kao djevojke mlade. 

A oni stoje u crnome ruhu 
pred kućama stoje i šute. 

Netko na glas stare novine čita, 
oni ozbiljno vjeruju sve. 

Zatim o sijenu govore, o vinu i brašnu, 
u džepove turaju ruke, puše. 

Hoće li biti rata? 

Da, hoće. — Ne, ne će. 

I tako zure u crkveni toranj 
psuju na popa i žene, 
čekaju podne, a misa još traje. 

Kad pojedu juhu, kokoš i kolač od sira 
sjednu uz zid na drvene klupe 
gledaju postelje, peć, i slike u ramama prostim 
na dlan se podlakte, spuštaju glave: 

Sutra se kolje teše. 

Sutra se ozima sije. 

Sutra se vozi gnoj. 

Sutra već nedjelja nije. 

Treća: NA SAJMU 

Na sajam su tjerali junce 
udarali dlanom o dlan i hrapavo kleli 
zatim su brojifi banke dvaput-triput 
i popili litru gverca, medice ii vina. 

Prišla im žena i rekla: 

Prodala je pijetla, putar i oraha malo 
a onda predala nešto sitniša. 

Prođu kroz sajam, kod svakog šatora stanu. 
Gledaju, šute, gledaju, šute. 

Susreću kuma, susjeda, popa, žandara. 

Prosjaku ne daju ništa, prođu kraj njega 
ali se žena krišom obazre, baci mu novac 
malko se zbuni, potrči za mužem. 

Kod svakog šatora stanu. 

Lupaju kosom o kosu, prisluškuju zvek. 

Trljaju šareno platno, nema li odviše štirke. 
Mjere šešire, hlače, kapute, 

a žena i opet krišom tura u njedra medene kolače. 
Da, djeca će pitati prvo: 

Što ste nam, mama, donijeli sa sajma? — 

On dugo pretražuje čeličnu britvu 
presijeca vlas i papir, da li je oštra. 

Dobra je britva, ali se cjenkati treba. 

Prođu kroz sajam po sedmi put, 
odluče da treba kupiti sito 
i lonac od zemlje, pocaklen zeleno-žuto. 

Opaze junce svoje, kako ih mesar goni. 

Nijesu tužni već ih je stid. 

I opet prođu kroz sajam, prebroje banke. 

Još nešto kupiti treba, da, još nešto. 

A što? — ne znadu. 

Pa ništa, skoro je sajam u susjednom mjestu. 
Uto podne zazvoni. 

Skidaju šešir, prekriže se nijemo, pođu u selo. 

I čuju još s brijega: 

Kako pjevaju slijepi, kljasti, bogalji 
kako viču trgovci saj mari 
kako krave muču i telići bleje 
i kako narod žamori glasno. 

ZELENI PRILAZ U APRILU 

Danas je Prilaz golema vaza 
u kojoj su procvali zeleni buketi. 

Pliva u suncu draga perspektiva, 
polet je silan nad kestenjem mladim 
nad kojim sunce udara himnu Aprila. 

I svi se bicikli radosno okreću, 

lome se zlatne zrake na žbicama srebrenim, 

na sjajnim pucetima plavih redara 

i na paleti reklama oglasnih stupova. 

Mušice — mačke — hruštevi — golubovi sivi 
piju sunce, uzduh, nebo, radost 
i smiju se ludom proljetnom danu. 

Sinoć je dobri horvacki dešč pašovabec 

iz crnih zimskih kestenovih debla 

što ozbiljno stoje u strogom dvijestorednom broju 

izmamio slatko ljepljivo mlado lišće 

i kameni se Prilaz nabio ko golema vaza: 

baloni zeleni, barjaci zeleni, mala šuma zelena. 

O kako bi Prilaz danas bio rumen 
da su ga nekad zasadili breskvom! 

Vatreno, tropski rumen. — 

O kako bi Prilaz danas bio bijel 
da su ga nekoć zasadili trešnjom! 

Nevino, tijelovski bijel. 

Ali ja ne ću da vrijeđam kestenove stare 
pod kojima evo prolazim deset ljeta. — 

Deset ljeta, zima i proljeća 

moji su koraci jednoga jedinog smjera. 

Deset godina tuge, radosti, pijanstva, 

ja krećem se vječno ko u zatvorenoj cijevi 

s jednoga dna na drugo: 

od žute vojarne s limenim tornjem 

do staklene tople kavane u sivoj visokoj kući. 

(Svakog dana četiri puta, ravno deset godina.) 

Svaki je kesten drug moj 
i svakom dadoh po jedno čudno milo ime. 

Svaki je kamen djeda stari moj, 

svaka je kuća tajna i nevina ljubovca moja. 

Znam svaki prozor gdje ima cvijet u loncu. 

Znam svaki prozor u kojemu dugo lampa sja. 

Znam kuću gdje se u podne konjak pije 
a noću tajno pjesme pišu. 

Znam crkvu, u mjesecu i snijegu, 
ko slastičarsko čudo s kajmakom bijelim. 

Znam mnogo male prljave djece 
što grade u prahu čuda od zlata. 

A mnogi mnogi već su za ovo vrijeme 
primijetili i mene 
i ne čude se. 

I tako već deset ljeta nosim u sebi 
svoj mozak i srce i bubreg i čežnju 
i smrt svoju nosim* u sebi ko svaki čovjek 
i sasvim čudnu slutnju o nekoj ženi sa Sjevernog Mora 
koja će imati studene prste i zelene oči. 

I plačem kroz tisuću dugih metara 
kada u Pandžabu kuga hara 
ili kad ranog sunčanog jutra 
sretnem na putu gradskog živodera. 

Uzalud Grof Ishi, poklisar Mikada, 
demantira tugu moju na Quai d’ Orsayu 
— uzalud. Ja mu praštam. 

Ja svima praštam sve zbog kestena zelenih 
koji će uskoro roditi grozdove bijele 
a zatim se opet zazlatit ko pečeni šećer. 

Tako će proći godina ova 
jedanaesta — jedanaesta — jedanaesta 
i svaki će kesten, hrušt i ja 
dometnut jednu brojku mladosti svojoj. 

I tako će brojke rasti — rasti — rasti 
jer ima zakon takav, bez pardona. 

Znam da će još dugo iza mene ko i prije mene 
miješati sunce sjene i dugine boje 
da će se s jedne strane dimiti staklena kavana 
a s druge strane oriti žuta vojarna 
i da svemu tome spasa nema. 

Ali ja sam tiho tiho sretan što živim, 
i ja vas pozdravljam braćo kestenovi moji 
u ranom Aprilu godine ove. 

Ja pozdravljam vas svečano i nijemo 
— a možda i još koji čovjek sa mnom — 
i sva vam zvona zvone pozdrav 
i svi vam auti trube pozdrav 
i sve motorne pile kliču ritmove futura. 

Sutra će vojna muzika proći kroz dvored vaš 
svirat će pozdravne pjesme vašem zelenom lišću. 

I bijeli Brahma, dobri otac moj, spustit će sunce 
i bit će nedjeljno popodne slavno. 

Ja te svečano pozdravljam, Prilaze stari moj! 

Ja vas svečano pozdravljam, braćo kestenovi moji! 
Ljubim vam debla ranjena, grlim krošnje visoke, 
pun sam velikog ushita, pobjede i slave 
i hvalim vam za sanje, sreću i svaki dobar dan. 

Slavni, mili, stari kestenovi moji! 

TRI STVARI U JEDAN DAN 

I. 

U bolnici Svetog Arkanđela 
danas su tri slučaja 
svršila letalno. 

I sva trojica bijahu mladići. 

Doktor je pilatskom gestom 
oprao ruke u mutnom karbolu 
i rekao neku gorku latinsku riječ. 

A sa tri crne table 
što bijahu iznad kreveta 
časna je sestra otrla kredu 
i tako je bilo sve u redu. 

II. 

U isto su vrijeme tri mlade žene 
ko mesnati cvjetovi u svilenim čaškama 
pale po mekom medvjeđem krznu 
i vrištale 

i tako se raskošno, raskošno smijale. 

A vani su korakom prošla crna kola 
sa krasna i blijeda tri mladića 
koji odoše skrštenih ruku. 

Nečujno odoše. 

III. 

A ja sam otvorio sve prozore 
zapalio voštane svijeće i dušicu na ulju 
i čekao da prođu kola. 

Nije dobro da tako izvjesno znam 
što se sve zbiva u prazan jedan dan. 

DESETGODIŠN JICA 

Gdje si Estonko sad? 

Kod nas je proljeće čulno 
a ja sam u svojoj muškoj samoći sasvim sam 
Lokrum je zelen i čeka pohode naše 
on traži da ti se opet dam. 

Estonko Aino, zvana Simola! 

Crnomodra peruniko! 

Strana, tiha, oka tatarski kosa 
i crne kose teških aroma 

što plela se od mraka do zore, od zore do mraka 
u oči moje i nabrekla usta 
ko arija ludog sna. 

Znam, 

još uvijek sve to dobro znam: 
mi smo se igrali morem 
slanim, žarkim, gustim, strašnim. 

Zar već deset? 

O, deset godina, deset. 

Ali sve još znam: 
tvoje se ruke savijahu tužno 
i mnogo si pričala kakav je sjever 
i srebrena ploha jezera Peipus 
i gradovi tvoji i sela i rodni Tartu 
i vazdan govorila teške žute riječi 
sa mirisom sjeverne zore i močvara mutnih 
laponske — finske — mongolske — ne znam. 
I tako je zanosno bilo što se razumjeli nismo 
a ipak znali sve. 

Ah, onaj tvoj sladorni rouge i ljepljive usne 
i svila i prsti strasni i čajkin smijeh 
i onaj šuplji mjesec nad našim hotelom 
u kojem smo odsjeli pod imenom lažnim 
i one priče o ocu mom i tvom 
i stotinu smiješnih kaprisa 
i stotinu djetinjih šala . . . 

Gdje si Estonko sad? 

Vitka, tako meka crnomodra peruniko! 
Daleko si negdje, lutaš, a možda . . . 
ne, ne, za mene ne znaš 
jer vidjeti me više ne ćeš. 

To je dobro. 

»Ma armasten sind, si ilus lil.« 

»Mina sudlen sinu huli ja silmi.« 

Smrt je stajala do našeg svadbenog loga. 
Amen. 

KINESKA MINIATURA 

Ja pijem svakog jutra čaj 
iz finog bijelog porcelana 
na kojem su slikani mali Kinezi, 
i udaram srebrenom žlicom po tasi takt 

Pa kad je nebo vedro i pjevaju ptice 
i kad zraka sunca se spusti 
u medenu mirisnu tekućinu 
zaplešu mali slikani Kinezi 
u svježem ritmu djetinje radosti, 
a ja se osmjehnem 

i 

Ja svako jutro pijem čaj 
i jasno vidim puste parkove Pekinga, 
u kojima maršal Čang-Tso-Lin 
zaklati dade devedeset trojicu 
zalivši krvlju lijehe orhideja 
zalivši krvlju moj žuti čaj. 

PISMO GOSPODINU TAMATANGA 

NA RURUTU, KORALNI OTOK POLINEZIJE 


Ti sada ležiš na rumenom žalu 
dragi moj, dobri moj 
u vječnoj nedjelji plamenog neba. 

Nad glavom ti, na svetomudroj palmi, 
dozrijeva sočan i sladak plod. 

Da, i pjesma se čuje žena i hihot djece male 
a kočoperna blistava rajčica 
u svečanoj svibanjskoj odori 
ko zvijezda zuri u zeleni val 
u kojem se mrijeste ribice zlatne 
ribice zlatne grimiznih peraja. 

I tako prolazi život tvoj 
o daleki sretni brate moj. 

A kod nas je magla pala na duše i ljude 
i svaki dan je oblačni veliki petak. 

Moja je pjesma poletjela 
ali je pala ko smrznuta ptica 
i muklo jeknula. 

Tako su tmurni ti naši čađavi dani 
ti naši dani crni već od zore 
u kojima grcam i pjevam o moru 
o moru i nebu i nebu i moru 
o sretnom nekom ostrvu korala 
o suncu na perju rajčice 
o dugi na peraji ribice 
i o Tebi, Tamatanga moj, 
dragi dragi 
dobri moj. 


93 


i 




Batusić 


VOŽNJA 


Sam samcat, 

mesarski zdrobljen životnim tlakom, 
zatvoren u se trostrukom bravom, 
spašavam dušu prvim vlakom. 

Pobožno sjedam u žuti kupe 
i tvrda je drvena klupa 
slađa od ljubavnog loga. 

Osjetim silnu strast 

kad gvozdena kliješta probuše kartu 

na kojoj su skladane rime 

gradova — sela — beskrajnih stanica. 

Sklopivši umorne oči lebdim 

ko mrtvo drvce u kutiji šibica. 

Bruse kotači cestu od gvožđa 
u sniježni kajmak gruša se para 
dršće mi zanos na staklenom oknu, 
a sedam rumenih anđela čuvara 
ko golubi lebde šumno nad vozom, 
skretnice paze, mostove, rampe, 
vjerni moji anđeli čuvari. 

Stanica. 

Pa opet trzaj odbij ača. 

A ja se hvatam mjedenih kvaka, 
prstima kucam o drvenu klupu, 
smješkam se viziji mrtvačkih raka. 

Ulazi mlada avantira 
crveni kovčeg, grivna od safira. 

Ti srce moje, zar za te nigdje mira! 
Sjedne kraj mene mlada avantira: 

O, damo, — 

ja sam siromašan mladić prečista srca, 
imam samo anđela sedam 
i dobru dušu pod košuljom prostom. 

Ništa — 

Pa, ništa! 

I opet blisnem kroz neku stanicu. 

I tako mijenjam granicu 
kao na vjetru staru kabanicu. 

A onda kroz prozor bacim brnjicu, 
napuštam veslo na galiji nacije 
bez svake lažne komemoracije. 

Bodljikave žice sam prošao 
u stranu zemlju došao. 

Duboki poklon vitkom semaforu, 
i topli pozdrav maramom bijelom 
osamljenom starom prkosnom boru. 

Klisne kaplja zalutale kiše 
na neku daleku suzu miriše. 

I tako ponoć nečujno prođe 
na oči ni tren mi san ne dođe. 

U Alpama noći hladne ko led; 
dobro je ponijeti vuneni pled. 

U zoru u putnici okrenem stranicu: 
opet sam prešao jednu granicu. 

A onda sutradan 
plane u ruju bujni dan. 

Oljuštim zlatnu žutu naranču 
punu slatkog mirisnog soka 
griznem šećerno svježe meso 
ronim zjene u brda visoka. 

Po stoti puta zviždaljka zasvira. 

Ulazi nova mlada avantira 
zeleni kovčeg, grivna od ahata 
ko sveta slika od staroga zlata. 

O, damo, — 

ja sam siromašan mladić prečista srca 
nemoćno pjesma u grlu grca. 

Prolazi podne bez zvonjave podna. 
Platze nehmen — Mittagessen. 

Menu: javohl, nur Delikatessen. 

Gutam ostrigu slanu i biftek pun krvi 
i mislim na zagorski krumpir prvi 
što rađa ga proljetna zemlja rana 
u doba cvata breskvinih grana. 

I opet prođe dan 
i već je novi sutradan. 

O, anđeli moji čuvari 

zar nisu vam klonula krila 

u vašem letu po usjanoj pari! 

Prenez places — deuxieme serie. 

Netko je gurnuo neku skretnicu 
za ručkom se opet preskočilo granicu. 
I tako skretnice određuju smjer 
i dobri usud kondukter. 

Nijemo mine pet šest dana 
već malo zarasla je stara rana. 

I tako u vožnji prolazi godina 
pod mudrim okom starog Gospodina. 

O, moćni gospodine sviju carina, 

Veliki gospodine policista, 

Svijetli gospodine vođo vlakova, 

— moja je savjest nevino čista. 

Ja nemam robe kriumčara, 
ja samo tajne sanje nosim, 
i beskrajnom vožnjom bez cilja i sna 
dosadnom krugu dana prkosim. 

Sve crnji moji su prsti 
Sve više ugljenog praha u kosi 
Sve gorči miris ujeda pluća 
Sve luđa čežnja o jutarnjoj rosi. 

Ne, ne živi čovjek od hljeba 
nego od zrcala jezera plavih 
na kojima titra smiješak neba. 

Od male čašice starog ruma, 
od poplave crvenih jesenjih šuma 
što jesu samo tren 
a onda nisu nikad više, 
ko bakreni mjesečev srp 
koji mi mladost podmuklo briše. 

Vožnja. 

Da, vožnja bez konca i kraja, 
jurnjava mlinskih točkova 
i stalni put spram vratiju raja. 

No kada budu puštali prvi vlak 
ukinuvši klasu prvu i drugu, 
siromah mladić prečista srca 
naći će svoju posljednju prugu. 


PJESMA MOG SINA 

Spjevao moj nerođeni dječak o mei 

Moj je otac neka čudna luda bio. 

I nije vjerovao ničem 
i nije volio ništa 
do mladosti svoje — 
i tuđe. 


A ljubio je kesten mladi, livade i šume 
i vode daleke, nebo i smirenje, 
i drugove svoje što nikad ne pisahu pjesme, 
i malo nekih djevojčica mladih 
koje ga nikad voljele nisu. 

I tako je išao pognute glave 
i okom tužnim milovao zemlju, 
a ljeti je bdio kroz noći i noći 
i šutio, šutio, zureći u dlan — 
da spozna budućnost 
koje nema, nigdje nema . . . 

Čudna je luda bio taj otac moj, 
i često ga je bilo stid. 

Gologlav je lutao kroz rosu 
i slušao kako u Pandžabu kiša pada 
i gledao kako u Kongu povijuše rastu 
i čekao da dođe dama — avantira 
s grivnom od zlata i zelenog safira. 

Listao je stare moreplovske knjige, 
o mojoj zvečki nije vodio brige. 

Htio je postati premudri Vrač 
i otkriti tajnu Magije Bijele, 
a nikad nije saznao ništa. 

Pa kada je gorko plakao 
i derao neke ispisane papire 
— to nitko vidio nije 
ni mati moja Velika Zemlja, 
s kojom me rodi jeseni jedne, 
udahnuvši novom čovjeku dah. 

Znao je dugo da gleda u oči moje 
i da mi se smiješi sa malo ruga. 
a onda mi jednom reče: sve je svejedno, 
poljubi mi kosu, utrne svijeću, 
natisne šešir, odmahne rukom 
i ode kroz vrata tiho bez šuma. 
ode kroz vrata i pođe u noć. 

A vani se blistavo bližalo jutro. 

O, tako je čudan, čudan bio 
taj mladi, mladi otac moj. 

A ja u grbu njegove boje nosim 
i nije me stid. 

Đ URO S U D £ T A - (i9o3.-i9a 7 .) 



Crtežl Ante Kumari 

rođen je 10. travnja 1903., na Veliki petak, u Staroj Ploščict kraj 
Bjelovara. Pučku školu je svršio u rodnom mjestu , gimnaziju i uči¬ 
teljsku školu u Zagrebu. Nakon toga postao je učitelj na građanskoj 
školi u Vir ju, ali zapravo satno naslovno. Obolio od tuberkuloze, 
dugo je bolovao u lječilištu u Topolščici, zatim u bolnici u Koprivnici, 
gdje je 30. travnja 1927. i umro. 

Prva pjesma Đure Sudete tiskana je u »Luči« (1919.) pod naslo¬ 
vom »Suton«. Za njegova života izišle su mu dvije knjige pjesama: 
»OSAMLJENIM STAZAMA« (Virje 1924.), koju je sam kao tiskar¬ 
ski slagar i složio, i »KUĆICE U DOLU« (Zagreb 1926.). Poslije 
smrtf izdalo je Hrv. učiteljsko društvo u Koprivnici njegovu posmrtnu 
knjigu pjesama »SUTONI« (Zagreb 1929.). 

Sudeta je sa svojim pjesmama ušao u sve novije hrvatske anto¬ 
logije, a preveden je na mnoge strane jezike. 

Osim pjesama Sudeta je pisao feljtone (Oče nas , Sjena , Uskrs¬ 
nuće, Na periferiji, Novela), pripovijesti (Semin Stanković, Narodni 
mučenik, Kraljevka, Rađanje čovjeka i nedovrsna »Ruga«). Osobito 
je vrijedna Sudetina priča »MOR« (Zagreb 1930.), a započeo je i 
roman »Zasjenjeni dvori«. 

MOJA PJESMA 

Moja bi pjesma lijepa bila — 
čarobna sva . . . 

kad bi je slušali zajedno negdje 
— ti i ja! 

A ti si daleko, daleko tamo 
i tko zna — 

hoćeš li znati, kolko sam za te 
patio ja! 

Puknut će lutnja, žice će pući. 
umrijet će sve, 

a meni će ostat uzdah i — boli 
i riječi te! . . . 


LIŠĆE 1 PUPO V LJE 

I. Jutro 

Budi se mala, vlažna šuma, 
nabrekli potoci gore — 
osu se sitnim biserom trava, 
nebo mirisom zore. 

Kraj starog panja satiri su mladi 
u divne zaigrali frule — 
u bujnoj krošnji — negdje na rubu 
ptice su kosce Čule — — 

II. Kosci 

Umrla mala prepelica — 
srce joj probila kosa. 

Plaču sestrice tratinčice, 
sitna, srebrna rosa. 

Za onom vrbom žamor se stišo 
tuga se prosu po čelu: 
mladi se kosac sjetio drage, 
što bolna leži u selu . . . 

III. Dijete 

Žuri se mala cesta kroz polje, 
njišu se žita vruća. 

Srebrne niti tananih prela 
titraju preko kuća. 

U debelom hladu zov topli drhti: 
dijete ptičice zove . . . 

Vjetar se igra — prevrće knjigu 
o svecu iz Padove . . . 

IV. Suton 

Za gorom toplo utonu sunce, 
žalosne male su boje — 
žalosne boje i trudne ruke: 
one su sestrice moje! 

U kuću, dolje, na kraju selu 
nosim ih iz daleka — 
tamo nas čeka poljubac majke 
i miris svježeg mlijeka! . . . 

V. Finale 

Daleko, daleko . . . tamo su polja, 
snoplje i žito zrelo. 

Daleko, daleko . . . tamo su kuće 
i moje maleno selo. 

Daleko, daleko . . . tamo u dolu 
gdje dobri su ljudi i boje . . . 
Daleko, daleko . . . tamo ću poći, 
tamo je srce moje! 

SVRAĆANJE 

Raspremi bijelu postelju, 
pripremi punan stol — 
vraćam se dušo, sestrice, 
bije me čemer i bol! 

Otvori vrata malena, 
đerdan odloži svoj! 

Privij me k sebi lagano 
u noći sumornoj — 

na grudi tvoje drhtave, 
da snivam trudan, strt: 
poljubac daj mi — zaborav, 
do jutra slatku smrt. 


A jutrom, oči sanenih, 
za suncem ja ću poć, 
da ti se opet povratim, 
kad topla padne noć . . 


NOVE MBAR 

Šume jablani crni, 
šume 
u noći 
ko dusi 
— sami . . . 

Lišće s vrhova pada 
i pada 
kraj zgrada 
u tami. 

Slomi se jedna grana 

— sama? 

Na zemlju 
pade 

— žuta. 

A lišće šušti ko ludo 
i pada 
kraj zgrada 
i puta. 

Miču se crne sjene 
idu 
i šute 
ko ure 

— kasne. 

Na kraju nijemog sela 
svijeća 

— dah cvijeća — 

— gasne. 

A tamo dalje — gore 

propelo 

križevi 

putovi 

— kiše. 

Novembar kašljuca u granju 
sve niže 
i bliže 

— sve tiše. 

Čekaš me — znadem: evo 

idem 

bez straha. 

Strti 

svoj život predajem tebi 
sestrice 

— Smrti. — 

RUKE 

Umorne ruke moje, 
kako ste suhe i žute — 
umorne! 

Stavljam vas tiho kraj sebe 
na tople jastuke svoje, 
da se odmorite. 

A tko će vas da odmori? 

Vi ste umorne vječno. 

Ko vodeno cvijeće hlapite, 
kad ga iz vode iščupaju 
mlada 

uz tihu obalu riječnu. 

Zalud vas jastuci mole, 
zalud vas tako vole, 
vaša je ljubav mrtva, 
nju su pokopali davno. 

Pa ipak, uboge moje, 
nikoga do vas nemam — 
do boli! 

Topim vas dahom svojim, 
na mlado sunce vas nosim, 
ah vi ste jednake uvijek — 
uvijek ste tužnije, tanje, 
malene, male moje! 

I jesen kad već dođe, 
i proljeće kada požuti 
rano, 

ja sveđ vas ludo molim 
i suzama vas pitam: 
za kim ste žalosne tako 
Za kim venete tako 
uboge ruke moje? 

Ali vi ne ćete reći! . . . 

Šutite, uvijek šutite 
nujne; 

pa i ja onda zasutim 
i stisnem se bliže k vama, 
a za kućom netko prođe 
i lišće padati stane — 
i svuda, svuda je tama . . . 

SUNCE 

Sunce! 

Sunce! 

0 

Kako te dugo nisam vidio, 
već cijelu godinu, 
samo četiri bijela hladna zida, 
sjever, što pod prozorima vječno rida 
i težak gvozden strop. 

Danju te slušam, kako hodaš oko kuće, 

tapkaš s djecom po lisću i plašću, 

trčite po livadama, ptice tražite po hrašću. 

A kada dan svoj plašt za gorom svuče, 
mračne se sjene u sobu uvuku, 
tek san mi ostaje o tebi 
i suza koja u vječnome muku. 

Onda mi se Čini, 

da je negdje daleko, jako daleko 
kućica sunčana u šumi na čistini 
i u njoj mali mekani krevet. 

I sve je tiho u njoj. Tako tiho i suncem obasjano, 
da se ni boli osjetit ne mogu. 
da čovjek zaboravlja, tko je, 
da ne zna već za patnje svoje 
i spokojan zatvara oči . .. 

Sunce! 

Sunce! 

ČEŽNJE I BO'LESTAN MLADIĆ 

Noć miriše sijenom. 1 zvijezdama sa svoda. 

— Prođi preko prijelaza, dok mjesec ne prohoda, 
pa poslušaj, molim te, kada sumrak dolazi: 
tko to uvijek oko moje kuće prolazi! 

Čuo sam ga noćas! Baš su negdje žita 
spremala se krišom, da do jutra dozore, 
a ja nisam mogo uzdržati više, 
a ja nisam mogo, da ne otprem prozore: 
i da žita dozore — — 

Ujutro je pijesak gorio na drumu, 
preko njeg je prošlo sedam rujnih makova; 
ptice su me zvale, da idem u šumu, 
a ja nisam mogo: 
sudbina je takova...! 

Putniče sa ceste, mila djevojko, 
prođi preko prijelaza... ja sam bolestan, 
pa pogledaj, molim te, kada sumrak dolazi, 
tko to uvijek oko moje kuće prolazi . . .! 


UTRNI 

Utrni, majko, svjetila — 
stadoše ponoćni hati. 

U mrak se ruše i nestaju: 
beznadni, bolesni sati. 

Podaj mi cjelov. Neka mi 
na blijedim usnama snije, 
do tebe, majko, nitko ih 
jošte poljubio nije . . . 

Usnut ću tako s posmijehom 
Ko miris jesenjih ruža . . . 
Poljubac tvoj je najslađi, 
i ljubav je tvoja najduža. 

A jutrom, kad sunce crveno 
na krevet moj će pasti — 
na mrtvim usnama mojima 
bijela će ruža cvasti. 

A ti ćeš misliti, da se to 
posljednja nada smije 
i dijete tvoje nesretno 
jošte da umrlo nije. 

Utrni, majko, svjetila 
stadoše ponoćni hati. 

U mrak se ruše i nestaju: 
beznadni, bolni sati. 


AVE MAR I A 

O. zaspite me, prekrijte me svega; 
blagoslov Njen se neka i na me prospe, 
kad sjajna među vas s onog siđe brijega 
— žito, 
o travo, 

djeco naše Gospe! 

O, zaspite me, prekrijte me, — svega! 

Ruka je moja umorna i trudna, 
da k njoj se digne. Ja ne mogu više. 

Ne mogu — bol je moja uzaludna 
ja ćutim kako nekuda sve više 
ruka je moja umorna i trudna. 

A što ja mogu, što sam čovjek dao? 

Da mi je Ljubav silna kao more? 

O, da sam sunce, da bih vječno sjao, 
o, da sam cvijet sa vrha Karmel gore. 

A šta ja mogu, što sam čovjek dao? 

Dadoh li himne sjajnije i veće 
od čvrčka u tu večer uznesenu!? 

II slike ljepše, nego što je veče, 

kad zlatna polja Pozdravljenja prenu!? 

Dadoh li himne sjajnije i veće? 

O, što su zvuci velikog Šopena 
o, što su slike slavnog Rafaela 
spram jednog samo jednog trena, 
kad pozdrav Gospi šalju žita zrela 
O, što su zvuci velikog Šopena. 

I što je naše ovo naše Lijepo, 
ushit rad kojeg pljeskamo ko djeca. 
Jecaj u ptica kog slušamo slijepo 
ne ćuteć kroza nj glas Asiškog sveca. 

O, što je naše ovo naše Lijepo? 

Čuj! Negdje sjetno odbijaju zvona 
ljiljani zlatnim zvončićima truse 
A ja? 

O stid me, evo ide Ona 
O, kud ću, kud ću? . . . sakrijte me u se 
Ne mru li sjetno povečernja zvona? 

O, primite me, prekrijte me, braćo! 

Neka me uz vas Njena Milost pospe 
Kraj vas prođe sjajna s onog brijega 
djeco naše Gospe 

O, primite me, prekrijte me, — svega! 

PJESMA MARI J i 

— Ja sam obolio teško, Marijo, majko moja. 
i ne znam, da li će ikada bolovi moji proći. 

Mnogo je bilo dana, mnogo je bilo noći 

što čekah, da me opet molitva ozdravi Tvoja. 

I nisi — nisi došla u odaje moje mrtve, 
da čudo na meni stvoriš sa moći dobroga sina. 
s riječi Onog, što stvori iz vode žarka vina, 
sa strahom nevine djece, s krvi Božanske žrtve. 

Nikoga nije bilo, da nada mnom svijeće pali 
i moli za srce moje, za dušu, što nevina vene. 

Nikoga, majko, ne bješe — osim smrti i mene 

svi su me prezreli tada, što uvijek su laskat* mi znali. 

— Umoran, nijem i strven ko ratnik s krvava boja 
vraćam se natrag k Tebi: pred vrata samotnog grada. 
Dok sve se oko mene ruši — Ti si tek jedina nada: 
znadem — 

Ti me tek prezreti ne ćeš, 

Marijo, 
majko moja! 

Crtež'. Jerolim Mite 


rođen je 11. rujna 1903. u Zadru, a djetinjstvo je proveo u Kotoru, 
gdje je učio pučku školu. Gimnaziju polazi u Dubrovniku i Kotom, 
gdje je 1922. položio ispit zrelosti. Poslije toga upisuje se na MuSro- 
sslovni fakultet Hrvatskog sveučilišta u Zagrebu, uči kroatistiku i ro¬ 
manistiku, a 1927. odlazi kao gimnazijalni nastavnik u Trebinje, a 
kasnije u Sarajevo. Dvije godine (1929. i 1930.) boravi na naukama 
u Francuskoj, prvo u Moiite pellieru, zatim u Parizu. Po povratku je 
nastavnik u Sarajevu, pa Zemunu, ponovno u Sarajevu, odakle je 
1941. premješten u Zagreb. Sada je na službi u Ministarstvu narodne 
prosvjete. 

Alfirević je počeo pisati pjesme već u svojoj 12. godini, te je • 
u gimnaziji napisao mnogo pjesama, novela i eseja, jedan roman i 
jednu dramu, što je uglavnom sve uništio. Prviput se javio pred 
javnošću 1923. u »Suvremeniku«, poslije čega surađuje u mnogim 
književnim listovima. Dosad su mu izišle dvije knjige pjesama: 
»PJESME« (Beograd 1934.) i »MORE I DALEKI GRADOVI« 

(Zagreb 1941.). 

Osim pjesama Alfirević piše eseje, rasprave i putopise. 

Ci 

TUGA CIRKUSA 

I 

Sa kojeg dna su došli u susret jedan drugome? 

Kad se odmaraju poslije igranja, bolno je govoriti o svojoj 

sudbini. 

Daleko su pobjegli od prošlosti u ovim lakrdijaškim kolima, 
ali šminka i boje preobličuju u smiješnost staru tugu lica; 
oni se rugaju smijehom svojim bolima. 

Na ulazu u zabačene gradove i sela dočekuju iK djeca i psi, 
kad navješćuju bubnjem slavu jadnih vještina u dosadnoj 

ljetnoj večeri; 

za medvjedima, majmunima i ljudima ide žamor. 

Umorno je tijelo od tolikih klima; 

o slobodi nedostiživoj misle u melanholiji gladnih zima, 
kako je dobro biti sam, zaboraviti svijet fantastičnih grimasa. 

Ali dani prolaze ravnodušno, bez spasa. 


II 

Jedno dijete ide po žici razapetoj u visini. 

Kroz život će ići kao nad ponorom taj sin pelivana; 

ovi ljudi odjeveni u šarenilo pokazuju da je život lakrdija; 

onaj drug samoubica, koji je ostao za njima, pokazuje da je 

život tragedija. 

Mladići zadivljuju oči obiljem snage, 
a po noći se odmaraju pod zvijezdama na travi, 
misle o vječnosti robovanja, i kako su slabi, 
i zašto ih je ulica rodila za poniženje. 

U tajnu smjelih misli njihovih niko ne prodire. 

Raznježuju se u fantazijama o pustolovini nekoj divnoj, 
o bogatstvu što bi ih učinilo sretnijim od kraljeva. 

III. 


Večeras velika neviđena predstava, 
ohrabri me, draga, za smrtni skok. 

Cio život je opasnost kao pad u prazninu. 

Mnogo pljeskanja će ispuniti zrak kao eksplozija. 
Bacit ću ti poljubac, kad se zanjišem u visinm 
Sjećaš se lani one djevojčice koja je pala tragično:" 
Danas je godina. Rastužit će se ludo srce harlekina. 
On ju je tako volio. Ona je bila cvijet sa ceste, 

U njegovim očima večeras koliko splina! 

IV. 

Odlazim, drugovi, da se ne povratim. 

Ovi dani su dosadni kao zvuci rđave harmonike; 

bježim iz obitelji očajničke; 

ovaj nas je udes svladao kao zaraza. 


Prosjak i Ciganin, imat ću hrabrosti 
da ne budem posljednji od posljednjih. 

Mladosti, postala si stara, 

ravnodušna kao ova kola što su prešla toliko tvrdih putova. 


Zbogom! 

Ali ovaj život jos uvijek ima poezije, 
naše ljubavne noći na slami u prljavim 


kolima ne ću zaboravit 
nikada! 


Koliko sam tuge izlio u tebe, ženo, ja sin bludnice, 

ljubim te umornošću svojih prodanih kostiju; 

tvoje su kose sumorne od riječi što sam ih u njih saptao. 


Juče je crknuo stari dobri konj, 
mče su svi bili žalosni. 

Prikovan godinama uz krevet zaplakao je za njim o esm ovn 
Umrijet ću zaboravljen kao ovaj stari konj. 

Odveć je duga ova posljednja pantomina, 

Druže, jesi li umro od gladi ili splina? 

POBOŽNOST 


Ući ću možda sa štapom lutanja 
ko zna u koje veće u crkvu kraj mora; 
već star, i prešav oštrinu svih putanja, 
možda ću doći crkvi djetinjih zora. 

Tad kad budem prognan od svakoga sunca, 
tražit ću da mi dade dobrotu svoje tame; 
bez prkosa uma, bez strasti što bunca, 
kleknut će moja duša, žalosna od osame. 

Na neku klupu tamnu poput lesa, 
klonut će tako, ko žena u crnini; 
kleknut ću umoran, izmučenog mesa, 
u crkvi brodolomaca povraćen tišini. 

Čut ću stare molitve suhih žena, 
pognutih i žutih u sjaju voštanica; 
iz groba ko da dolaze napjevi tih sjena, 
dok mole za sve duše u ritmu brojanica. 

Vidjet ću u kutu kog starog mornara, 
poklonika smjernog, spašenog od loma, 
gdje kaže pred Gospom probitih njedara 
srce zvijezdi morskoj, nadi brodoloma. 

I ja ću možda molit’, vadeć’ iz dubina 
glas zaboravljeni davno mrtvih dana, 
kraj znanog oltara, zanijet od tišina, 
u kutu gdje vise slike okeana. 

To zavjetne su slike mora uzburkanih, 
lađa što se valjaju pod crninom svoda; 
al’ svijetla iznad života razbacanih 
i slika je Madone, spasa mnogog broda, 

ukletog broda ko uklete duše, 
osuđene da spozna bijes svih okeana. 

I gorki psovači u očaju se skruše 
i slabi se pred snagom jednog kobnog dana. 

Ah, možda ću molit’ kraj slika tih mora, 
ja, pusta lađa što je mnogo stradala; 
zovuć’ ga, plakat ću pred Bogom davnih zora, 
pred posljednjom vizijom, koja me savladala. 

RASTANAK 

Kako da izrazim to što se rastanak zove, 
pred čim podrhtava glas i kleca noga; 
tu tugu što čežnjom poljepša snove, 
te oči što vide da im nestaje Boga? 

To prekrije dušu kao more kamen goli, 
taj posljednji čas kad nas nevidljiva ruka odnese, 
svako na svoju stranu, 
ko vali otkinutu granu. 

To je čas svečan i tužan kao sunce kasno 
na prozorima kroz koje se vidi praznina 
na pročelju razrušenih kuća. 

To je čas bola taman ko šum suhoga pruća 
što nikada procvasti neće; 
čas nemoćan kao ruka što pruža cvijeće 
onome što je odlazeće. 

Kako da izrazim to što se rastanak zove, 
te dvije ljubavi ko dva prosjaka 
koji odlaze na dvije strane svijeta? 

Uvijek će jedna drugu u čežnji da zove, 
i svaku će isti jad da sreta. 

Kroz prostore će darivat’ jedna drugoj samo snove, samo snove. 
Al’ ne će se srest ko ni dvije ptice udaljene od leta. 

Kako da izrazim to što se rastanak zove? 

LJUDI, ŽENE I GRADOVI 

Na svijetu ima mnogo ljudi, koje ne ćemo upoznati; 
ko karta geografska njihov život šuti, 
i mi samo slutimo, što mogli bi nam dati 
prisustvom, u koje se ne ćemo uzdignuti. 

Na svijetu ima mnogo divnih žena, 
u hiljadu gradova, u svakom možda jedna, 
sto mogla bi nas volit, čežnje naše sjena, 
a ne znajuć nas umrijet će njena usta žedna. 

Na svijetu ima mnogo gradova, različnih ko lica ljudska, 
i negdje živi neki čovjek bolji od brata ili prijatelja 
iz rodnog grada, gdje nam sudba uska 
ubaci život tužan od nezadovoljenih želja. 

Na svijetu ima mnogo bliskih ljudi, koje ne ćemo znati, 
i mjesta, gdje bi nam počinula misao izmorena, 
al ćemo s dušom srodnom ostati kobno nepoznati. 

Na svijetu ima mnogo ljudi, gradova i žena . . . 

SPOMEN NA GUŠTERICU 

Težak je moj život. Znam i mnogi drugi 
životi puni bola su i možda nemam prava, 
da viknem u prazninu gorki vapaj dugi, 
sto godinama stvara ga moja tužna glava. 

Sve znam, ali u času okrutnih noćnih bdijenja, 
dok oči ništa ne traže i ništa usta suha, 
moram se predat nožu kobnih poređenja 
i požaliti svakog, koji nosi teret duha. 

Da kažem trpim — možda i nije ništa, 
da kažem: grozno mi je — i to je vrlo malo, 
da reknem: sretni bjehu sred sredovječnih mučilišta 
patnici davni — i to bi prazno palo. 

Ja možda trpim ko jedna gušterica, 
koju ko dijete uhvatih kraj isušenog bunara 
i pet je sati mučih, ravnodušna lica, 
a samo živjet htjela je ispod sunčanog žara. 

Samo je živjet htjela, mirna i zelenkasta, 
bezazlena i blaga. Bit samo gušterica. 

Njen pogled je vapio. Biti poput plasta 
na livadi, ako plast sam ili vjeverica, 

ako sam to, a ako čovjek vec sam, 
nek budem ono čim me stvori klica, 
neka budem dobrota i život neka jesam, 
a ne još živi les 
pod sjenom ptica grabilica. 

DANI 

Svaki naš dan htjeli bismo zamijeniti 
danom, u kom je ostvarena želja, 
a ipak, tek kad mine, znamo ga cijeniti, 
i vidimo da je bilo u njemu veselja. 

I vidimo, da je to bio velik dan, 
mnogima sličan, a ipak samo jedan, 
kao susret s jednom ženom, sto prešla je u san, 
kao boja nekog kraja, za kojim sam žedan. 

Uvijek čekamo neostvarljivo, nezadovoljni sobom, 
kao u snu tamničkom, iz koga bismo htjeli 
izići u svjetlost polja, u uzduh nad tjeskobom, 
uvijek čeznemo ono, sto samo smo ceznut smjeli. 

I vječno čekamo, da počnemo život novi, 
da dođe jedan dan, što će Uskrs biti, 
al časovi se gomilaju kao nejasni snovi, 
i naš pravi lik ne može se izdvojiti. 

Al kad nas vrijeme u ogledalu nadjača, 
i za davnim bljeskom očiju srce zali, 
osjetimo sa suzom nikom znanog plača, 
da često bjesmo sretni, a nismo znali. 

VEČERA POKRAJ MORA 

Već se stišavaju srebrne ribe u mreži 
na mjesečini, na žalu punom tišine jasne; 
ko staklo blistavo mirno more leži, 
jedan bijeli rt pod oblakom gasne. 

Greben za grebenom potamni i zasja 
kao da putuje u noć, niz pučinu nepovratno. 
Sad velik mjesec večeru nam obasja 
dok još se peku ribe i vatra gori zlatno. 

To jedan čas je, kad život lijep se čini. 
Posjedali su ribari oko jela; 
vrčem vina sad se nazdravlja pučini, 
i ori se prostranstvom pjesma vedrog tijela. 

Sad treba zaboravit sve, što je gorko bilo: 
tegobu rada, djecu i mrku ženu, 
i dat se ovom času ko vjetru jedra krilo, 
i čut svoj život blag ko pučinu umirenu. 

Od pjesme ječe strane i svodovi spilje, 
osjećaj silnog zdravlja stvara miris riba, 
i čovjek je pored vina vedar ko morsko bilje. 
U malom, bijelom oblaku mjesec se ziba. 


NEZNANKA SA SJEVERA 

Ti si bez mirisa, boje i bez sjene; 
za tobom plove plavi ledenjaci, 
i sive obale, hladne, izgubljene, 
i šume, gdje sunce rijetko zrake baci. 

Tvoje oči gledaju ravno i bez kreta, 
tajanstvenom modrinom leptirova. 

Ko preživjelo biće nekog davnog svijeta 
umornim hodom širiš beskraj snova. 

Gledam te divnu i hladnu i bez boje. 

Tvoj pogled je dalek kao pogled galebova: 
u očima ti osjećam tihe, tamne hvoje 
duboko skritih jela i borova. 

Ja vječno lutam za tobom kao jelen, 
i često sam bio na tvojim izvorima, 
udisah ti tišinu, u polumrak zelen, 
čeznući za tobom u neutješnim snima. 

Zbog tebe trpim, ali se ne ćeš javit, 
i ako često šapćeš mi pred drevnim ognjištima. 
Ko mjesečina posljednja jednom ćeš zaplavit 
i rukom prozirnom odvest me oblacima. 


BOSNA 

Kao vodopade nevidljive, što u noći buče 
osjetih svježinu tajanstvenoga kraja, 
ko neku snagu iskonsku, koja k sebi vuče 
ljepotom mračnih šuma i maglom teškog sjaja. 

U šumu tmina hladnih od planina izdaleka 
kao da negdje putuju vodama poneseni 
oblici brda, drumovi i mlinovi sred rijeka, 
dok bruji prepun vrela predio zaboravljeni. 

Pun voda, mračnog bilja i prastarih tišina 
u šumama na gorama. Oblaci nad oblacima. 
Zaboravljen predio kao kolibe visina, 
gdje ljudi viču od gladi i samuju s vukovima. 

To je Bosna, sa drumovima neizrecivo tmurnim 
kud noću prolaze pjevajuć vozari; 

To je Bosna, s teškim ljudima i vjekovima burnim, 
što stvoriše im šutnju kao udes stari. 

Hartije drevne tajanstvenih slova 
skrivaju povijesti njene zamršene 
ko putovi davni putnika i pustolova, 
što na obalama ovim voljahu piće i žene. 

Sumorna misao biva zbog vidika 
tih doba, što ih obnavljamo u snima, 
i srce staro postaje pred sivoćom slika, 
kad uplaše nas gradovi stegnuti oblacima. 

To zemlja je starinska putnika i vojnika. 

U tamno zelenilo brda su uronjena, 
vijugaju livade i stabla trepte stara. 

Talasi zemlje sjećaju na ljepotu žena. 

U dolu leži grad sa stotinu munara. 

U magli strmih prolaza uspinju se kuće, 
gledaju slijepo prozori s rešetkama, 
iz uglova, što posrću, bije tama, 
i hod kroz vlažni kamen težak je ko bespuće. 

Krovovi crni, nakrivljeni, u padu, 
sjenom nas zgode. Trunu teška zdanja; 
odišu kao tamnice, velike, u hladu 
jednolikog mira, što rađa umor sanja. 

Kraj džamija sivih slušamo tišinu 
kao staru česmu u bašti punoj trava 
i busenja divljeg; tonemo u daljinu 
vremena, što se ovdje u pustoši dava. 

Grobovi bezbrojni kroz granje u zeleni 
bijele se golovom nestvarnoga mira. 

Ratnici, paše i mudraci u sjeni, 
i roblje i vremena fantastičnih avantira. 

Kao visoka koplja u rukama čuvara 
pred šatorima pustinja, dižu se minareta. 

U zalaz sunca ječi molitva stara, 
i rastužuje nas slava davno mrtvog svijeta. 

U dvorištima istoka žubor blagih voda, 
za prozorima krutim ljubavi nikom znane; 
i svuda mnogo krvi ispod maglenoga svoda, 
bjesovi, sile puste kroz borbe i megdane. 

Molitve stare i zanosna klanjanja 
pred Bogom, koji bdi nad slavom četa; 
ekstaze svetačke i luđačka opajan ja 
ženom i krvlju, koja sok je svijeta. 

Prođoše vjekovi preko raspuklih zidova, 
bojevi, pokolji i ponoćni požari. 

Sad zaborav dubok kroz lišće jablanova 
diše, i prošlost spava kao barjaci stari. 

Nestaše u noć konji i junaci, 

prah bezimen su postale divne žene, 

i samo tihi i skriti vremena znaci 

bude nam davne svirke i popijevke ugašene. 

VOJNIČKO GROBLJE 

Jedan je život. Šušte visoke trave. 

Nebo je divna prisutnost, dok su oni bezimeni. 

Ja mislim na posljednju misao probite im glave, 
lutajuć uz krstove trule, kroz kraj zaboravljeni. 

Mislim na hiljade godina i kosti posijane 
zbog slave Boga i careva, za dom i zavičaj, 
i zbog nepoznatog nečeg što u misao stane 
kao tjeskobno pitanje pred zadnjeg sunca sjaj. 

U visoka brda narasle bi te kosti 
sa cijelog svijeta put nebesa, da se skupe. 

Večeras spajam, s pogledom duboke samilosti, 
neprijatelje pomirene u sjeni grobne rupe. 

Visoki klasovi zru i šumom me Opajaju, 
zanosi ljetna večer mirisom trave; 
rumena nebesa s mrtvim me očima spajaju; 
uz ograde njiva grobnih pasu sanjive krave. 

Seljaci idu iz polja, govore sa smijehom vedrim. 

Kako je čudno stapat te glase s ovim mirom. 

Da li je išta bilo? mislim tijelom jedrim 
i lutam gorko s mrtvacima, podzemnim širom. 

Tu život matera leži savladan. 

Ništa je čovjek u ogromnom broju, 

al ipak svaki od njih bješe jedan svijet, i dan 

što dadoše tko zna zašto, bi velik u neznanom boju. 

Mene potresno dira starinskih bitaka lom: 
tu padoše sni što mogli su život biti. 

A sve je ko ništa da ne bi. Da, spasen je dom; 
oni će prijeći u pjesmu i tu neznani sniti. 

Kraj poljana ovih vozovi jure. Dim i huk. 

I nose luksus i čežnje u svima smjerovima. 

Tko se to ruga borcima palim dok ostaje strasni muk? 
Prolazi, prolazi život sa bogovima i zvjerovima. 

DRAGO GERVAIS 



Crtež : Ante Kastelancić 


rođen je 18. travnja 1904. u Opatiji (Istra). Srednju školu je učio u 
Opatiji, pa u Sušaku. Poslije ispita zrelosti Gervais se upisao na 
Pravni fakultet Hrvatskog sveučilišta u Zagrebu. Po svršenom stu¬ 
diju bio je odvjetnički pripravnik, pa onda sudac u Bjelovaru. Po¬ 
slije se bavio novinarskim poslom. 

Prva knjiga Gervaisovih pjesama jesu »ČAKAVSKI S71H0V1« 
(Crikvenica 1929.). 7a knjiga je postigla lijep uspjeh, pa su Ger- 
vaisove pjesme uvrštene u 7adi janovič-Delor kovu antologiju »Hrvat¬ 
ska moderna lirika« (Zagreb 1933.), a sa 10 pjesama zastupan je 
Gervais u Jelenovič-Petrisovoj »Antologiji nove čakavske lirike« (Za- 

greb 1934.); Gervais je uvršten i u Kosutić-Kikolićevu antologiju 
»Hrvatska majka u pjesmi« (Zagreb 1941.), kao i u Nikolicevu »Hrvat¬ 
ska Domovina« (Zagreb 1942.). 

Osim pjesama , Gervais piše i jedan humoristični roman , od ko¬ 
jega su već neki ulomci izlazili u novinama. 

Gervais: 


MOJA ZEMJA 

Pod Učkun kućice 
bele, 

miće, kot siizice 
vele. 

Beli zidići, črjeni krovići 
na keh vrapčići 
kantaju. 

Mići dolčići, još manje lešice 

na keh vrapčići 

kopaju. 

Cestice bele, tanki putići 
po keh se vozići 
pejaju, 

i jedna mića, uska rečica 
pul ke se dečica 
igraju. 

Na sunce se kućice 
griju, 

na turne iirice 
biju. 


MAGLICA 

Jutro j’ rano. Još va dolceh 
crna noć leži. 

Po ravnice, kraj vodice 
maglica beži. 

Po ravnice, kraj vodice, 
hodi mlad pastir — 
mrzlo mu je, v’ ruki puše — 
svuda j’ tihi mir. 

Za njin bele ovci hode, 
zvončići zvone — 
i pomalo, kako seni 
va maglii rone. 

Gervais 


STARI MLADIĆ 

Kaneta, 

jakčta, 

garoful, 

šćapić 

i koračić kot vrapčić . . . 
Gotov je stari mladić. 


TANAC 

Armiinika cvili, bas rompota. 

Tanac se širi, 

zibje i gib je, 

semo, pa tamo 

tancamo. 

V naručaj moj se j’ stisnula mala 
tiho noj šapćen, 

pa se srne je srdačno i srećno . . . 
Nanke ne znamo, 
da zaprteh oči tancamo. 

Ormiinika cvili, bas rompota. 

Srce mi j’ puno jubavi, 
umret bin tancajuć s malun tel, 
mala tancajuć s manun. 

Kad tanac fini s malun ću poć 
vanka, va lepu noć, 
pred kiićun ćemo njijun seddt, 
pa se štrpet, 

dokle se mesec, stari mladić 
ne skrije za oblačić. 

Gervais 


TRESETE 

Svaku su večer tresete igrali 
i svaku se večer rad kart pokarali 
moj nonić i nona. 

Nonić bi pipu fumal i mučal, 
kad ne bi dobival, 

A kad bi partidu dobil, 
bi se none rugal, 
užival, 
i asa lišal. 

Igrajuć bi nona večeru kuhala 
i vavek se vekon stajala, 
večeru zmešat, 
oganj naložit 
i sol dolož'it. 

Smešni su bili nonić i nona onako za stolon: 

nonica z oćali. 

a nonić s pipun v’ usteh, 

nona doblvajuć, 

nono brontulajuć, 

aE kako je već bilo. 

A kad bi se pak posvadili, 
onput se j’ sve treslo. 

Ma to ni niš značilo, 
zač drugi dan na večer, 
kad je zamračilo, 
bi nono nonu zval: 

»Marjanko, remo igrat«. 

TRI NONICE 

Tri nonice stare 
pred klićun su stale 
i kritikale. 

I Katu, i Pepu, i Jelu 
i Toncu debelu. 

Jedna da j’ takova, 
jedna onakova, 
jedna bi se rad zenit, 
druga se zna lenit, 
treća sve zafraja, 
četrta da ne vaja. 

A svet, da se j’ pokvarit 
i prvo da j’ boji bil. 

Tri nonice stare 
su kritikale 
od osme do polna. 

A kad je polne zvonilo 

jednoj je doma poć bilo. 

Su dve ustale 
i nju kritikale. 

MARIJA LAVANDERKA 

Marija Kantabelka, 
opatijska lavanderka 
je sedan dece imela, 
zadnje već posivela. 

I muža ki ju je vavek tiikal 

i grdo ju kjel, 

i pul svoje žurnadi 
i njijii noj zel, 
zać je čovek bil žejan 
i vaveki vekon pijan. 


ISO 




Gervms 


A deca kot sedan vražići 
su hodila svojmi putići. 

Tuju je robu Marija prala, 
lušijala i režentala, 
i vavek tekla od kući do kući 
kot već čovek ki za drugeh se muči. 

I dokle je muž spražnjeval žmuji 
rasla noj je goba i veli zuji. 

Ma ova ista Marija je vavek kantala, 
za niš se svijala i za trbiih držala, 
smela i kričala kot ponemela . . . 

A kako bi brižna drugačje živela? 


OBLAČIG 

Oblačić je jedan od nekud dotekal, 

boh zna kade se j’ fantina sve tepah 

i kot, da ga j’ sran 

da j’ tako miči i sam, 

se j’ razjadih 

raširil 

i nebo pokril. 

Zvrnfil je kablić 
i pal je dažjić. 

Pokle mu je pasal morbin, 
nestal je kot dim. 

A mat se je jako jadila, 
zač noj se j’ roba zmočila 
ka se j’ va vrte sušila. 

Gervais 


ZA SINON 


Moj sin, 

moj mili sin, 

je va tamnicu šal, 

zač je puli vas pravicu iskal. 

Kade ga ubijate z gladon, 
kade ga mučite s hladon, 
paroni nesrećni? 

Dajte mi sina, 

ranu moj ii, 

velu tužicu moj ii, 

pa ću van miiki svoje oprostit, 

pa ću Boga za vas molit, 

paroni nesrećni. 

Ah, znan da ste nesmiljeni, 
i kameni 

i da nikad mi sin već ne će prit, 
da će žeja ga i glad ubit, 
va ruki kad vaše je pal, 
zač je puli vas pravicu iskal. 

Moj sin, 
moj mili sin. 

1929. 

Gervais 


BOG DOMOVINA 
Bog domovina. 

Gren kruha po belen svete iskat, 
zač su ovde mi ga želi, 
i gren pravicu po svete iskat, 
zač su ovde mi ju želi. 

Bog domovina. 

V noći kako tat te moran pustit, 
po šiimicah moran bežat, 
i te za vaveki moran pustit, 
va tujoj zemje ću ležat. 

Bog domovina. 

Ja poznan tvoj dih, dušu tvoju, 
i šumi, gori i rečice, 
te moran pustit, zemjii moju, 
selo moje va dolčiće. 

Bog domovina. 

Kot udovica sama ćeš ustat, 
će drugi, moju, te uživat, 
a sin će neboh ti po svete lutat 
i vavek za tobun jokat. 

Bog domovina. 

Ja gren, zač sunce će brzo prit, 
ja gren po svete petjat. . . 

I nikad me ne će već nazad bit, 
zač teško j’ pravicu iskat. 

1933 . 

STANISLAV SIMIC 


rođen je 18. travnja 1904. u Drinovcima u Hercegovini. Srednju školu 
polazi u Širokom Brijegu, Mostaru i Beogradu, a Mudroslovili fakul¬ 
tet Hrvatskog sveučilišta u Zagrebu. 

Kao pisac dosad je objavio kriticko-analitičku studiju »KRLE2A 
KAO KRITIK« (Zagreb 1933.), knjigu eseja »DALEKOZOR DUHA« 
(Zagreb 1936.), te knjigu lirskog satiričnog pjesništva »ČITANKA ZA 
SVE DRUŠTVENE RAZREDE« (Zagreb 1939.). 

Crtež je izostao po želji samog Sirnica. 


/ 

Šimić 


BILANCA ZRELA GOSPODINA 

Sada imaš baš toliko ljeta, 
koliko ih treba čovjek gotovi. 

Ćutiš sebe od glave do peta. 

Godine odnesoše ko lopovi 
od kule ti dječjih sanja ključe. 

I ne misliš više pred usnuće: 

»Da L anđeo čuvar ima pušku, 
kao stražar kad razbija njušku?« 

I ne gledaš snijeg iza prozora, 
kada mu se spušta nježni stas, 
trepćuć vani diljem svega prostora 
i po tlima sjeda lak ko vlas. 

I ne vučeš plahtu ispred psa, 
da on trči za njom i hvata je. 
Puštena je u dječaštvu sna, 
gdje djetinjstvo posve zastaje. 

I ne šmugneš iz razreda s obuke, 
dok smušeni profesor se zabulji 
van kroz prozor iz dječačke buke 
i na svoje misli uši naćuli. 

I ne mećeš u džepove ruke 
bez datuma, na koji se plaća. 

I ne lutaš s drugom svoje struke, 
nosioca lakih kratkih hlača. 

I ne žališ što se kogod vrijeđa — 
djevojčica na sastanak nećka. 

Sada bi joj okrenuo leđa, 
nedopustiv da se s tobom rječka. 

I ne veliš više sve što znadeš 
o drugomu ružnoća, što skrivi. 

Laži sada u šutnji imadeš, 
ko u jelu vitamin svi živi. 

I u radu marljiv za dvojicu: 
kriv si što se nezaposlen ubije. 
Podižeš se na časniju stolicu. 

Šef te cijeni, jer ti uspije. 

I ne kradeš majci dva tri groša, 
da bi koju sirotu obdario. 

Otvrdlosti sipaš ko iz koša. 

Tako si se, dječače, pokvario. 

SAMOGA NA SVE STRANE 

Prođeš prvom, ideš drugom ulicom — 
samoćom te grad neznani zarazi. 

Njom ti dobru volju nakazi. 

Slinila bi žalost svojom sluznicom. 

I samoća raste svojom kružnicom. 

Ne možeš je kao nokte rezati. 

Čitav dan tek znadeš od nje bježati 
pješke ili autobusima. 

I tako je mrzovoljno kušaš 
u mnogim joj praznim okusima. 

Preko volje ko šefa je slušaš. 

Hoće: odeš u kavanu sjesti. 

Netom što se gdje u kutu smjestiš, 
s tobom čita novinske vijesti, 
čuva da se ne uzobijestiš. 

Pogledima po recima njišeš. 

Sto stoluje. Šta ćeš kraj njeg sam? 
Poznatima dopisnice pišeš. 

Lakša ti je tako koji gram. 

Odgoniš je, i nije je sram. 

U razgovor zađeš s konobarom. 

I on usput prijatelja glumi 
s tobom i s njom — s nepoznatim parom. 
Ventilator nad vratima šumi 
jednolično užurbanim marom. 

OBJED GOVEDA 

Svratite se u svratiste k livadi, 
gdje priroda čeka, gostoljubiva, 
i parfumom svježim prostor kadi 
govečetu. Svakom, tko tu biva. 

Rep zamahne, ko da zasijeca. 

Zvoni bronzvom jedno od goveda. 

U žvaljama krda trava jeca. 

Zeleni se trpeza mu objeda. 

Sunce po njoj prostrlo svoj stolnjak. 
Kukci, kao konobari, oblijeću. 

Prije gosta okušaju konjak. 

Cvjetovi se tu ko čaše domeću. 

Dok vrućina ne stisne ko stiska, 
tek se dalje grižnjom vlati nastavlja. 
Istisli glas cvrčci iz svog piska: 
goveda uz objed jazzband zabavlja. 

1 na svojoj mreži, što je propeta 
u živici blizoj, pauk ljenčari. 

Trom gundevalj igra nogometa. 
Razonoda razvi svoje čari. 

ELEGIJA PRED IZLOZIMA 

Stoput gledaš u stotine izloga. 

»Divna šunka! Baš ću takav štof. 

Cviker trebam. I čitav niz toga.« 
Zmijoliki to čuva paragrof. 

»Oh, taj konjak. To je dobra marka.« 

Ali želja nije hiljadarka. 

Crijeva krulje. Tramvaj prugom zvekće. 
Sja porculan, sav uveče izlog. 

Straga tvoje hlače sjaju veće. 

Sva ulica sja ko jutrom istok. 

Tek se sumor od tog sjaja ukeba. 
Zvijezde sjaju u izlogu neba. 

U praznu ti džepu mraci sjeli. 
Nema im od inih stvari tiske. 
Staklom izlog od robe dijeli. 

I želje ti postaju starinske. 
Muzej si im. Ovud prođi sutra: 
naći ćeš ih u sebi unutra. 


NEPRILIKE SA SRCEM 

U sobi sam, u sebe stiješnjen, 
sam sebi susjed i dokasno besnen, 
srce svoje ko telefon slušam, 
naprežuć se razumjeti ga kušam. 

Što hoće srce? Ono samo ne zna. 

Uza me je kao pseto tuđe. 

Iskusio sam, da je stanja nježna, 
u njezinu sobu kada uđe. 

Što hoće srce kad je sa mnom samo? 
Uza me je kao tuđe pseto. 

Kada radim ili kada šetamo, 
nasilu je sa mnom cijelo ljeto. 

Srce samo, kada je pokraj nje, 
povjeri mi da mu je to drago. 

Kad odemo od nje, kucat stane 
ko da mu je kod nje kucaj lago. 

I ja ga slušam i ja čekam 
da mi veli, šta je s njim. 

I ostane tako čovjek sam 
i sa srcem nerazumljivim. 

ISKRE ČINOVNIKA 
U JUTARNJOJ ŽURBI 

Dužnost nema živce, te ne sniva, 
ne nalazi draži u postelji. 

Čekala je poput detektiva 
dok su oči lijepili krmelji. 

Plakat se od zida otkinuo. 

Ima vjetra: provest će u skitnji. 
Kaput mi od zaborava zinuo. 

Ta se bolest dobije u hitnji. 

Vrpolje se ulice ko navala. 

Zauzele svoje radne poze. 

Stup sa satom stoji poput kaprala. 
Činovnika kazaljke ugroze. 

Sad već šušte u uredu spisi. 

K tomu lišću na privrednoj grani 
ni ptica se ne bi da uzvisi. 

Među njima samo pera za njih. 

Prokurist nam važi za jastreba. 
(Zoološki privredopis treba!) 
Tipkačice prstima u horu 
sve kuckaju ko žune u koru. 

Sanjao sam: laju stanovnici, 
i šef da mi u trbuhu leži. . . 

Šta li o tom vele sanovnici? 

Žurit moram. Uh, što zima reži. 


141 


Šimić 


SMIJEH RAVNOPRAVNOSTI 

Riječ je vama drzovita iznimka, 
kad cmizdrenje nije, glasi nosni. 

Jer hoćete da se pruži prilika, 
da možete biti samilosni. 

Osjećaji, kad se rida, stenje, 
milotom vam u srce ulijeću. 

Tada često date namještenje 
čovjeku, na korist poduzeću. 

Nažalost sam nekad htio zaštitu. 
Djetinjasto. Samilost je nameti. 

Rabite je za porabu vlastitu: 
prema svome čuvstvu i pameti! 

Ja za svoje osjećaje, što pate, 
osjećaja imam. Radim za nje, 
poruga i smijeh moj da ih prate: 
od sućuti vaše da ih brane. 

I krilima smijeha lepršajuć, 
podignem se u zrak ravnopravnosti. 
Hladnokrvno tako se zadržajuć, 
smijeh se kesi hladno u brk javnosti. 

Ne trgujem drvom. (Ne zaradih). 

Nit imadem svojstva posteljine. 

Salo vaše nek vam naknadi 
mjesto mene umilne topline. 


1939 . 

OBRAMBENA KIŠA 

Ne možeš se pohvaliti stanom, 
ni čuvstvima, optimistu potrebnim. 

Ali ideš sam pod kišobranom 
ko pod svojim nebom posebnim. 

Ne skače ti kiša po kaputu, 
nit je jesen zašla ti pod kožu. 

Balet plešu kapljice po putu. 

Misliš da si zaposjeo ložu. 

Mjestu tvoga gledališta jevtina 
nisu blizu ljudi okolice. 

Nisi otac ni kćerke ni sina. 

Samoća je krug ti porodice. 

Rešetkama oko tebe kiša. 

A ljudi se nalaze iza njih. 

Bljuzgavica, bar dok se ne stiša, 
zna nedužnu samoću da brani. 

Hodaš gaziš u cipeli žmikće. 

Ko da vodi nevinoj rep pričepi. 

Žao ti je što joj glasi ciče. 

Kvare malo osjećaj ti lijepi. 

Gledaš, kako voda otiče 
niz ulicu pa do u kanale. 

Premda te mokrina kroz đon dotiče, 
draži je od ljudi taj finale. 

1 

NEDJELA NEDJELJE 

U sedmici pod stare joj sate, 
u nedjelju počneš počivati. 

Osjećaji objeda se sjate 
u tijelu: lijenost osnivati. 

Usidriš se s njome tad kod kuće, 
Sršljen kucne po oknu i svira. 

I živci ti napokon odluče, 
da prošetaš zbog njihova hira. 


Ulice su na dvadeset strana — 
kojima ćeš okrenuti leđa? 

I vlastiti izlazak iz stana 
najedamput počne da te vrijeđa. 
Jer kuda ćeš? I koračaš tada 
kao preko bodljikavih žica. 

Iz počinka izlegla se dosada 
i grize ti čar nutarnjeg lica. 

Dan postao puki skelet ružni 
samog sebe, naprimjer srijede. 
Dućani su kao kakvi sužnji, 
zatvoreni kolikogod vrijede. 
Građani su otišli iz grada. 

I ulice neprestance zijevaju 
na zvukove kroz prozore, kada 
radio i gramofoni pjevaju. 

Slušaju ih nedjeljno popodne 
i novine stare u kiosku 
i stanara lijenih uši modne. 
Makar ljeto grije o svom trošku, 
iz praznine hoćeš. . . Kuda? Kud? 
Na kaputu gumbovi i rupice — 
otkopčaš ga, zakopčaš ga uzalud. 
Ne mijenja se tim poredak ulice. 

Dva još automobila zuje 
— dvije muhe gdje nitko ne prebiva. 

Motorima s ljudima se putuje. 

I praznina na trgu se snebiva 
ne znajući šta će sa sobom. 

Golubovi šeću po terenu 
prometnomu, nekažnjeni globom. 

I tragovi na asfaltu venu. 

NE MLAD 1 SVIBANJ U PERIVOJU 

Drvoredi prolistali i proljećem obasjani, 
taj perivoj razbujali, pločnicima opasani, 
gospođice i mladići, vodoskoci obijesni 
oko tebe kao dani tvoji prošli, povijesni, 
kad s cigarom u gubici, ispod oboda šešira, 
nosao si glavu sanja kao paket pun peškira: 
brisao si vješto, lako budućnosti s lica znoj. 

Kroz prozor se diktat čuje, pisaći se glasi stroj. 

Izdignuo dan nada se, nad šetače, iznad buke 
podne, kao plesačica bjelasave lake ruke. 

Na ustima mladež smijeh, psi brnjice pokazuju. 

I perivoj spomenici poviješću obrazuju. 

U zgužvane hlače sure vrijeme te je zavilo. 

Od oblaka jesenskoga kao da ih pravilo. 

Pružile se klupe sijede, svoje daske sunčaju. 

Nad ribnjakom spomeneš se mrkog lišća u čaju. 

Zazuji ti oko uha dalek tramvaj niz tračnice. 

Mala djeca ispod grma dozivlju se kao ptice. 

Zrak se grije kao pegla i na licu gladi bore. 

I proljeće prolijeće mimo tvoje noge spore. 
Ravnodušno promatraš ga. Ko vitko je vižle tuđe. 
Povjetarcem tiho njuši na prozoru s cvijećem suđe. 
Perivoj je postigao svoj zeleni svježi cilj. 

Star si gospon, bradat kvariš prisutnošću svibnju stil. 

Odstraniš se. I tišinu tareš đonom po pijesku: 
odaje puteljak srdžbu u škrgutu svome resku. 

Na propuhu povjetarca dva suvarka stablo kihne 
i najmlađa grančica se pri tom prvi puta njihne. 
Njiše se i njihalica, ura što ti resi ured. 

Njiše se ko obješenik. I imade svoj ugled. 

Veći i od sunčeva je, što se svijetli neizmjeran. 
Ura kuca: sad na rad! I ostavljaš sunce smjeran. 

Crtež : Omer MujaJžić 

rodio se 3. svibnja 1904. u Hrvatskoj Mitrovici. Studirao je mudro¬ 
slovlje, slikarstvo i glazbu u Zagrebu, Beču i Parizu. Iako je počeo 
pisati rano, već u srednjoj školi, a prve su mu pjesme objelodanjene 
u časopisu »Omladini«, književnost je tek nakon mnogih peripetija 
postala glavni sadržaj njegova života. Duševne borbe i kolebanja iz¬ 
među naklonosti za slikarstvo i naklonosti za glazbu trajala su pri¬ 
lično dugo. Te su se uzbune završile teškim unutarnjim slomom, u 
kojemu je književnost izvojevala konačnu pobjedu. Tada je na teh¬ 
nička iskustva slikara nadovezao studij estetike i teorije umjetnosti, 
a muziku je tražio u lirici. Tako počinje njegovo pravo književno 
stvaranje. 

Lirika, likovna kritika, estetika, teorija umjetnosti i putopisi zasad 
predstavljaju glavno područje njegova rada. Prevodi s njemačkog i 
francuskog. Surađuje u glavnim hrvatskim časopisima i književnim 
revijama. Umjetnički je urednik Matičine »Hrvatske Revije«. 0 nje¬ 
govim pjesmama i esejima pisali su skoro svi hrvatski suvremeni kriti¬ 
čari. Pjesme su mu prevedene na slovački, češki, njemački , talijanski 
i rumunjski. Do sada je izdao ova djela: »LIŠĆE KA VJETRU«, li¬ 
rika, (Zagreb 1932.); »PONOĆKE ISPOVIJESTI« lirika, (Zagreb 
1937.); »ARS ET ART1FEK« studije i eseji, (Zagreb 1941.) u izdanju 
Be-L-Ka, nagrađeno nagradom Državnog zavoda za narodnu pro¬ 
svjetu; »LIKOVNA DJELA U ZGRADI MINISTARSTVA NA¬ 
STAVE«, kulturno-povijesni prikaz (Zagreb 1942.) u izdanju Ministar¬ 
stva nastave. Izvan prodaje. 

Doskora mu izlazi u izdanju građanskog Pododbora Matice Hr¬ 
vatske nova knjiga lirike »Začarane tmine«. 

POSLJEDNJA ISPOVIJEST SLIKARA KARASA 

Krajina je pod florovima tmine poprimila 
fantastične oblike. U zraku , koji je zasićen 
munjinom i sapet iščekivanjem , tutnje prvi 
udarci bezumno nagle ljetne oluje. Šumovi 
kiša , a nabujale vode u jarcima usplahireno 
klokoću i teku prema Korani. Karaš ogrnut 
pelerinom , prokisao, supijan od misli 
ide u noć i govon 

Razvija srpanjsko nebo podmukle ponoćne ponjave 
U suru zastavu bure — putokaz posljednjih stanica — 

Kad s teškim teretom tuge, bez tamjana i zvonjave 
Predvodim vlastiti sprovod na granicu svih granica. 

Ko duvne tmurne litije potmuli spomeni prilaze 
Prebiruc krunicu bola voštanoblijedim rukama. 

Čuvstva iz čahure srca niz ponor sjećanja silaze 
Za tragom krijesnice snova nad ispaćenim mukama. 

Sve vas u povorci vidim, vi žudnje mrtvorođene 
U jadu krvave jave, očaju samotnog ridanja, 

Nevine male radosti od ruke djetinje vođene, 

I prve nejasne sumnje, i zadnja krvnička kidanja. 

I vaš je predvodnik dugo gušio nalete bune, 

A1 danas povratka nema, pred ničim on ne zastaje. 

Sve što je volio ludo poganom psovkom prokune, 

Od ove doline suza nemoćnim gnjevom se rastaje 

Šiba me rasplelom grivom vjetrina u divljem kasu, 

Nad crnom Koranom rže, kopitom talase udara, 

Sikce kroz pakosni kikot kletva u mamenom glasu, 

Niz selo u propanj srlja lomnjava orkanskog sudara. 

Zeleni signali munje preplaše plahe kućice; 

Uz bučno bubnjanje groma tajanstvo kišnog šaputanja. 

Ko plamen buktinje drhtim od ognja samrtne vrućice 
Pred pragom šutnje i tmine na pustom raskršću lutanja. 

Klipšem kroz kaljuže kala u sjeni noćne kulise. 

U duši potpuni poraz, skrhana krila Ikara. 

Gudim uz orgulje bure, u psalmu žalobne mise 
Na mukloj napukloj struni lamento propalog slikara. 

Uz kukanje kukuvijsko kobno se Karaš rodio 
Sa osjenčanim čelom preuranjenog snivanja. 

Krhkom je životnom lađom tek brodolomno brodio 
Ukleti moreplovac kroz vihor sudbinskog zbivanja. 

Govore tamni zakoni. Zbio se zapis udesan. 

U toranj tihe samoće pomućen duh se usamio. 

Život je u svom čemeru, na časak čarobno čudesan, 

To krotko krojačko čedo prelivom šara omamio. 

Nadanje modrih visina, dim vina, ta pelerina, 

Beskrajna čežnja sanjara pred zamagljenim stazama. 
Dah krina, zvuk violina opiše suludog sina, 

Opiše otrovom laži i bolesnim ekstazama. 

Ja nisam zgaženi genij ni slikar divovskog duha, 

I nemam nad glavom lovor u sjaju svetog znamena, 

Ja sam ko napaćen čovjek tražio rada i kruha, 

Da dimu jalovom ne dam najljepši žar svog plamena ... 

Nosiš u zjenici vedroj viđenje duha vidovita, 

Vatromet mletačkih slika i tkanja plamenih sanja. 

Život je snivana bajka zvjezdanom maglicom ovita, 
Bakanal bengalskih boja vječiti cilj putovanja. 

Kroz plamen otrovnih boja mame te arije nujne, 

U svoje magično tkivo ritam i zvuk te zavije. 

Dok dušom cvjetaju čežnje ko ruže krvavorujne, 

Upali obrazi gore i plamte sve grozničavije. 

0 rimske kristalne noći pune i prepune lune, 

Kad srce od glazbe gine da jedva može mucati! 

Uzaman zazivlješ pomoć bludnice Žene-Fortune, 

Na okno samotnog tornja bijeda će u zoru kucati. 

Tu nikad ne spoznaš pravo što duši zbunjenoj treba, 
Kad sumrak sivi zasipi i sjetom nebosklon zalije — 
Prozračne vizije svijetla sa slika saharskog neba 
II jeza samrtne strave nad mrakom gorske provalije. 

I nikad ne spoznaš pravo izvore svijetla i sjene, 

U čem su skrivene tajne ljepote, slasti, užitka. 

Ljubav Candide, Irene? — O, sve su žene Sirene! 

Lik, platno i boja žitka? — S demonom krvava bitka! 

To što u duši pjevuši s prezirom hladnim uguši 
I slaži kukavno na dno slojeve mutnog taloga. 

Sagradi svjetove svoje: — sve ih u bezdane sruši 
I patnjom otkupi teret i cijenu velikog zaloga. 

Kad šute sirote slike, nek moja nevolja zbori 
Kako pod pepelom žeže i gori! O dobrotvori! 

Kako ste srcima škrti, a novčićem milostivi, 

Kako nas rastavlja život i ponor nepremostivi. 

I kako okrutni pauk žaokom dvoumi ja ruje, 

I kako umorno srce grobnicom snova postaje, 

I kako bruje oluje i refren vječni se čuje: 

»Crna ti Korana ostaje!« 

— 0, dosta je! 0, dosta je!- : - 

Razvija srpanjsko nebo podmukle ponoćne ponjave 
U suru zastavu bure — putokaz posljednjih stanica — 
Kad s teškim teretom tuge, bez tamjana i zvonjave, 
Odlazi njegova duša na granicu svih granica. 

PJESNICI 

Nekoć u ponosnoj Thebi 
Bili smo divni efebi, 

Išli smo bosi po rosi 
Sa vijencem ruža u kosi. 

Mnogo je purpurnih ljeta 
Sjalo na sunčanoj uri, 

Dok smo u mijenama svijeta 
Postali trubaduri. 

Danas smo sjenke u sobi, 

Starinski spomenar slutnje. 

0 kobi i o tjeskobi 
Brenčaju napukle lutnje. 

Ako smo bijedni i mali, 

Naša je duga na svodu, 

A sva bi bogatstva dali 
Za vodu i za slobodu. 

BALLADE DES NOCTAMBULES 

Čudesnom gradu na Seini, koji me je naučio 
ljubiti život. 

Nad nama vjetrovi plove na krilu sustalih ptica 
I njišu oblačne lađe u tmurnokrvavom sjaju. 

Ulica himbena lica s đerdanom sijalica — 

Bolesna svodilja noći — vodi nas neznanom kraju 

Mi smo se magičnim znakom javili noćnicima 
I pošli kao u snima kad ognjem obrazi gore. 

Umorno kaplju minute po vlažnim pločnicima. 

Žute se svjetiljke mute i slute ponore zore. 

Prolaze snuždeni ljudi pa psuju, šute i sanjaju. 

Žena i sjena apaša u nujnom krugu lampaša. 

Odnekud s kucanjem čaša napjevi tmine odzvanjaju: 

Bol je naša bez međaša. 

Još zjene fosforno blješte pod velom maglenog mraka. 
A1 srce ne zvoni više ko malo srebrno zvonce; 

Jučer je spoznalo tajnu Velikog Čarobnjaka, 

Što giba prostorom lutke i mudro pokreće konce. 

I sada hodamo, druže, mračni po beznadnoj cesti, 

U duši nemiri rastu i bolna sjećanja plaču. 

Htjeli bi djetinjstvo mrtvo na prvom raskršću sresti 
I čuti šaptanje drage, što sanja o svome pjevaču. 

A1 samo potmuli zvuci oko nas vječno šumore 
U bruju žalobne glazbe ko žice na mukloj gitari — 

To svoje proročke riječi pokojni pjesnici zbore 
I pjevaju stari mjesečari. 

Kako je jadno to srce, kad samo sebe žali, 

Dok ponoć nad gradom maše svilenom crnom lepezom, 
A vrijeme mladosti našoj samrtnu svijeću pali 
Odlazeć s ljubavnom jezom za novom Marseljezom. 

I bilo ne će da stane u krpi krvave rane. 

Beskrajne čežnje nas prate ko pjane karavane: 
Pješčarom godina gaze od puste do mrtve oaze — 

I nema staze. Nema staze. 

Tek divna riznica tuge i snova pustolova 
Svijeti u bezdanu oka, što vidi čudesnu dvojnost: 

Za nama pokorno ide prezreni luđak bez krova 
I nosi u sebi pjesmu ko zdvojnost i opojnost. 

S njim ćemo zastati, druže, u zadnjim dubinama noći 
Pred zagonetkama i pred tminama, 

I malo ćemo plakat, u bolu i mrtvoj samoći 
I mislit o svojim sudbinama. 


153 


Kusan 


VIGILIA 


Gondola bola i barkarola 
Na svili vode u suton brode. 

Razbludna glazba nevidljivih struna 
I modrog srebra puna laguna. 

Luna, ko kriška prezrele dinje, 
Umorno tone u sinje daljine. 

U sjeni zdanja od sanja i varke 
Čuvaju stražu uklete barke. 

Samotni fenjer mutno paluca, 

A srce kuca. A srce kuca. 

Gondola bola i barkarola 
Na svili vode u tugu brode. 

Most Uzdisaja i noć bez kraja. 


BALADA PROMAŠENOG ŽIVOTA 

Žuđene usne i ženino krilo — 

To što je bilo i što nije bilo 
U mrak se duše zavilo i skrilo. 

Uzalud se piće suza pilo 
I mnogo snilo 

O pustoši neprozirnih tmina, 

O otrovu spleena, crnog krina, 

O tajnama skrivenih zločina 

I našoj beznadnoj glumi u dva-tri sumorna čina. 

U očima mutež mrtvih želja 
I ugašen proplamsaj veselja. 

Zašto bdije crni strah na straži? 

Uzalud su poruge i laske. 

Noću srce samo sebe traži 
I skida umorno maske. 

I nema buntovnika ni lika prokletog sina, 

Tu neko bolesno dijete muca bez pjesme i laži 
I kune starinsku igru prevare, bluda i vina. 

Jalovi dani i smrt u samoći — 

To što će doći i što ne će doći 
Pomutilo je zadnji pokoj noći. 

Tako se odvija gluma u dva-tri sumorna čina, 
Prokleta starinska igra prevare, bluda i vina, 

Ko davno ižviždan komad tragičnog harlekina 
I neka besramna pjesma na gozbi naših karmina. 


IGRA LJUBAVI 

Plah romon krvi u magli snivanja, 
Bezumne kletve, opojna varanja, 

I dozivan ja, 

I tumaranja, 

I bezbroj kretnja riječi i rima 
U sivim snima i prostorima 
Za vječnu, ludu igru ljubavi. 

Za topli trzaj obline u struku, 

Za jedra bedra i divlje uvojke, 

Za gozbu ruku u muku noći, 

Za dodir dojke razbludne djevojke, 
Za gorak melem samrtnoj samoći. 

Nemoj doći, draga, nemoj doći. 
Ne znam više tvoje mračno ime, 
Ostavi me danas, ostavi me! 

Moje su oči krvave od strave, 
Moje su rane suzom otrovane, 
Moja je soba hladna raka groba, 
Gdje dva srca uzaludno zore, 
Gdje dva bijela tijela tužno gore, 
Ko svijeće na odru prije zore, 

Ko svijeće na odru prije zore. 



ZAPIS SEBI U SPOMENAR 

Ni u vinu više nade nema, 

A poema ne može da spasi, 

Gasi svijeću, sklopi Sveto Pismo, 
Mi smo mrtvi, a umrli nismo. 

U lutanju noći smo izgubili, 
Zdvajali i istu ženu ljubili, 

Ludim smo se željama opajali, 
Muškom rukom srce smo pogubili. 

Zavela nas razigrana varka, 

Od kobi smo htjeli biti jači. 

Draga nam je bila mjesečarka, 
Ostat ćemo vrači i pjevači, 

Plači, druže, plači. 

Ostat ćemo putnici bez krova, 
Izdahnuti bolesni od snova 
I otrova sakrivene tuge, 

Da bi bol kroz ova mrtva slova 
Zablistala žarom alemova. 

D I P T I K 


I 

Nevoljko idem iz dana u dan 
Tugom otrovan, 

I pod kaputom nosim mrtav san. 

A Bog ne sluti da su moji dani 
Strani i uplakani — 

Bolesno cvijeće na razderanoj rani. 

Susrećem bezbroj lica i ulica. 

Na svakom uglu po dva srca biju, 
Srca, 

U koja ne smije tuga da uđe. 
Sumraci tolike radosti kriju — 

A sve su tuđe. 


II 


Protječu noći bez dna i sna, 

A srce zna: 

Tako će život proći u čekanju i u samoći. 



Ponekad boli uminu u vinu, 

Pa s mislima o nerođenom sinu 
Tiho tonem iz tmine u tminu. 


Za otrov rana dosta melema nema. 
A1 ima rima i vrelih poema. 

Sto samo meni do svitanja bruje. 

Jer kad zora nebom zvijezde kosi, 

A tornjevi mrtve ure broje, 

Dan u njedru nove boli nosi — 

I sve su moje. 

BRODOLOM SRCA 


Pa zapjevajmo grubu pjesmu radosti. 

Mi ne ćemo više nježno ljubiti u zanosu bolećivih sanja. 
Sahranili smo jučer bolest mladosti, 

Lagumom digli toranj odricanja 
I rastali se od blijedog mladića, 

Kojeg muči tajna vječnog žića: 

Adieu, mon cher, et bon voyage! 

Svršila se fantastična priča 
I sve je bila laž. 

Sad preziremo čarobna otkrića. 

Hoćemo tijelo i opojna pića. 

Zderi plašt sa pustolovnog lika, 

Ne treba nam slika samotnika 
Ni groznice izmišljenih slasti. 

Krv će dati ushite časovite. 

Iz vrele žudnje mora radost rasti. 

A ljubav više ne zovite. 

I sve što prođe ne ćemo natrag zvati, 

Ne ćemo sudbu u zdvojnosti kleti. 

Znamo, da nam život može tek malo dati, 

A1 još manje može oduzeti. 

KRUG ZAČARANI 

0 trpka tugo tihog trajanja . . . 

Vraćanje žalno istim stvarima, istim ljudima, istim snovima. 

Prolaze dani bez opajan ja u potrazi za novim i nepoznatim. 

Hodanje ludo tuđim stazama u omaglici i ekstazama, u 
vječnom traženju svoje putanje. 

Lutanje, lutanje u krugu začaranom. 

Htio sam se uspeti do Boga, a došao sam do jedne pod- 
krovnice u kojoj vene mladost uzaludna i zadnja želja nevina 

i bludna. 

Htio sam protumačiti smisao svih sudbina u čaši krvavog 
vina, a nisam prozreo ni tajnu vlastite kobi. 

Bio sam tako jak, da sam prognao misli samoubilačke i 
tako slab, da sam se svemu čudio i žedno žudio ljubav neumrlu. 

Sve sam zalihe zanosa prokartao u samovanju, u tamno¬ 
vanju suludom, u noćima zlim i jako žalosnim. Još imam toliko 
snage, da mogu podnijeti život, ako je zaista život sve ono, što 
se u meni skriva i zbiva. 

Prostori, krajine, gradovi nestaju u maglama moje duše, 
u ponorima nespokojnih misli. 

Budim se, načas sretan, kad sretnem svoje djetinjstvo u 
šetalištu, gdje djeca trče za loptom šarenom, ali čim pružim 
ruku, potonu slike u tminama sanja neveselih i opet ništa ne 
pripada meni. 

Kažu, dobro je biti radostan i ne misliti ništa, dobro je 
kad pada mrak, pjevati slatko i uzbuđeno pod prozorima mladih 
djevojaka, zanesen žarom razigrane krvi . . . 

O trpka tugo tihog trajanja . . . 

Vraćanje žalno istim stvarima, istim ljudima, istim snovima. 

Prolaze dani bez opajan ja u potrazi za novim i nepoznatim. 

Hodanje ludo tuđim stazama u omaglici i ekstazama, u 
vječnom traženju svoje putanje. 

Lutanje, lutanje u krugu začaranom. 

NIKOLA SOP 



rođen je 19. kolovoza 1904. u Jajcu, u Bosni. Šop je profesor klasičnih 
jezika. Sada radi u uredništvu tjednika »Graničar«. 

Nikola Šop piše pjesme, književne članke i pripovijesti. Dosad 
su mu izisle ove zbirke pjesama: »PJESME SIROMAŠNOG SINA« 
(Beograd 1926.), »NOTTURNO« (Beograd 1928.). »ISUS I MOJA 
SJENA« (Zagreb 1934.) i »OD RANIH DO KASNIH PIJETLOVA« 
(Beograd 1939.). Ove je godine Šop s petoricom pjesničkih drugova 
izdao knjigu »RANJENI GALEB« (Zagreb 1942.), u kojoj su njegove 
pjesme u ciklusu »TAT 1 MJESEČINA«. 

Šop je zastupan u svim novijim hrvatskim antologijama, a pjesme 
su mu prevođene na razne jezike. 

Osim pjesama Šop je napisao »Knjigu o Horaciju« i preveo 
s latinskog jezika Svetonijev »Život dvanaest careva«. 

Sop 


ŠUM PŠENICE 

lz luga vjetar dune u doba gluho 
i zelenu plahtu niz obronke zatalasa. 
Lulujanje se začuje tako suho. 

To šumi dolinama klas do klasa. 

Vrijedni domaćin kroz otvoren prozor sluša 
šumor klasja i smije se u duši. 

I sve mu se čini kao da već čuje 
kako se zrelo zrnje u hambare ruši. 

Miris pšenice duša mi snažno diše. 

I šum slušam, stojeći za ogradom od trnja. 

O hvala ti. Bože, što se u klasju ovom njiše 
i moja skromna šačica zrnja. 

OVCE 

Sestrice, svjetiljku zapali, 
jer je sve već tamno i sneno. 

Otvori širom tor naš mali. 

I prostri po njemu svježe sijeno. 

Ovce dolaze s dalekih obronaka. 

U runima toplim nose 
tišinu hladnu gorskog zraka 
i drhtavo zrnje prve rose. 

SAN MAGARADI 


Šop 


Isuse, u ovom kasnom času sad 
u sve staje ćemo ući. 

Od nježnosti ti ćeš svu magarad 
blago za uho povući. 

I kada odeš, u doba to gluho, 
među njima će riječi da kruže: 
tko je taj koga si za uho 
držao najduže. 


I svaki će usnuti opet 
sa najljepšim snom u duši: 

Da tvoja meka ruka još miluje 
baš njegove uši. 


BAKINE NAOČARI 

S teškim konjima sad će večernja kola 
odvući iz doma mog sve stvari. 

Pusto je, još samo tinjaju nasred stola 
mrtve mi bake mutne naocari. 

Koliko puta su bistro gledale u mene, 
na plemenitom joj nosu radosno drhćući. 
Koliko puta tajnim suzama zamagljene 
što je već svanuće, a još se ne vraćam kuci. 

I nema me i nema, a Velika Kola 
već gasnu i baka je sva u mraku i brizi. . .. 
Niz hladne, ugasle očari nasred stola 
jedna suza još klizi. 


164 


MLADIĆ BDIJE KRAJ MRTVA PIJETLA 


On leži kraj moje stare peći, 
paučinom posut sav. 

0 kako se prelijeva još pri svijeći 
rep njegov od mnogih zora plav. 

Kroz pritvoren prozor dah jedan tajno 
dune kroz moj opustjeli dom. 

Pa s pijetla mog stresa perje sjajno. 
Jesen je i u repu njegovom. 

Kruna mu je pala na jedno uho. 

Ko kralj je bijede i bola pun. 

I u ranu zoru i u doba gluho, 
ukočen i pust njegov je kljun. 

Krila mu mrtva i nikad više 
ne će ih on razapeti. 

Ni stresti ih mokar od rose i kiše. 

Ni zoru mi na njima donijeti. 

Svake noći, ko prognanik, 
kad moram za sto svoj sjesti. 

U njegovu grlu naslutim krik 
neobjavljene mi jedne vijesti. 

U strepnji čekam na pritajen zov. 

Jeze soba mi je puna. 

A1‘ kao zaostale kapi niz krov, 
kaplje muk s njegovog kljuna. 

PRED STARINARNICOM 

Ah, često ja ne mogu da se smirim. 

I ne znam šta ću, ne znam šta bih drugo. 
Pred izlog starinara stignem, skriven virim. 
Za davnim stvarima svojim tragam dugo. 

Tad začujem već kasno ormarov tajni zov. 
Zvuk njegov znan u davne dane mi sjajne. 
U hladnoj mu nutrini miris orahov. 

Pun sukna svečanog, pun darova, pun tajne. 

I prenu se sve i drvene i od mjedi. 

Od jedne do druge slijeće doziv nijem. 
Škripanja, zvuci mukli, kada su u bijedi 
napuštale bolno domaćinov trijem. 

Kada su ih u kola vukli onesvještene. 

Kroz žamor svijeta i bubnja udar tupi. 

Po sobama ostale samo drhtave sjene 
i s vrčem, ja na klupi. 

NEVINOST 

Danju je budno skriva obično odijelo. 

Ono se tako skromno do koljena širi. 

Ljudi joj vide samo lice bijelo 
I ruku, što čedno iz rukava viri. 

Noću, kad sa nje pane haljina svijetlo-plava 
I spusti se niz vrata malog stana. 

Nevinost joj se kroz bijelo platno ocrtava. 

I postelja od nje bude obasjana. 

U snu, kad sa nje sklizi pokrivač bjeličasti. 
Trnu se zvijezde da sakriju čari njenog lika. 
Tad joj se oko postelje nadviruju sablasti. 
To su griješne želje noćnih prolaznika. 

Među njima se šija samo jedna sjena: 
Nemirna moja duša, tužna lutalica. 

Ona nečujno doleti do kreveta njena. 

I tiho je pokrije, spuštenih trepavica. 

KROV 


Šop 


Od tame i od čađi, sa pognutom strehom, 
ljuljajući se i cvileći škripi. 

Nada mnom je spušten i nad mojim grijehom. 
Svu noć nešto tamno s njega sipi, sipi. 

Pod njim se svršava moj svagdanji put. 

Pod sobom on jedan mali život skriva. 

O i svakog dana sve sam više pognut. 

Kao da mi krov sve niži, niži biva. 


A1 svaki put, u neko doba gluho 
probudi me kroza nj plavi dah svježine. 
To krov tamni nada mnom zaškripi suho. 
I pospe me zvijezdama kroz raspukline. 


TATOV LOV 

Nevidljivo uđe kroz ključanicu. 

I u duboku se naslonjaču svali. 
Gorko osmjehnut i mračan u licu, 
on šapne: mir pehari, mir kristali! 


Čarobnom snagom grozničavog vida 
probudi stvari, usnule u mrtvom zvuku. 
I one gmižu iz kutova, silaze sa zida. 

I obamrle klonu mu u ruku. 

Jednu po jednu okrene, spusti lijeno. 
Dok mu se cigara na stolu puši. 

Od užasa li koja ciknu prigušeno, 
stegne je snažno moćnik i uguši. 

Skrušene, ukočene, hladne voštano, 
oko njega svud leže mrtve stvari. 

Zmijinjom tišinom odklizi neznano 
u lov na onu što se raskošno žari. 

Prisluškuje i lebdeći odluta po stanu. 

I vabi je: virni još jednom, zasvijetli se, zasvijetli. 
Tad mrzla kap svanuća na ruku mu kanu. 

— Stani sunce, stani! Muk, muk pijetli! 

KIŠOBRAN 

Ja znam čovjeka osamljenog k’o i ja, 
koji koraca samotno kroz ovaj dan, 
koji i poslije kiše kad sunce opet šija 
i dalje nosi razapet svoj kišobran. 

Ja bih mu tada priš’o i rek’o: o čovječe 
što ti je, kuda ćeš i gdje je tvoj stan? 

Gle, kako je svud vedro, sunce šija i peče! 

Sklopi, sklopi svoj veliki, crni kišobran. 

A1 zašutim i pođem za njim po svijetlom danu. 
Zastaju prolaznici i tajno mu se smiju. 

A ja začuh kako po njegovom teškom kišobranu 
nešto šušti, davne, mrzle kiše liju. 

Ja idem za njim, tamnu mu pratim sjenu. 

Korak mu slušam i stari njegov štap. 

I osjetih, i meni nešto pada po ramenu. 

Bolova davnih olovna kap, po kap. 

Već kiši i uveli vijenci po mom šeširu šušte. 

Već lije, lije i ja ubrzavam hod. 

Mlazevima sve težim bolovi davni pljušte. 

Pod njima već se slomio šešira mog obod. 

Sa mene se cijedi, a onaj čovjek neznani 
mirno pod kišobranom koraca u svoj stan. 

Pljušti sa mene, o, gdje su mi vedri dani? 
Pljušti, pljušti, gdje je moj kišobran? 

DRAGUTIN 


TADIJANOVIĆ 



rođen je 4. studenoga 1905. u Rastušju, kod Slavonskog Broda. Pucka 
je školu završio u Podvinju , realnu gimnaziju u Slav. Brodu , a 
ucilisne nauke (povijest hrvatske književnosti i filozofija) u Zagrebu, 
i boravi kao činovnik Ministarstva narodne prosvjete. Bio 
je tajnik Društva Hrvatskih Književnika (1937. — 1940.). 

Tadijanovič se javio u književnosti (studeni) 1928. u »Književ¬ 
niku« (1, 8; urednik Milan Begović) s pjesmom »Golubinja krila«, 
pod pseudonimom 7ade on. No njegova intenzivnija suradnja u hrvat¬ 
skim književnim časopisima započela je u svibnju 1930., kad je u 
»Hrvatskoj Reviji« objavio »Jednostavne pjesme o ljiljanima« i u 
»Književniku«: »Pjesmu mom srcu«. Krajem iste godine javio se 
s još petoricom mladih pjesnika u zajedničkoj knjizi (Lirika šestorice), 
dok je svoju prvu samostalnu knjigu (LIRIKA) izdao potkraj 1931. 
Drugu zbirku pjesama (SUNCE NAD ORANICAMA) izdao je u 

proljeće 1933.: krajem iste godine izasla je Hrvatska moderna lirika , 
koju je uredio s Olinkom Delorkom. Po prilici u isto vrijeme (1936.) 
izašle su knjige »PEPEO SRCA« u izdanju Pododbora Matice Hrvat¬ 
ske i knjiga prijevoda Josipa Velebita Tadijanovićevih pjesama na 
esperanto (Kanto cd mia koro). U studenome 1936. izdao je svoj prije¬ 
vod poeme Vitezslava Mezvala »Akrobat«. Napisavši krajem srpnja 
1935. »ĐAKE DJETINSTVA«, objavio ih je najprije u siječanjskom 
broju »Hrvatske Revije« 1937., te ih odmah za tim izdao u posebnoj 
knjizi. Mjeseca studenoga 1942. izašla je u izdanju Hrvatskog izda- 
valaćkog bibliografskog zavoda ‘I adijanovićeva knjiga »TUGA 
ZEMLJE«, u kojoj je sabran gotovo sav 7 aclijanovićev književni rad, 
napisan od petnaeste do trideset i treće godine njegova vijeka. U toj 
je knjizi objavljeno 130 pjesama, a na kraju je dodana 7 adijanovi¬ 
ćeva biografija, ikonografija, kronologija pjesama, abecedni popis 
pjesama, prijevodi na strane jezike i popis prikaza knjiga. 7 adi ja- 
nović je (1942.) uredio »Izabrana djela« Ivana Kozarca (1885. do 
1910.). 

Mnogo Tadijanovićevib pjesama prevedeno je na strane jezike, 
a o njegovim je knjigama napisan velik broj književnih prikaza. 

T adi j anovit 


BALADA O ZAKLANIM OVCAMA 

Pastirica blijedog lika, niz obronak, u svitanje. 
Goni dvanaest ovaca, mekih runa, 

U grad sneni na prodaju sitom mesaru. 

Na čelu im ovan vitorog. 

Eno ih, gle! bez bojazni uđoše, 

Bezazleno, u povorci, jedna za drugom, 

U dvorište gradske klaonice: 

Tu stadoše u ugao, u hrpi, stisnute. 

Mesarski ih pomoćnici, šutljivo, 

Odvukoše kao kurjaci: 

Nijedna se više natrag ne vrati. 

Danas je svetkovina: stoka se kolje za gozbu. 


Okrutne ruke snažno svaku obore: 

Bez opiranja, pritisnuta koljenom, 

Dočeka ona smrt od noža, u krvi. 

Dvanaest ovaca visi o stupu gvozdenom. 

Ugasle oči: runo krvlju polito; noge slomljene. 
Javlja se sunce za obronkom. — Na povratku 
Pastirici se čini da čuje, u daljini, muklo blejanje. 
Pašnjak blista rosnatom travom, u suncu. 


JUTARNJA ZVIJEZDA POZLAĆEN ORAH 

Jutarnja zvijezda o nebo pribodena: 

Pozlaćen orah viseć na božićnom drvcu. 

Rasklopila je snene oči zora: 

Razmažena djevojčica, ljutita. 

Što su je tako rano bukom izbudili 
Još neispavanu. 





T adijanović 

Uzduž potoka jabuke u cvjetanju mirišu; 

Na govedima klepke sve su glasnije. 

Iz bliske niske šikare 
Dopire pjesma ptičija 
Do uha mome ocu, — 

A1 on je ne sluša. 

Otac moj oruć viče na konje za plugom 
Pa nije ni primijetio 

Kako se sjena konja prostrla do nakraj oranice, 
I konjska se leđa snažno isparuju, 

I kako se k nebu iz brazda para uzdiže 
Kao tamjan iz dragocjenih kadionica. 


BACAM SRCE POD TUĐA STOPALA 

I 

Ti ležiš, oče, na groblju u Rastušju, 

Iznad tebe noć je krila raskrilila, 

Tavna noć u kojoj kosti odmaraš; 

Ne dižeš se rano pred zoru, ne odlaziš u štalu, 

Da konjma baciš sijena u jasle. 

Polako trune hrastov križ 

I vjetar lijeće nad grobljem 

Ne dotičuć se lica tvog kao dok si bio živ. 

Rosa pada po djetelini kraj potoka; 

U kući je siromaštvo, mir i pljesnivost. 

Ne brinem se da porodicu osnujem. 

Nit lice da mi sja od sreće domaće: 

Očir^ka kuća daleko od mene, propada. 

Tadijanović 


II 


Da me nisi, oče, u školu poslao 
Davno bih se bio već oženio: 

Imao bih dva, tri sinčića. 

U proljeće bih kopao, plužio, kosio; 

S jeseni bih rakiju pekao i tukao se pjan sa susjedom. 

Najposlije bi me sinovi moji sahranili, 

U predvečerje kasno, blatnjavo, 

Kraj ograde groblja, uza te, 

Od davnine gdje leže naši djedovi. 

I otišli bi zatim stoku napajati. 

Ali ja bacam srce pod tuđa stopala: 

Poznanici skreću glavom, 

Govore, da sam lud. 

ZLATNIM PTICAMA 

Umornih nogu hodim prašnim cestama 
I pjevam turobnu pjesmu zlatnim pticama; 

Ptice nemaju polja, ni vinograda rodnog, ni kuće; 

Ne žanju njive svoje, ne gaze u kacama grožđe, 

Ali ih zora budne nalazi, s pjesmom u žutome kljunu. 
Okisle od pljuska u gori, one se kriju med lišće. 

I ti si, dušo moja, ptica pokisla; crna 
Ptica u mraku. Da. 

Preda te nije, na vidiku, postavljena trpeza teška 
S bogatim jelom i vinom. Ti nemaš ni prazne čaše. 

Tebe su gazili gazili, kao po ulicama blato, 

Dušo, ptico zlatna! 

T aclijanović 


MJESEČINA 

Gle, iza hrastove šume, u tamnom sjaju i tišini 
Mjesec se pomalja: Rumen. Okrugao. 

Lanjskog ljeta, s klupe ispod kestena, 

Gledao sam s tobom, u zanosu, 

Izlazak punog mjeseca iza šume hrastove, 

U rasvjeti mliječnoj i smijehu. 

Oh, kakve li smo krhke igračke 
U krvničkima jakim rukama! 

Tuga me je, i ja sam posve sam: 

Mjesečina večeras grob tvoj poliva, 

Mjesečina večeras meni šapuće, 

Da tebe nema, i nema, zauvijek. 

O, dugo, dugo, još dugo poslije nas 
Tuđe će oči gledati kao što gledasmo i mi: 

Naže se sunčani dan, večernje sjenke oduljaše: 
Mjesec se pomalja 

Iza hrastove šume, u tamnom sjaju i tišini. 

ŠUME SNIVAJU 

Izlazim u noć. Žaloban. I lutam. 

Cesta mi pruža dlanove mrke: gazi! 

Oblačje prekri plavetnilo neba. 

Dok vjetar, skitalac star, za rubom šume drijemaše 
U ruci mu svinut štap. 

Za pojasom zataknute svirale. 

Mrak, pretežak mrak liježe na lubanju moju 
I razgovara sa mnom kao brat. 

Iznemogao, pružim se po travi 
Te nasloniv uho čujem srce zemlje: 

Udara, udara, udara. 

Šume okolo mene, u povorkama, snivaju. 

T adijanović 


MRTAV 


Kapaju li suze na moje mrtvo srce, 
Suze mile djevojke? 

U šumi, na šušnju, kod zapada sunca, 
Ležim . . . umro. Obasjan. 

Gdje je razlupana harfa? 

Klokotanje bliskog vrela 
Ulazi u mrtvo srce. 

Na grani se ljulja kos, 

Visoko, sam; 

Ide mala noć. 

A Sveti Petar uzima 
Iza uha olovku 
I prstom zove moju baku: 

Nagnuvši se gledaju 
Kroz tužno lišće 
Srce pod stablima 
Mrtvo. Moje srce? 

A1 ne ću ju klokotanje, 

Jer su daleko — iza večernjeg oblaka. 
U šumi, u tišini, u strah, kapaju suze 
Lude djevojke: 

Ide mala noć. 

Mrtvo srce spi. 

Tadijanović 


POVRATAK 

Kroza ružičnjake i bijednost beskućnika 
Nošah napunjen krčag čamotinje i tuge gnjile. 

Na dnu ogledala mutna prikovani lelujavi traci 
Crvenili lampiona uz obalu prljave rijeke. 

Dugo ne vidjeh šumu, mjesec i lastavice. 

(Izjutra će pod prozorima javor šumiti.) 

O, zašto me zapitkuju kod povratka: 

Šta si nam, brate, za spomen donio? 

Grad je čador bludnika i sijedi krvoločnik, 

Grad je kaljuža svinjska, bezazlene moje. 

On mrvi krhka srca za stolom gostionice, 

On gnjete i lomi kosti gvozdenom šakom tvornice. 

Umukni, Marijo slatka; uzaman kršiš ruke! 

Zaista, meni se žuri u polje mojega oca, 

Gdje sestre moje žanju prezrelo, žuto žito. 

Prolazit ću hitro milim strništem, do umora, do teškog 

Ispred mojih nogu, naglo preplašena, 

Poletjet će uvis prepelica sita. 

Ja nisam kobni ptičar, što vreba skriven u lišću; 

Na povratku samo ja plačem usred žita. 


umora. 

SANJARIJE BUDNOGA SRCA 

Opet je legla noć 
Na moj samotni krov 
Opet u mome srcu 
Žamore glasovi mutni 

Djevojko moja, daleka djevojko, 

Vrata će se pred tobom 
Otvoriti, bez šuma. 

A ja, Tadijanović, pjesnik Tvoga srca. 
Pticama ću reći nasmijan: 

Ćutite, drage ptice, 

Sada bih ja da pjevam 
Djevojci koju volim, 

Djevojci moga sna. 

A ptice će doista 
Zaćutati u granama . 

Trčat ću ispod srebrnastog lišća 
U svježim svijetlim šumama 
S djevojkom koju volim, 

S djevojkom moga sna. 

Možda ću najzad, vedar, 

Stigavši do kolibe šumske 
Šapnuti djevojci: Srce! 

Uđi, milo malo srce, 

Uđi u kolibu moju: 

Vrata će se za tobom 
Zatvoriti, bez šuma. 

Žamore glasovi mutni 
Opet u mome srcu 
Na moj samotni krov 
Opet je legla noć. 

T adijaiiović 


VEČER NAD GRADOM 


Firenze, Piazzale Michelangelo 

Šta te sputava, srce moje, da ne progovoriš iz dubina 
Kao orgulje skrivene u crnom lišću noći? 

Noćas gledaš kako se odražava u Arnu red svjetiljaka 
Firentinskih. Zar nisi o tome davno sanjarilo 
U djetinstvu, dok su nad glavom 
Drhtale zvijezde, u vinogradu? 

Noćas, gle! kako osjećaš vjetar što dolijeta s Arna, 

Sa rijeke koju gledaš otvorenim očima, 

A moglo bi je rukama grabiti kao vodu 
S potoka u Rastušju. U Rastušju je mati, 

Moja mati, i moje sestre, i kuća. Jeste li spremile 

Ljetinu, vas tri koje ste same 

Ostale kod starinske kuće mojih djedova, 

Čuvajući oganj da ne zgasne med zidovima 
Doma, koji ostaviše muške ruke? Gledao sam 
Danas u San Lorenzu Zoru, koju stvoriše Ruke 
U tamnim tišinama mutnoga stoljeća; 

Bez prestanka mislim na ruke te 
I ne mogu da vjerujem, da su zaista 
Mrtve. Mrtve ruke. 

Oprostite mi, gospodine Michelangelo, što ja 
Raskidane misli redam nevjesto u tihe rečenice. 

Vi možda već znate, da sam ja pjesnik iz Hrvatske, 
Koji ne može da vjeruje, da su vaše ruke 
Mrtve. Mrtve ruke. 

Mislim na moje polje, koje su neznane 
Ruke požnjele; spavaj, srce moje, 

I ne slušaj muziku u gostionicama. 

I ne uzdiši, i ne plači nad rijekom 
Sa svijetlima. Ruka će sigurno 
Ugasiti svjetiljke. Spavaj. 

Spavaj, srce moje. Vjetar, i zlato, i kosti. 

I pepeo. Spavaj. 

DRAGO IVANI5EVIĆ 





Crtež : Ante Motika 

rođen je u Trstu, 10. veljače 1907. Roditelji su mu Poljičani. 

Djetinjstvo i prvu mladost proživio je u Trstu, Bosni i Dalmaciji. 

Proveo je vise godina na naukama (jezikoslovlje, usporedna po¬ 
vijest književnosti, umjetnost i kazalište) u Parizu, Firenzi i Padovi; 
u Padovi je doktorirao (dizertacija: »La fortuna eli Dante nelle lette- 
rature croata e serba«). Spremio je i doktorski rad za Sorbonnu (»U in¬ 
fluence de Marcel Proust sur quelques ecrivains europeens«), u kojem 
je proširio svoj profesorski rad »Marcel Proust. sa vie, son oeuvre«. 

1933. ušao je u državnu nastavničku službu, a 1939. postao je 
dramaturg Hrvatskog narodnog kazališta u Zagrebu, pa preuzima 
vodstvo Glumačke škole, koju je te godine osnovao intendant Julije 
Benešič; tom školom cio danas upravlja. 


* 

Kao sestoskolac'pisao je feljtone i crtice u splitskim novinama 
»Hrvatska Riječ«. Surađivao je kasnije u nekoliko časopisa i novina 
pjesmama, prozom i člancima. Keke članke, kritike, a i pjesme obja- 
vio je pod različitim pseudonimima. 

Tiskao je nekoliko knjiga: »ZEMLJA POD NOGAMA«, pjesme 
(Zagreb 1940.); »IZ STARE KINESKE LIRIKE«, prijevodi (Zagreb 
1942.); »MOJ UNGARETTI«, prijevodi pjesama (Zagreb 1942.), a 
u tisku se nalaze: »Moj Federico Garda Lorca«, prijevodi pjesama. 
»Moj Paul Eluard«, prijevodi pjesama. Osim toga je preveo: Andre 
Gide: Put u Kongo, 1934. te nekoliko kazališnih djela (Goldoni, Piran- 
dello i t. d.). 

Ivanisević 


CVJETANJE STRASTI 

Zeleno pjevaju voćnjaci, voćnjaci ustremljeni kao pjetlići 
U svakoj grani tvoj stas 

(Kovrčice kao smijeh ili kao runasti, bijeli oblaci — 

Tko će s ulice raniti oblak?) 

Na svakom zidu kredom i ugljenom viče moja krv! 

Ali love me hobotnice pod šeširom iz serije 
gadni, maljavi trakovi! 

U tlapnji kao samoća: 

Toči se čemerno radosni dažd mirisnog ženskog bedra 


SVETKOVINA LUTAKA 

Drugovanje tvojih sjetnih ruku s mojim kosama 

Neumorno bajanje utrnulih glasava 

I kucaj, plahi kucaj našeg srca 

Radost što na tvom čelu bije jedna žilica 

(Miriše more pred kućom i kucaju raci 

Noć bere grozdove zvijezda) 

Prstima ko dahom zaklapaš mi oči 
Nas nosi san 


NOSTALGIJA 

Dozivi zelenih dubina 
Ukočeni pogledi i nagli pokreti riba 
Cvjetna magija na mekanim hrptima talasa 
Krvi mog djeda! 

Na algama ujakove oči 
Luduju vjetrovi! 

Nestajem u blazini mora 

Ivanisević 


PANIKA U PAYSAGEU 

Jugovina je unijela zabunu i dala krvoločni znak 
Svaka biljka u prisoju viče 
bezumno doziva 
samotnu maslinu 

A maslina lamata čvorastim rukama 
i bespomoćno traži među ranjenim oblacima 
spas plavetnila 
Nadire noć 

Noćas će uz tuljenje jugo vine uginuti zelenilo 

BRUCOŠKINJA TRAŽI SOBU 

Bodu musave stepenice 

Oči su zlobno okovale žrtvu 

Sve se sobe stjeničavo krevelje 

I njoj je kao da sebe plače mrtvu 

a novaca malo u stidljivoj torbi 

(Kako je daleko sanjani kutić 

od ovih podruma i visokih podova!) 

A smijeh dječaka leprša na putu 
O otvoriti prozor! i pasti među njih 
ko igračka 


MRTVA DJEVOJKA 

Ni šuštanje trave ne će kazati tvoj glas 
ni lelujave pokrete tijela 
Samo će kao usna zaklanog cvijeta 
venuti zapis: 

da si ukipljena i strana (o onaj zadah i muha na tvom nosu) 

škiljila u prazninu 

i da ni jesam smio ni taknuti 

tvoje tijelo kao pismo sa meni sasma tuđom adresom 
Ali ime Venecije sja čudom tvoga imena 

PLESAČICA 

Ozmijila me perom tijela 
i pliska u zraku 

Nadahnutom rukom takmi se s kosom 
nogom bosom 

(diram: snijeg, vatru, svjetlosnu traku) 
gasi mi vid 

Plima strasti davi me u mraku 
u plodnom mraku vjetrnica čula: 
sijevaju vatrometi, vrcaju vodoskoci 
i izvire 

opojna bujica zvuka 
Ona mi kupa dah 
ona je požar uma 
i blistava ubica teže 


HOTEL DE TOULOUSE 

Pariz 

Večer ko polip puzi kalom 
smradne hotelske sobe. 

Florom stijena plazi suza i smijeha ludilo. 

Koraci, koraci, koraci. 

Marion (soba br. 7) svakog dana u ovaj sat 
navija istu ploču o bolesnom papagaju 
i u toj promukloj ploči tuli sva tuga ovih ćelija. 

0 podatni naručaj prozora jedini je spas! 
pogled odskače visoko iznad krovova, 
s pramena oblaka zdravi vjetra svirala. 

T E A T A R 

Otave kretnja zrela kretnja doziva 
u akvarij skom slapu reflektora 
čudesne skokove preko živica i plotova 
suncokreta sna — 

Čemerni glas bodeže zadire 

u srce u mozak u dah 

(Vrijeme zanijemilo) 

u žilama paluca strah .. 

jer školjka ta samo tvom uhu rijeci kazuje 

• riječi će te same s tobom cijelu noc broditi 

tlapnja će tlapnjom postati* , , 

(kao ranjeni smijeh, kao grč, kao krvavi znak) 
do zore ćeš s drugim vlastito srce dijeliti - 
Isplakati o isplakati pakao suza u ovim uzama 
kad zastor strese prah! 


TANGENTA 

Trulom da mije tišinom 
ruke što sapeše radost 
hincu što prezre mladost 
zelenom što granom vije? 

Jer spomen maramu spleo: 
od lickan ja, od grickan ja, od suza 
iskiti samoće ćivot 
dok izvan sivog kruga 
na kocu grca Život! 

0 zgaziti sramotu! 

I hincu spuznu krinka 
krvavi glas svoj diže 
u bilo ljudstva siže 
i posta svijest miliona! 

Crtež: Ante Kaštelanćić 

rođen je 28. ožujka 1907. u Vinkovcima, gdje je svršio pučku školu 
i klasičnu gimnaziju s maturom. Poslije loga studirao je pravo i 
mudroslovlje, bio je neko vrijeme ravnatelj Radio-postaje Zagreb. a 

sada je novinar . 

Kovačić se u književnosti javio 1923. svojom pjesmom »Skepsa«, 
tiskanom u srednjoškolskom listu »Mladost«. Pisao je pod pseudo¬ 
nimom Vladimir Marinko. Godine 1931. izdao je s petoricom 
drugova, knjigu »LIRIKA ŠESTORICE« (Zagreb 1931.). Surađivao 
je u skoro svim hrvatskim književnim revijama , u dnevnom tisku 
pjesmama, novelama, feljtonima i kritikama. Mnogo * se bavi pro¬ 
blemima kazališta, i već nekoliko godina prati kao kritičar tad Hivat- 
skog državnog kazališta u Zagrebu. 

' Građanski Pododbor Matice Hrvatske izdao mu je knjigu pje¬ 
sama »OTROVAKO PROLJEĆE« (Zagreb 1938.). Pjesme su mu 
prevođene na češki, njemački i talijanski jezik. 

VEČERNJA PJESMA 

Tvoje svijetlo, zvijezdo, na dnu srca tinja, 
kada suton gasi nemir gradskih kuća, 
a u srcu mome sjećanje praminja 
na moj rodni kraj i buduća svanuća. 

Proljeća su evala, kapala je rosa; 
šutile su ceste, putovale noći, 
a moja je čežnja bila žena bosa 
oko kuće što je išla u samoći. 

Škripale su đerme, šuštile su šume; 
nebesa su bila beskrajna i modra, 
a ipak je čudna slutnja sišla u me: 
kandilo da ti si, zvijezdo, povrh odra? 

Ispod tebe zemlja noćnu tugu sniva, 
u tami su sela uplašena, jadna; 
u kućici svakoj čuči bijeda siva 
i čuje se jecaj: to su djeca gladna. 

Didaci u kutu svoje sanje mole, 
a žene se boje poroda i smrti. 

Mišice muževa i peku i bole, 
a nemoćni očaj mislima se vrti. 

O, zalud u mraku bije srce sata 
i prolaze dani, mjeseci i ljeta: 
paukova mreža tame svud se hvata 
i ko zmija truje šutnjom savjest svijeta! 

I dok zub’ma živi škrguću u mraku, 
uzalud na groblju snivaju mrtvaci; 
često sada prođe sprovod na sokaku: 
mnogi prije reda ide grobnoj raci. 

Krstovi u noći s tornjeva se sjaje, 
a kravice muču žalosno, bez mlijeka. 
Grijeh od otaca uzalud se kaje 
i uzalud srcem šumi suzna rijeka. 

Hambari su prazni, a mjenice šušte: 
grozničavo snima lepeću ko ptice. 
Provincija šuti. Samo kiše pljušte. 
Provincija s maglom krije svoje lice. 

I samo oluja kad se katkad javi, 
iz obaka sine komad neba modra: 
provincijska zvijezda oku se zaplavi 
ko kandilo malo povrh dragog odra — 

ili možda kao vjesnik novih dana, 
plavo sjeme sunca što će nama doći 
kroz oluju, koju sanja u samoći 
moja zemlja rodna, puna teških rana?! 

MARIONETE 

U predvečerje nam se katkad javljaju 
drage žene, koje smo mi ljubili 
i kojima smo nekad ruke stiskali 
i pijanoga srca toplo tepali, 
da nema, nema smisla biti žalostan, 
da predvečerje ide, tama prolazi 
i čekaju nas sunce, život, ruže. 

O kako, kako li smo lagali! — 

To vidimo mi sada kada prošlo je 
i kada nema više naših družica, 
kad umrle su naše drage žene: 
jedna na dnu žutog krila sušice, 
druga kao žrtva tvornice, 
treća kao majka nesretna 
ispod noža žute gradske bolnice. 

I tako danas posve sami stojimo 
i ne mislimo više na ništa — 

I slušamo: 

Lišće šumi, ptice pijuču. 

U drvoredu idu ljudi, šapuću: 

»O. ovaj puta bit će jesen ranije!« 

Mi ne čekamo više nikog. Šutimo. 

U crni plašt nas crna večer oblači. 
Oko nas sami stranci prolaze. 

Na koncima nas netko naprijed vuče 
i diže naše ruke, noge — 

— vodi nas — 

Mi ne plačemo. Lutke smo. I idemo. 
Bol je davno naše srce ukrala. 

Na granju šute ptice (kišu čekaju). 

Mi ne mislimo 
više ni na smrt. 


SUŠICA 

Moj smijeh je kašalj siromaha 
i mene vječni jauk prati. 

O, ja sam crni izvor straha 
i sviju bijednih kruta mati! 

U jesen kada magla pada 
ubodem smrtno ljudska pluća; 
otrujem svu bijedu grada: 

sve gladne ljude na dnu kuća. 

I oni kašlju. Plaču. Venu. 
Uokrug im se očaj vrti 
i traži izlaz, Boga, ženu — 
o, svi se strašno boje smrti! 

A ja ih smrtnom vatrom grijem 
i zlobno grizem svakog dana. 

U kašlju im se kruto smijem, 
da past će kao lišće s grana. 

Jer ja sam vječna! Grozna! Jaka! 
I kada zamirišu trave 
iz svijetla past će na dno mraka 
na krvav jastuk mrtve glave! 

POGREB 

Svećenik je stari pjevao tiho 
psalme o samrtnim mukama: 
na lišću srca suze zanjiho 
kad lijes iznesoše rukama. 

Na smrt je svoju mislio svako 
sa suzom za drugog u očima 
i kako će nemir od sada polako 
ko školjka da šumi u noćima. 

Uzalud, kad se umrijeti mora, 
jer smrt je u srcu i venama. 

S groblja se ide koraka spora 
natrag i vinu i ženama. 

Svećenik je stari pjevao tiho 
psalme o samrtnim mukama, 
a vjetar je jezike svijeća zanjiho 
i rupčiće crne u rukama. 

PISMO MRTVOM PRIJATELJU 

Ti truneš na malom i tihom seoskom groblju 
u sjeni kapele 

s nakrivljenim križem na tornju. 

Žalfija miri 

i cvate na malome humku. 

Pobožne ruke 

na grob postavljaju jabuke 

i krst Tvoj hrastov 

opliću s makom i krunicama. 

Djevojka, 

(koja je imala plavu kosu i zelene oči 
i koju si ljubio) 
umrla je; 
roditelji, 

koji su Te toliko oplakivali, 
uz Tebe leže. 

A ja. dragi, živim u velikom gradu: 
na Tebe mislim i malo seosko groblje. 

Znam: 

provincija šuti, 

a oblaci tmasti i olujni putuju nad njom. 

Živim u gradu gdje dvijesto tisuća trpi. 
Rastu tišine, a čuju se kletva i lanci. 
Mamuze smrti 
sablasno bodu po srcu. 

Na Tebe mislim i malo seosko groblje. 
Provincija šuti, a prva već munja svjetluca. 
Svi smo mi živi jadno i zgaženo roblje. 

Ko kandilo, dragi, sutonja pjesma paluca. 

MAJKA I CVRČAK 

U sobi gdje je mrtvog sina 
na odru ležalo tijelo 
svake se noći pojavi cvrčak 

i cvrkuće svoje op’jelo. 

Nad srcem i zemljom proljeća gasnu 
i ljeta i jeseni, zime, 
a cvrčak se javlja i u noć kasnu 
svoje mi cvrkuće rime. 

Na odru je tiho venulo cvijece, 
dvije skrštene bile su ruke, 
dogarale žuto su samrtne svijeće 
i mrtve su bile mu muke. 

I poslije mnogo suvišnih ljudi 
došli su crni lakaji: 
u mislima sada se sjećanje budi, 
u sjećanju suza se sjaji. 

Kad su mi nosili mrtvoga sina 
ja željela samo sam jedno: 
da si spasim iz smrtnih dubina 
srce njegovo bijedno. 

I tada se prvi put javio cvrčak 
(a ćutih da srce mi puca) 

V . v * . • V 

i počeo svoju da priča mi priču: 
ko srce malo mi kuca. 

Od onda ja vječno slušam u noći 
taj suzni biser iz krina: 
u cvrkutu cvrčka u mojoj samoći 
javlja se srce mog sina. 

KRIST NA GROBLJU 
Nasred groblja visi tijelo Kristovo. 

Njegov krst nad grobljem je visoko: 
stoji povrh 
drugih krstova. 

On je umro, 
jer je druge ljubio. 

Njegov krst je zato 
najveći. 

TIHA LJUBAV 

Tiha je ljubav imala kuću kraj rijeke 
i plave oči 
i smeđe kose. 

Svakoga jutra bi radosno šumio vrbik. 
Koraci njeni 

bili su tiši i mekši od proljetnih maca. 

U ruci bijeloj je nosila molitvenik 
i mali rupčić s crnim, žalosnim obrubom, 
a u molitveniku 
sliku svetoga Ante i moju sliku. 

Kad bi se sastali 
ona me ne bi ni pogledala, 
a kad smo se rastali 
ona je tiho plakala 
i s njom 

oblaci nad njenom kućom 
i nad rijekom. 

U ALBUM 

Zar ne bi bilo bolje, mlada ženo. 
da smo davno, davno živjeli 
do neba kad je rosna paprat rasla 
i bila viša 
nego jablani? 

U plastu sjene bi se ljubili: 

/.a ništa drugo ne bi znali: 
ko cvijeta dva bi strasno cvali 
i dane svoje ne bi gubili. 

Jer danas mi smo samo robovi: 
u pakao smo s neba pali 
i kad smo sebe sebi dali 
mi smo svoje strasti grobovi. 

NAD MOJIM GROBOM 

Nad mojim grobom sjat će sunce slobode 

žalosne vrbe 

vrijeme će ponosno posjeći. 

Dani će biti zrelo i sunčano podne: 
cvrkuti ptica, 
zrikanje bubica, 

svileni šumor mladoga vjetra u tia\i. 

Ja ću u zemlji trunuti tiho i mudro. 

Dječje će pjesme 

biti nad grobom zvono zemlje mi rodne. 


194 




IVO LENDIC 



Crtež: Bruno Bulić 


rođen je 4. lipnja 1908. u Janjini, na Pelješcu kraj Dubrovnika. Pucka 
školu je učio u rodnom mjestu , a klasičnu gimnaziju u Dubrovniku. 
Kakon svršene srednje škole Lendič se upisao na Mudroslovili fakultet 
Hrvatskog sveučilišta u Zagrebu. gdje je učio eksperimentalnu filo¬ 
zofiju. Za cijelo vrijeme studija Lendič se bavio novinarskim poslom 
(»Hrvatska straža«). U dnevniku »Hrvatski narod « je uređivao kul¬ 
turnu rubriku. Sada je redoviti dopisnik »Hrvatskog naroda« iz Rima. 

Književni rad Ive Lendiča počinje rano , več u srednjoj školi. Za 
vrijeme sveučilišnih nauka bio je urednik katoličkog književnog mje¬ 
sečnika »Luč«. Prva knjiga pjesama Ive Lendiča je »LIRIKA« (Za¬ 
greb 1930.), a zastupan je tcdiođer i u knjizi desetorice »Lirika grude« 
(Zagreb 1934.). Druga Lendičeva knjiga je »AKGELUSl« (Zagreb 
1936.). Obje Lencličeve knjige , osobito druga, imale su velik uspjeh. 

pa je o tim pjesmama izišlo mnogo pohvalnih kritika. Pjesnte su mu 
prevedene na razne strane jezike, a uvršten je u Salvinijevu antolo¬ 
giju modernog pjesništva, kao i u Žankovu marijansku. 

Osim pjesama , Lendić piše književne kritike, kulturne prikaze y 
a napisao je i nekoliko članaka iz područja svoje struke (Psihoanaliza)- 



Lendić 


BLAGOSLOV SUNCA 

Sunce je danas na vratima, sunce na prozorima, 
sunce je razlilo zrake po bistrom zrcalu morskom. 

O, neka je blagoslovljena sunčeva ljepota 
i na tjemenu gorskom! 

Oblaci radosno odlijeću. U mekoći se svojoj 
ljeskaju ko rosa u proljetnim nježnim jaglacima. 

O. neka je hiljadu puta blagoslovljen sunca sjaj 
na bijelim oblacima! 

Jedra se bjelasaju, a vjetar ih lagano nosi, 
i draška na val ima pjenu, procvalu poput krina. 

0, neka je blagoslovljen galeb, što raskriljen lebdi, 
i njegova bjelina! 

Soba je obasjana. Sunce je natočilo čaše, 
zasjaše stolom tanjuri, žlice i plitica čista. 

O, neka je hiljadu hiljada puta blagoslovljeno 
to sunce, koje blista! 


STAZE POLUOTOKA 

I 

Ljubim, u srcu nosim staze poluotoka, 
koje smjerno selima u trošnom stanju prilaze, 
koje, kao bol i radost u životu siromaha, 
uzlaze i silaze. 

i 

U nizinama stanu ko da su se zbunile, 
što se sve novi i novi brežuljci redaju; 
pa se zatim ohrabre i hitro zavijugaju: 
putovanju se novom predaju. 

Uzveru se često do planinskih vrhunaca, 
zablista tad more s obje strane poluotoka; 
a onda jedva dočekaju kakav hitri obronak 
da jurnu niz strminu poput potoka. 

II 

Sunce ih žeže, na njima je kamenje; 
život im je tih, bez buke gradskih cesta. 

I kad im dodija ići uvijek u suncu, 
zađu pod masline blizu kakvog mjesta. 

A u jesen kasnu, kad su pusta polja, 
i kad je već lišće otpalo sa smokve, 
onda su tek one tužne beskućnice: 
na njima su potoci i lokve. 

Dočekaju proljeće ko nestašna djeca 
idući za pticama, tražeći im gnijezda. 

Zadrijemaju umorne negdje s ružmarinom, 
kad se spusti noć puna krupnih zvijezda. 

III 

Čim šum morski čuju, upute se k njemu, 
znatiželjno i hitro na obalu slaze, 
pa, nehotice, gledajući valove 
po hridima gaze. 

Kad udare bure i morske oluje, 
tad ih škropi vjetar rosom pjene morske; 
zatim pune soli pobjegnu od mora 
u visine gorske. 

Često u visini zatekne ih noć, 
kako, noseć kamenje, u daljinu jezde, 
tad počinu u mraku, a nad njima tiho 
zađrhtaju zvijezde. 

KOROS ANTI 


Krist je u Hostiji bijeloj izašao iz crkve. 

Mašu srebrenim kadionicama ministranti. 

Prozori su ogrnuti sagovima, okićeni cvijećem. 

Danas su Korosanti. 

Sve je pošlo za Njim. On ide u blistavost polja, 
dok Ga zvonjava silna iz praznoga prati mjesta. 

U tišini dočekuje Ga samoća njiva i vinograda. 

Poljskim je cvijećem posuta sva cesta. 

Ide za Njim mnoštvo pognute glave (kao ono nekada); 
zrelo se žito povija pred Njim, ko da Tajnu sluti. 

Vinogradi lebde u visini obronaka i pružaju mladice. 

Sve je kao nekad. On samo šuti. 

Prostrla se pred Njim u čežnji trudom obrađena zemlja, 
koju je nekad stvorila Njegova ljubav i Njegova sveta volja. 
Kao anđeli posiplju pred Njim cvijeće djeca u bjelini. 

Otkrila se sva ljepota janjinskoga polja. 

Blista zlatna monstranca u suncu, kad On blagoslov dijeli. 
Mnoštvo kleči, vinogradi se zelene, pognuto se žito jače žuti. 
Sve u zanesenju žudi, da progovori kao ono nekad učenicima. 
Ali On blagosivlje i šuti. 

Masline se srebrene osjećajući Njegovu blizinu; 
nadviše nad cestom svoje grane poput skrušenih ruka. 

0. ni Salamun nije imao u kraljevskoj svoj slavi 
takvih slavoluka! 

A iza Njegova pohoda polje je prazno. Blistaju se puti. 

Žito se iz zanesenja zlatnog uspravi i prene. 

Vinogradi njišu mladicama kao da s visina masu. 

Masline se ganuto srebrene. 

TEŽAKOVA’ VEČER 

Bjesni bura. Zazvonilo je večernje zvono. 

Vjetar je odnio naglo nekuda njegove zvuke. 
Mrak se spustio rani. Težaci se vratiše s polja 
i u dvorištu peru zemljane mrlje s ruke. 

U zognju ih večera čeka. Na trpezi crnoj tanjuri. 
Uljanica svijetli u tami skromno i tiho. 

Skinut je veliki crni bronzin s komoštara; 
oganj je plamen svoj veselo zanjiho. 


Sjedaju k trpezi: majka, pa sinovi težaci. 

Večera škrta i skromna ne draška njihova njuha. 
Sestra je vadi šutke šupljačom iz bronzina 
i nosi na plitici kupus sa zadnjim komadom kruha. 

Prekrstiše se. Vani jače zapuhala bura. 

Crni se zoganj; ne visi više pršut pod gredom. 

I kad se na koncu napiše vina, onda majka 
popravi ubrusac crni sebi nad kosom sijedom. 

»No. majko, je li se danas desilo što novo?« 
upita stariji sin. Majka se na to digla 
pa pošla do police, gdje se nalazi suđe, 
da sinu donese pisma, koja su danas stigla. 

Tri su. Otvara smrknuto sin pisma žuljavom rukom. 
U prvom porezni ured zbog poreza ovrhom prijeti. 
U drugom odvjetnik piše, da plate parnički trošak. 
Inače ovrha! Toliko da ih sjeti. 

A treće? Iz Amerike! Brat se javio opet. 

Drhćući otvara sin omot. Pismo, i drugo ništa! 

Sruši se nada kod braće, majka čitanje čeka. 

Zatitra u tišini oganj sa ognjišta. 

Brat se u pismu tuži da nema odavna posla. 

Sve je pod pritiskom privrednoga sloma. 

»Majko, vjeruj mi« — piše — »pobolijevam. Teško mi je. 
Tako bih se rado povratio doma.« 

» 

Mati plače. Braća šute. Sestra pere suđe 
i zbori: »Nestalo je brašna, a trgovac Dino 
ne da više na dug, premda sam mu rekla: 

Pa platit ćemo, kad prodamo vino!« 

Dugi tajac. Zatim sjedoše do vatre. 

Sestra suhih cjepanica doprinosi ognju. 

Braća šute. Majka misli na bolesna sina. 

Bura bjesni. Tužno je u zognju. 


KRTOLIć GROŽĐA 

I 

Djevojcice mlada, 
što ideš iz ložđa, 
ljepše su ti oči 
od jagode grožđa. 

A ta tvoja usta 
rumena i fina, 
o. slađa su pusta 
od najslađeg vina. 

Jagodice, što no 
na tvom licu zore 
bijele i rumenfe, 

plamte poput zore, 
kad se jutrom prene 
iznad kršne gore. 

II 

Zlati se na suncu 
tvoja kosa plava, 
ti nosiš krtolić 
grožđa i smokava. 

Ne slutiš da imaš 
veliku ljepotu, 
ja ne vidjeh takve 
u svome životu. 

Ja ću k tebi doći 
i zaiskat grožđa. 

Ti ćeš mi ga dati. 

Ali ću se uz to 
brzo zagledati 
u plave ti oči. 

III 

Djevojčice mlada, 
kćeri tih brdina, 
vri u tebi mladost 
ko mast novog vina. 

Gledajuć u plavu 
dubinu ti zjene 
tvoja radost mlada 
ogrija i mene. 

Pošla si rumena 
suncem obasjana 
sa dva oka plava. 

A ja ostah s čežnjom, 
djevojko, što nosiš 
grožđa i smokava. 

ZA PLIVALA JE NA DALEK PUT... 

(Balada) 

Ona je bila mlada, ona je bila čista, ona je bila mala, 
lice joj je bilo svježina šumskog vjetra s ležaja prvih ciklama, 
kroz oči joj se vidjela duša bistrija od morskog vala; 
ona je bila rosni jutarnji ljiljan zlatnih prama. 

Jednog dana, kad su se na suncu bjelasali tihi žali, 
zaplivala je na dalek put ona divna duša, ona zlatna glava; 
ona je ljubila širine morske, nju su valovi zvali, 
i zato se za nas probuditi ne će; ona sad smireno spava. 


Zaplakala su zvona, mjesto se stislo u bolu, 
zablistali su bolnim sumorom žali u sunčanom sjaju, 
proplakali su ljudi, koji nikad ne plaču, utihle ptice u dolu. 
tužno se spustile mirisne grane u borovu gaju. 

Nisu je ribari našli. Prazna su bila dna. Došle su oluje. 

A zatim su družice njene u more bacale cvijeće. 

U divnom su je modrilu odnijele sobom potpovršinske struje 
i njeno se mrtvo tijelo podmorskim stazama kreće. 

U pobožnoj šutnji prati je sprovod zlatnih i srebrnih riba, 
a nose je struje ko potoci snažni, dok ona duboko sniva; 
more je čuva od ozljeda, šapće joj, šumi, pa je ziba, 
ali ona ne čuje više ništa, ne vidi ništa, ona više nije živa. 

I uzalud su hitro obznanili mještani obale daleke, 
uzalud spuštaju ribari između otoka mrežnjake guste, 
u jedan tihi kut pun bisera nose podmorske rijeke 
njeno dragocjeno tijelo i nc će da ga puste. 

MJESEC U SOBI 

Tiho mi laziš po podu, 
još tiše dodiruješ sve stvari, 
tiho i brižno, 
i tražiš gdje sam ja. 

A onda nježno tapkaš po krevetu, 

Pa kad svijetlom obliješ moj jastuk 
i u njemu moju umornu glavu, 
zastaneš nenadno kao prestrašen, 
i dugo se tako gledamo blijedi, 
dugo, 

licem u lice. 

A zatim odlaziš. 

Htio bih da te zaustavim još malo, 

ali ti pobjegneš za kuću (kako je tvoj korak lak) 

i ostavljaš me sama, 

da još dugo, dugo zurim 

u bolni 

mrak. 


DVANAEST BOLESNIH RADNIKA 
I JA TRINAESTI 

Jutros se pričestilo dvanaest bolesnih radnika, 
dvanaest siromaha, 
i ja trinaesti, 
posljednji među njima. 


Jutros smireno plivaju mrki radnički pogledi 
u jutarnjoj svježini, kao utišana pučina pod bolnicom. 
Kao da skrivaju tajnu neslućena bogatstva, 
dvanaest bolesnih radnika šuti svaki na svom krevetu, 
i ja trinaesti 
među njima. 

U ovoj tišini, u ovoj svetoj jutarnjoj šutnji 
svaka bi naša riječ zadala bol. 

Svi smo pritajili glas. Krist nešto govori 
dvanaestorici bolesnih radnika na tvrdim jastucima, 
i meni trinaestomu, 
posljednjemu. 

Mi slušamo zadivljeni. 

Nitko se ne tuži. Krist sve zna, 
iz Njega sama blagost odsijeva. 

Pogađa naše najbolnije misli, naše najtajnije želje. 

Nitko nam nije tako divno govorio o veličini i ljepoti bola,, 
nitko nam nije tako pričao o bogatstvu krutog siromaštva, 
o pticama, koje On hrani, 
i ljiljanima, 
koje odijeva. 

Duboka se zbivanja zbivaju u duši 
dvanaestorice bolesnih radnika, 
dvanaestorice siromaha, 
i u duši mojoj 
posljednjoj. 

Krist se oprašta. Rekao nam je još prije odlaska, 

ako budemo htjeli, da će opet doć; 

samo treba, da od Njegova odlaska do Njegova dolaska 

prođe bar jedan dan 

i jedna noć. 

Krist se uputio. Bolničke verande već plivaju u suncu, 
vjetar s mora dolazi; 

u tišini jutarnjeg sjaja površine Kvarnera tiho sanjaju. 

Krist je rekao, da budemo radosni, a nama je žao, 
što tako brzo odlazi, 

pa željno upijamo posljednje Njegove osmijehe i već daleke 
što našom dušom odzvanjaju. korake. 

Jutros se pričestilo dvanaest bolesnih radnika, 
dvanaest bolesnih siromaha, 
i ja trinaesti, 
posljednji među njima. 

PRVA PRIČEST BOLESNE DJECE 

Danas oblaci nisko lete. Kriče galebovi; 
nad pučinom mutnom hranu ištu. 

Tužno zvone radnički čekići 
na brodogradilištu. 

Danas poniknuta bolnica šuti 
kao netko, 

koji je osjetio najdublju bol, 

a odmah zatim 

veliku 

radost. 

Danas su se po prvi put pričestila bolesna djeca 

sitnih prozirnih ručica, 

blijeda i lijepa kao niz 

drhtavih 

cvjetova. 

Osjećajući ujedno i strah i sreću 
jutros su se pričestila po prvi put 
bolesna djeca, 

koja odavno ne vidješe majke, 
i kojima je obraz 
svet i čist 
i prozirno žut. 

Soba je bila sva 
zelenilom okićena. 

Skromno je zvonilo zvonce. 

Djeca su nepomično u gipsu, blistavih zjena, 

u ruci je njihovoj voštanica 

zapaljena. 

Vani su letjeli oblaci. Vani je bilo tužno; 
kričahu galebovi, koji hranu ištu. 

Tužno su zvonili primorskim jutrom 
čekići na brodogradilištu. 


206 






Lendić 


Bog zna, da li od tuge ili od sreće, 
svećeniku su zasjale suze 
u odbljesku svijeće, 
kad im je Hostiju dao, 
i kad ih je, pošto je bijeli oltarnik povio, 
ciborijem blagoslovio. 

A sada plovi parobrod pod bolnicom. 

Putnici mašu, 

ko da bi htjeli poslati zdravlje s pozdravima. 

O, da znate, putnici, koliko je sreće i tuge 

u ovoj kući bola današnji dan zanjiho, 

jasno bi vam bilo, zašto je šutljiv ovaj samotni kut. 

zašto je danas sve tiho 

i zašto vam mahanjem ne zaželi niko 

sretan put. 

Oblaci još uvijek nisko lete. Kriče galebovi: 
nad pucinom mutnom hranu ištu. 

Tužno zvone radnički čekići 
na brodogradilištu . . . 

MOLITVA USKRSLOM SPASITELJU 

Molim se Tebi, koji si poslao proljetne kiše 
na more ... i stvorio to sunce, što grije, 
da se obraduje proljetos svatko, koji je tužan, 
da bar se kroz suze nasmije. 

Da se pričeste Tobom svi koji su hladni. 

(iako to ničim, ah ničim zavrijedili nismo), 
da se sjete svojih oni, za koje se davno ne zna. 
da doma pišu pismo. 

Da se sjete svi bolni, dok zvona i potoci zvone, 
a prol jeće novo prolazi gorom i dolom, 
da se uznesenje nad svoje vlastito tijelo 
otkupljuje samo bolom. 


207 





! E, RONI M K ORNE R 



Crtež: Ante Kaslelancić 

rodni je 3 . siječnja 1909 . u Herceg-Kovome , u Boki Kotorskoj. Sred¬ 
nju školu učio je u Kotoru , a iza svršene gimnazije polazi na mudro- 
slovne studije u Krakov. Tu ostaje samo dvije godine ( 1927 . — 1929 .), 
odakle se shrvan teškom bolešću vraća u domovinu. Poslije nekoliko 
godina ponovno se prihvaća studija , ali doskora nastaje u njegovu 
duševnom životu preokret , te Korner odlazi u bogoslovno sjemenište. 
Dana 29 . lipnja 1938 . u crkvi sv. Marka u Zagrebu odslužio prvu 
sv. Misu. Neko je vrijeme bio kapelan župe sv. Marka , a sada je, 
svršivši Mudroslovni fakultet Hrvatskog sveučilišta u Zagrebu, na¬ 
stavnik hrvatskog jezika na Nadbiskupskoj gimnaziji u Zagrebu. 

Jeronim Korner je vrlo rano počeo pisati pjesme, te doskora 
surađuje po mnogim hrvatskim književnim izdanjima. On je vrlo 
plodan pjesnik , pa je u razmaku od šest godina izdao četiri zbirke 
pjesama: »BLISTAVI RUB« (Zagreb 1932 .), «LJUBAV NEBA« (Za- 

„ re b 1935.), »LJEIO I VJEČNOST« (Zagreb 1935.). te »i HRAM i 
CISTERCIJA« (Zagreb 1938.). Tri godine kasnije objavio je Kome, 
izbor svojih pjesama: »OBASJANE STAZE« (Zagreb 1941.). Pjesmi 
Jeronima Kornera su prevedene na nekoliko svjetskih jezika, a 
uvrštene su i u Salvinijevu antologija hrvatskog modernog pjesništva. 

Osim toga Korner je poznat i kao recitator, te već 10 godina 
recititra pred mikrofonom zagrebačke krugovalne postale, a nastupu 
je nekoliko puta s uspjehom i kao glumac. 

RODNOM MJESTU 

Mjesto moje, morem orošeno. 
ružmarinom i narančom okićeno. 
Mjesto moje, suncem obasjano, 
mjesto moje, patnjom darovano. 

Kućo moja, u cvijeću i cvatu, 
o prozore u sunčanom zlatu! 

Sestro moja. u prvome katu. * 
djede stari, pri svojem alatu! 

Mjesto moje, zjeno oka moga, 
mjesto moje, rano moja stara! 

Gdje su pjesme tvojijeh mornara, 
gdje su priče tvojih gospodara? 

Gdje je žamor tvojijeh pazara, 
gdje je vika maienih drvara, 
gdje je zvižduk bi jeli jeh vapora. 
gdje su tuge tvojeg plavog mora? 

Mjesto moje, morem orošeno, 
davno neviđeno, suzom ostavljeno. 
Mjesto moje, dušo mojeg stiha, 
mjesto moje, tugo moja tiha! 


MOJOJ SESTRI NASTI 

Đe su naši perguli visoki, 
đe je ruža u bijelom đardinu 
i sestrice vedre, nasmijane, 
đe su moje pjesme nepjevane? 

Đe je more sa barkama malim, 
koje unđe u daljinu žure? 

Đe su oči moje dobre majke, 
đe su đeca ispod stare ure? 

Đe su moje rampade visoke 
i vapori bijeli, raspjevani 
i prozori s cvijećem okićeni, 
đe su moji dani nasmijani? 

Đe su one manjolije stare, 

koje mi smo brali (uspomeno draga!). 

đe su one riječi nerečene, 

koje su u duši ostavile traga? 

Sjećaš li se, da li misliš na me 
dok obrazi tvoji od starosti blijede, 
dok zalijevaš garonfule bijele, 
dok ti guste pletenice sijede? 

Sjećaš li se, da li plačeš tiho, 
kao zvijezda kada prosuzi u padu. 
Nemoj plakat, nek te tješe zvijezde: 
ti si moju dušu sačuvala mladu. 


P R 0 L J E Ć E U P R I S T A N I S T U 


Sirov je zrak proljetnog jutra. 

Na brodu, što se obali bliži, 
putnici se smiju i žamore. 

Nasmijana lica, utonula u zaboravu, 
zure u obronke nove i u modro more. 


Roj se nosača razbježao po luci: 
užurbanost, trčanje i uzvici! 

Malih prodavača, što palasture nose u ruci, 
čuju se bezbrojni povici. 

Kad vreva putnika, nosača nestane iz luke, 
nastat će tišina, kao zamišljena . . . 

II 

A veče će se spustit nečujno, ko san. 

Zapalit će se tada lanterne u luci. 

Iz kućica pristaništa ko dusi 

izvirat će starci, pognute žene, 

sa tihom radosti u oku i u drhtavoj ruci . . . 

A veče će biti tako tiho i svježe od morskog lahora. 
More će biti mirno, ko da razumije njihovo pričanje 
Samo će se kadikad čuti zvuk sirene 
i šum vesala, što u daljinu mora 
voze na noćno ribanje . . . 


B USTAVI RUB 

Rasulo se sunce po kuhinji. 

Po naslagi tanjira na ormarskoj polici, 
po stolu — sa dva, tri lonca, 
po čaši vode, zaboravljenoj na stolici. 

Kraj otvorena prozora stoji djevojka. 

U žarkim zrakama sunčeva sjaja. 
Nagnuta nad tanjirom pirinča, 
ona prebire prstima 
po bisernastim zrncima 
i pjeva pjesme svojega kraja. 

A kad prsti zastaše, pjesma zamre, 
u blistavu se rubu ukaza 
slika ljudi, 

opaljenih, znojnih obraza, 
u košuljama bijelim, 
s kapicama plitkim na glavi. 

Oštricama svijetlim 
razmahuju se po travi. 

A ponad sjenokosa bijela je kućica. 

Mala. bijela potleušica. 

Sa dva prozora zelena. 

Oh. sa ona dva prozora zelena, 
dva prozora — naherena. 

A ispred nje, 
pod odrinom, 
sjedi žena. 

Blaga, kose sijede. 

To dobra majka njena 
predivo bijelo — prede . . . 

MORE U DALJINI 

Uveče mi se javlja dadilja stara, 
s keceljom plavom, s narančom u ruci. 

I čujem pjesmu starinskih bunara, 
dok zvijezde lađa blistaju u luci. 

I čujem igru obijesnih vesala. 

To mladost se takmi 
na pučini mora. 

I dopiru k meni sa prostranih žala 
mirisi smola, mora i bora. 

Ja vidim srebro srebrnijeh riba, 
ljepotu što blista 
i raste iz pjene. 

I lađu, koju neka ljubav ziba 
i cvijet, koji na mjesečini vene. 

Uveče mi se javlja more, drago more, 

meni, koji ga ljubim 

i osjećam u daljini: 

nebo i more, nebo i more. 

a među njima naranče 

i ružmarini. 

MADONE 

Nad mojom su glavom Murillove Madone, 
Madone i ciklame u samotnim kapelama, 
koje u šumi negdje slušaju šapat duša, 
isto tako samih, sa smrtnim ljubavnim strijelama. 

Madone s mjesecom (želje plavih dječaka), 
Madone koje su nas pratile u očima nevinih žena. 
Madone koje su nas čekale u isposničkim sobama. 
Madone sunca, Madone zvijezda, Madone sjena. 

Madone koje lebde u nadzemaljskim snovima, 
sa snopovima kose sa svijetlih žitnih polja. 
Madone koje plaču nad izlomljenim srcima 
i kojima jedinim teži izgubljena volja. 

SVAKA DUŠA 

Svaka je duša zaseban svijet, 
tajanstvo noći i bestidnost dana. 

U svačijem srcu jedan je cvijet 
i jedna gorka, prebolna rana. 

Svaka je duša jedna uska tajna, 
koja vječnost i beskrajnost treba. 

Svaka je duša jedna zvijezda sjajna, 
koja se kida od svojega neba. 

PROLAZNOST 

Sanjivo nebo, šutljivo i tiho, 
anđeoske kose raspušta polako. 

Hladan je vjetar pahulju zanjiho 
i mene je rajski poljubac tako. 

Zatim su pahulje umrle polako. 

(Ko samrtne svijeće zvijezde se zlate). 

Zašto sam. Bože. ja nad njima plako 
u kasne sate. u kasne sate? 

P J E S M E S R C U 

I 

Smiri se, Srce moje, smiri. 
Na svijetu nema vrijednosti 
da se za nju plače. 

Smiri se. Srce, smiri. 

U životu si sretalo 
samo razbojnike i zločince, 
samo žalosti i razočaranja 
i što ti ostaje od života, 
nego blistanje zvijezda 
i zaborav u tišini! 

Srce, 

nema bogova po zemlji. 
Umri! 

Ljepota je u visini. 

II 

Srce, 

najveća je sreća biti sam. 
Poput cvrčka u jeseni 
kraj stare zemljane peći. 

Ne nositi na sebi 
tugu ovog svijeta 
i živjeti u tihoj ekstazi 
poput cvijeta. 

Propovijedati Boga 
onima, koji ga ne čuju 
u buci. 

I ići za oblacima, 
što u beskraj putuju, 
s ljiljanom u ruci. 

M A J C 1 C O V J E C A N S T V A 

U crninu bola zavila se duša. 

Ruka traži svjetlost. 

Ruka klone. 

Ukapaju se prsti u meso od srca. 

Ali svuda su tmine i praznine. 

U njima duša osamljena grca. 

Umorni od traženja i očajanja, 
idemo svijetom kao sprovod velikana, 
ko sablasti neke 
kroz ugasle požare htijenja. 

Mi tražimo nebo. 
mi tražimo suzu oprošten ja, 
a nikog nema. 

0 Majko Božja, 
zoro naših zora, 

Ti zvijezdo stara nad kolijevkom ubogara, 
otvori vjeđe nad ponorom naše tmine 
i pogledaj, 

koliko bijednika ide svijetom 
bez Boga 
i bez istine. 

Čuješ li kako se lome svemirom 
udarci o prsa grješnikova 
i vidiš li duše kako se grče, 
da dosegnu plavet neba. 
a tijelo se koleba, 
jer hoće hljeba?! 

Vidiš li kako duša klone, 
kako traži Boga, a nema neba, 

kako traži Tebe, a nema sebe. 

kako traži mira, sreće 

i zaboravi blage, 

a nema snage?! 

O Majko Božja, 
zoro naših zora, 

Ti oko patnje i nevolje naše, 
prospi srebro milosrđa svoga! 
I vrati nam svijetlo, 
vrati nam ljubav, 
vrati nam Boga! 

rodio se 30. siječnja 1910. u Splitu. Pučku i srednju školu završio je 
u svom rodnom gradu, a sveučilište u Zagrebu. Nekoliko je godina 
bio profesor na Srednjoj tehničkoj školi u Zagrebu , a sada je činovnik 
Ministarstva vanjskih poslova. 

Neko je vrijeme boravio u Italiji (1937.), Francuskoj (1938.), pa 
ponovno u Italiji (1939.). Na povratku iz Francuske 1938. posjetio je 
Njemačku. U posljednje doba je posjetio i Rumunjsku (1941.). 
S Dragutinom Taclijanovičem uredio je antologiju novije hrvatske 
poezije pod naslovom »HRVA 7 SKA MODERNA LIRIKA«, (Zagreb 
1933.), a 1934. je objelodanio zbirku svojih prvijenaca pod naslovom 
» PJESME« (Zagreb 1934.). 

Godine 1937. izlazi mu u knjižnici Pododbora Matice Hrvatske 
zbirka pjesama pod naslovom »RAST U ŽENA EUTERPA«, (Zagreb 
1937.). Delorko je uredio s Antunom Nizeteom antologiju talijanske 
lirike u hrvatskom prijevodu pod naslovom »TALIJANSKA LIRIKA« 
(izdanje Zabavne Biblioteke, 600. jubilarno izdanje, Zagreb 1939.). 

Godine 1940. izlazi mu u knjižnici Pododbora Matice Hrvatske 
nova zbirka pjesama pod naslovom »RAZIGRANI VODOSKOCI«. 
(Zagreb 1940.). 

Za tu knjigu pjesama Delorko je dobio književnu nagradu S. S. 
Kranjčeviča, kao za najbolju knjigu lirike, koja je izišla te godine 
u Hrvatskoj. 

Delorko je objavio u Suvremenoj knjižnici Matice Hrvatske knji¬ 
gu umjetničke proze pod naslovom »ZGODE POREMEĆENE SRE¬ 
ĆE« (Zagreb 1942.). Osim toga Delorko je surađivao kritičkim prika¬ 
zima i pjesničkim razmatranjima u mnogim uglednim hrvatskim knji¬ 
ževnim časopisima i novinama. U tim prilozima posebno se osvrtao 
na talijansku književnost. 

Neke njegove pjesme prevedene su na njemački, talijanski , češki 
i rumunjski jezik. 

D 1 M 

Iz dimnjaka je izbio najednom 
u obliku modrog savinutog slova, 
al kako vjetra ne bješe u zraku 
zasta i sapet polegnu vrh krova. 

Kako da se sa tog položaja makne? 

Da bar do zvonika u susjedstvu stigne, 
pa dočekavši odnekuda vjetrić, 
da se lagan s njime u visinu digne. 

KIŠA 

Cipele promočene, otvoreni kišobrani, 
zlovolja na licu, grad u prvom mraku. 
Oni koji kuće nemaju sada su vani 
i njihovi su koraci tužni i polagani, 
slični pogrebnom koraku. 

Kavane pune svjetine i dima; 
čuje se cik-cak kugala s biljara. 

Putuje vrijeme glavoboljnim snima: 
dvorane su pune laži i igara. 

Konjske su oči mamurne i tužne, 
fijakeri za njima kao prikovani. 

Kako su noći maglene i ružne, 
kad kroz njih kruže crni kišobrani. 

Kavanska okna zaparena dimom 
za sobom život beznačajan pokreću. 
Koraci. Kiša. Koraci i kiša. 

Kavanska se vrata neprekidno okreću. 

ZABORAVL j EN 0 SVIJETLO 

U nejasnoj visini neke kuće 
opkoljene zidovima mraka, 
živo treperi jedno malo svijetlo 
pavši po vodi s dva žućkasta traka. 

Neoprezna ruka zaboravi noćas 
da ga u pravo vrijeme s drugim zgasi. 
te ono tako prepušteno sebi 
sa svojim blijeskom površinu krasi. 

Satovi idu. Tama gušća biva. 

Sve živo od mraka zarobljeno sniva. 
Izdvojeno samo svijetlo u slobodi 
drhti i bdije cijelu noć na vodi. 


ZVUK 

Pod noć se javi zvuk rođen u zvonu 
da preko grada pođe ravno kraju 
zgašenog neba. Tu se preda vjetru 
zbog kog mu dugo još odzvuci traju. 

Zvuk je tog zvona čežnja za daljinom, 
prezir nad onim što s^vidjet dade, 
žudnja za slobodom, vjetrom i visinom 
znak mučne trpnje i skrovite nade. 

Jer otisnut snažno iz crnoga tuča, 
on će se s tugom u visine dići, 
znajući dobro da će samo smrću 
svog bolnog puta do oblaka stići. 

Nemir je jači. Žudnja mnogo veća. 

Na putu ga prati smrt, a nikad sreća. 
Oblaci ga uvijek ukočena vide, 
al on k njima ipak svako veče ide. 

M O R E 


Ima u tebi glasova, koji nas pobožno uče. 

o beskrajnoj širini, 

koja nas sa nebom spaja, 

a ima i glasova promuklih od srdžbe. 

zbog kojih duša 

(neka posebna duša) 

nad zlom sudbinom zdvaja. 

U mraku srdito dišeš, 
valovi kao teške ptice 
sporo pomiču krila 
i njima muklo biju, 
da ih jutro smiri i stiša 
i da se tiho plaštem 
pod tvoje grudi skriju. 

0 znam te, more, stvoreno za ljubav. 

kad se po tebi 

mjesečina prospe, 

onda bih najradije nju 

ljuljao na tvom valu, 

dok je umor i noć 

tiho ne ponesu k žalu 

i uspavaju na mojoj ruci. 

Ti ovij mjesečevu svilu 
oko njenog tijela, 
dok je ne probude tvoga 
buđenja tromi zvuci. 

Oh čujem, kako dišu tvoje grudi, more! 

Ja hoću da me očaraš 
srebrom svoga vala. 

Ja hoću tajnu noći 
s kojom ljubuješ krišom 
da mi kažeš, 
umorno pored pijeska, 
dok algu do alge slažeš 
izbacujući trave, resine i školjke. 

U vinogradima ponad stijena 
cvrčci od strasti zriču. 

Nebesa se vode tiču 
ljuljajući se jedrom na valu, 
sve blista u tirkizu, 
sve blista u opalu. 

Ali u podne na pučini 
podižeš bunu, 

tvoji talasi kao čopori blude 
nebo doseći žude 
u bolnom i muklom šumu. 
Pjeniš se i mamiš i zoveš 
svu snagu da se združi 
u mržnju što te mori 
i da se u pokret makne, 
pa dok se tvoga bola 
lomot uokrug ori 
neka te neznana sila 
tajnom melodijom neba 
do noći utiša i šapne. 

I onda ti modra pučina 
podrhtava kao mišić je 
pod kožom šuštala konja, 
dok svuda uokrug čemin 
vrijes i kadulja vonja. 

RAZIGRANI VODOSKOCI 

Rim 1937. 

Kroz treptanje boja, što ih jutro niže, 
igrale su vode u pravcima svima, 
dočaravajući ushit znan u snima, 
kada napon mašte do rajeva siže. 

• 

Lepezasta igra širila se šušteć 
po školjkama, što ih nošahu Tritoni, 
i voda što pršti, što zviždi, što zvoni, 
bila je o cvijeće i drveće pljušteć. 

Oko vodoskoka vlažni dah svježine 
blažio je čitav kraj tih i sjenovit, 

i budio zanos i smion i skrovit 

za nekim danom ljepšim od svih znanih, 
što sja i blista pun sunca, modrine, 
odvojen od drugih zlih i uzburkanih. 

NJOJ 

Živiš uza me, kao dah jasmina, 

ii mjesečina iznad krtih stijena, 
trošeć me slašću, što pored svih mijena, 
ima stalnost noći, mora i planina. 

Htio bih te dići uz zanos violina 
do dalekih zvijezda, gdje nikoga nema, 
te sjati uza te, riješen svih vremena, 
uz muziku, što bi dragala s visina. 

Najteže mi je, kad te noć odnese! 

O da te barem san večeri svake 
ugrabi, pa mi čaroban donese 

tvoj osmijeh, što je sve ljepši i mlađi, 
moje bi noći bile tada lake, 
a moji snovi mnogo, mnogo slađi. 

NARCIS 

Zanesen sa dva skoka preskočih široko žbunje 
i nađoh se nad usnulom podnevnom vodom. 

Grane se spustile do glatke površine, 
nad kojom se ljube teški procvali plodovi. 

Umorilo me traganje za nimfom Alcestom. 
kojoj kovrčave kose mirišu na lovor i ruže. 

Sinoć sam ležeći u pećini pod planinom 
osjetio jedva zamjetljiv dah topla vjetra. 

Poslije sam dugo svirao u dvojnice 
dočaravajući zlatnu i prpošnu jesen. 

Ah, ne volim zimu, jer nas iznenađuje smrću, 
a ja bih da živim uvijek u ljetu, uvijek u cvijeću, 
pored bistrih voda i slapića. koji se žustro bacaju 
u zagrljaj kamenju, da bi što prije stigli 
procvjetaloj dolini u kojoj se igraju nimfe, 
pletući vijence od lovora raznježenim pastirima. 

Luk sam odložio u žbunju. Podbočivši kovrčavu glavu 
rukom, snatrim pored vode okružen pticama i cvijećem. 

Uzalud djevojke spuštaju oči od stida pri susretu, 
ja ih ne ću zazvati. Nebo ljubuje sa mnom. 

O moja gordosti! Zamorila me mjesečina 

pod kojom često slušam pjesmu zaljubljenih pastira. 

Ja nemam kome da pjevam. Najljepše pjesme pjevaju meni 
Iz dana sam u dan jači. Krv mi struji kroz tijelo 
sve u zamamnijem šumu. Ah, dane. dug si mi! 

Alcesta luduje za mnom. a ja se šalim. 

Da je uzmem u pećinu k sebi dosadila bi mi. 

Ja radije lutam uz jaruge s lukom u ruci 
progoneći hitronoge jelene i srne. 

Vodu pijem dlanom iz potoka. Nadnoseći se nada nj 
dobro vidim, da sam odveć lijep za ljubav, 
odveć razmažen za sreću. Najviše volim noć. 

Bogovi, podarili ste me gordo.šću kao zaštitom. 

ali moje srce trpi od samoće, koja će me progoniti do smrti 

Prstima zamućujem vodu. ali njeni sve novi i novi krugovi 

ponovo izbacuju preda me sliku mog lika. 

pred čijom ljepotom zamirem, uviđajući dobro. 

da me kameni i zarobljuje za uvijek. 

PLANINE 


Planine, silne, gole, protegnute, 
nad kojima se lomi bijes orkana, 
čvrste, kao da su od Titana 
u divljoj srdžbi od neba otrgnute. 

One, što su proroku pokazale pute 
do bogova i njihova stana, 
gledale su često, vrha obasjana, 
s njime skupa na nizinu, ljute. 

Nad njima smjeli orlovi krstare, 
i duše, koje za visinom teže, 
često se od njih i sunca ražare. 

Vrhovi im nose od oblaka halje, 
a nebo ih uza se gromovima veže. 

Sa njih Eol vjetrove iz mješina šalje. 

SEPTEMBAR 

Eno se Jug sa mrtvih polja diže. 
oblaci vrh gora raspucaše, 
sjaj mutan dugo sa dna neba slaše. 
koje je rad njih bilo manje, niže. 

Sjever ih goni i čil sve je bliže 
praćen s vjetrom, kog mu bozi daše, 
da osvježi dan, što snuždeno sjaše 
i razmota lazur. koji s njime stiže. 

Iza njega je za gorom skrivena 
došla i Jesen, pa sad čeka krišom 
na svoje dane, maglom ovijena. 

A1 dan je vedar i pun svježeg zraka. 
Hekata pođe s omarom i kišom, 
pa nebo osta čisto, bez oblaka. 

MARIJAN MATIJAŠEVIĆ 



rodio se 8. svibnja 1910. u Aljmašu, svrsio realnu gimnaziju u Osi¬ 
jeku, diplomirao na Šumarskom fakultetu i apsolvirao Pravni fakul¬ 
tet na Hrvatskom sveučilištu u Zagrebu. Sudbina zvanja gonila ga je 
po najzabitnijim mjestima domovine , te je takorekuč od završetka 
studija pa do svog službovanja u Samoboru proživio daleko od svakog 
kulturnog i književnog života. To je bilo sedam teških i jalovih go¬ 
dina, koje su dale izrazito pesimističan ton pjesmama iz tih godina. 
Danas se nalazi u Bratislavi kao tajnik Poslanstva Nezavisne Države 
Hrvatske. 

U »Hrvatskoj Reviji« javio se god. 1929., te od tada surađuje 
u našim prvim revijama. 

God. 1931. sudjeluje u »LIRICI ŠESTORICE«, (Zagreb 1931.), 
god. 1936. izdaje knjigu lirike »I LICU GNJEVNOM«, (Zagreb 
1936.), a godine 1941. knjigu lirike »NEMIR SAMOĆE«, (Zagreb 
1941.), koja je izasla kao prva knjiga lirike u Nezavisnoj Državi 
Hrvatskoj. 

Osim lirike javljao se je ranije prikazima i feljtonima po novi¬ 
nama a i gospodarskim člancima po nekim gospodarskim revijama 
i po novinama (Hrvatski list, Osijek). 

Prevodi s njemačkog i slovačkog. Mnoge pjesme su mu uvrštene 
u dosadašnje antologije i pjesnička izdanja, a mnoge su mu preve¬ 
dene na njemački, talijanski, češki i slovački. 

plesači 

Ritani tijela ribara sa Konga 
Krenu u mračnoj i teškoj amplitudi, 
A1 jeknu truba i kucanje gonga, 

I kretnja već drugu kretnju budi: 

1 uznemirene i ko zrake lake 
U kolutanju nose sunca i oblake. 

I gledanju se svaki plesač ote 
Utjelovljen u nadstvarnost ljepote. 


Žensko tijelo sine iz pozadine bine 
I svaka mu kretnja pline u obline, 

U nepoznatost tajne, koja skine 
S ljudskog tijela tjelesnost težine, 
Gdje tihi odzvuk žice s mandoline 
Srebreno zvoni ko srebro mjesečine. 


I raju i sjaju čarobnjačke kretnje. 
Tjelesnog tijela bestjelesne šetnje, 

Ko fluid što teče bez otpora i smetnje. 

U napetosti čudesne pometnje, 

Kad je zastor preko bine pao, 

Izosta pljesak da nitko nije znao. 


JESENJI PEJSAŽ 

Nad šumom sunce putuje i ide: 
U krošnji se bijeli oblaci vide. 
Šuma sumi. diše sve tiše: 

Na rubu lista blista kap kiše. 

VLAK U MALOJ POSTAJI 

Pozdravi — posljednji u šutnji. 

I vlak krene, i zatutnji, 

I ne pita, da li tkogod ostaje 
Plačući na peronu postaje; 

Možda stara očajna mati, 

Što jedinca na vojnu prati. 

Ili se srce čije krši, 

Kad pozdrav rupcem zaleprši. 

I riječ se u grlu davi, 

Kad odlazak signal javi 
Vlaku — koji smjelo u tom 
Času jurne svojim putom. 


TIHA VEČER 

Još sinoć sam pisao pismo svojom vlastitom krvi 
Nekoj stranoj i tako dragoj ženi, 

Kojoj nisam bio ni zadnji ni prvi 
I koja sad već nekog drugog voli. 

Da me ona kao život boli. 

A danas sve je tiho. Večer je blaga i južna. 

Javi se prva zvijezda, možda je ona tužna. 

Tko to zna? 

U tihu večer zvijezda hladno sja. 

SMRT NEPOZNATE DJEVOJČICE 

Djevojčica je svibanj očekivala 
I ceste mlijekom mjesečevim posute. 

Pred sobom je tanke prste skrivala 
U prame prosute. 

Obukla je večer svilu tamno modru, 

Prva zvijezda snenu krošnju krasi, 

Sklopiše se oči i na odru 
Mali se život nečujno ugasi. 

Sve je bilo tiho, večer mukla, 

Samo je njena vaza sa bijelim cvijećem pukla. 
I kroz pukotinu kapi vode suze, 

Mlake kapi i kaplju ko suze. 


PISMO MAJCI 

Ti ne ćeš više vidjet moju kosu 
Kuštravu ko trava kada vene, 

A mislim, da više nijesu modre 
Ni moje zjene. 

Javljam ti to uoči svog' povratka 
I kada me tvoje oči vide. 

Da ne misliš stojeći kraj dovratka 
Prosjak ide. 

A kad stignem ja ću odmah leći. 
Ti mi rukom toplom lice gladi 
I ono će ti, majko, šutke reći. 
Kako mi se ovaj život gadi. 

SAMOBORSKO POPODNE 

U zvonima zvoni sumor i sivina. 
Popodne je mračno, mlačno i južno. 
U udovima svima glina i težina. 

O, živjet je tako strašno ružno. 

Sive slike u očima stranca. 

Oblaci, blato, mutna, gadna Gradna. 
Kavana mala, polutiha, hladna, 

I cigareta gorka i čaša svetojanca. 

Popodne teče, zvona, kiša škropi. 
Kišobrani vani, a misli lude žude 
Sunce, radost i nasmijane ljude. 

Umorni stranče, knjigu snova sklopi 
I ne plači zato, kad se snoća, 

Što te čeka samo vino i samoća. 


PLAVI JORGOVAN 

Umro mi je plavi jorgovan 
Mirisav ko jedan davni dan, 

Što se u suton mnogih mračnih i sivih 
U pljusku svijetla javi da još živi 

(Zazvoniv slatko ko sjajna tajna rima, 
Što zvoni u mračnim stihovima) 

I sjene prene u život prošlih scena 
I sobe muk u zvuk clavecina. 

Vidim je (ko snoviđenja što se 
Vide) kako ide i sjednuv do klavira 
Zabaci glavu i teret zlatne kose. 

I odpoče lagano da svira. 


Te njišući se u boku posve gipka 
Oćuti, da danas jedna tipka 
Preglasno tuče i bude joj jasnije. 
Zašto joj i srce kuca glasnije. 

Umro mi je plavi jorgovan 
Mirisav ko onaj davni dan, 

Kad pjesma prva u djetinjem stidu 
Unese nemir u svakdanju etidu. 


PJESMA O OSTAVLJENOM MUŽU 

Koraci prazno u praznom ječe stanu. 
Razbacane stvari u starom ormanu. 
Nespremljena soba znakom bijega posta. 
Rupčić na stolu zaboravljen osta. 


Sivina u stanu, sivina duge šutnje. 

Iz razbacanih stvari rastu crne slutnje. 
Spoznaja jedna očajem se rubi: 
Njegova žena nekog drugog ljubi. 


A sve su stvari danas tako glasne. 

Na svakoj osta trag njezinog bitka; 

I riječi su joj i kretnje tako jasne 
U praznini stana gdje predvečerje gasne. 

O, zašto sve stvari ne ponese sobom. 

I vaze- i cvijeće, što miriše sobom. 

I čamotinjom uspomena davi, 

Kad se sjena zaboravi javi. 

Koraci prazni zastaše i šute, 

Prolaze stanom tjeskobne minute. 

Pristupi stolu i rupčić njezin uze: 

Da ga pomiriše, ii obriše suze? 

USPOMENE 

Uspomena je slika dalekih vidika, 
Predvečerja ljetnih, sjenokoša sjetnih, 
Violetni odraz sa bjeline snježne 
U kom su sve stvari krhke, prhke i nježne. 

Zaboravljeni i minuli dani 
Jave se i javom obasjani 
Dušu mi taknu: 

Zastor zaboravi sa svih stvari maknu. 

Zaboravljena nekad draga lica 
Blago me motre ispod trepavica 
I kuće i njive moga rodnog kraja 
Sjaju u sjaju nekog davnog sjaja. 

Tko mi je to javu snom porubio, 

Te se smiju žene kojima sam ljubio 
U vrtu usne, kada cvijeće usne 
I rosa se noćna u bisere gusne. 

Cvjetaju mi osmijesi na ustima, 

Ko ruže divlje po grmovima gustima 
I riječi, što sam smišljao u muku, 

Zvone sasvim tiho, al u jasnom zvuku. 

O, ništa ne stari, sve jest i sve biva 
I sve se svijetli u velu mekog tkiva. 

Koje tajne skriva i srcu razotkriva, 

Kad je srce tužno u predvečerje ružno. 

JOSIP VELEBIT 



Crtež'. Marijan Si muni 6 


Rođen je 20. lipnja 1911. na Rijeci , inače po roditeljima potječe iz 
Sr ij cm a. Od najranijeg djetinjstva mnogo je selio; ta činjenica mož¬ 
da pomaže razumjeti njegovu veliku težnju za putovanjem i promje¬ 
nom. Kao dvogodišnje dijete odnose ga iz ugrožene Rijeke u Vesz- 
prem na Balatonu , odakle se nakon dvije godine vrača opet na Ri¬ 
jeku. Ovdje boravi kratko vrijeme , te seli u Daruvar i 1917. godine 
u Zagreb. Ovdje provodi djetinjstvo na Kaselku među zelenim kade- 
rom. Četiri razreda pučke škole polazi na Borongaju , Laščini, Kustošiji 
i Vrapcu , gdje mu, unatoč selenju. polazi za rukom na vrijeme završiti 
4. razred. U Vrapču živi 5 godina. Godine 1929. ulazi u Nižu školu 
vojne akademije u Beogradu , ali je napušta nakon 3 mjeseca. U Za¬ 
grebu je svršio osam razreda gimnazije i apsolvirao kroatistiku. Na- 







koti propasti roditeljskog imetka, od šestoga razreda gimnazije, uzdr¬ 
žava se kao instruktor, internatski korepetitor , kucni informotor, sta¬ 
tistički dnevničar, činovnički vježbenik na pošti i Ministarstvu narodne 
prosvjete, gdje sada radi. Oženjen. Ima malog sina, kojemu također 
kumuje rat. 

Književnošću se počeo baviti oko 1931. godine, i svoje prve ra¬ 
dove tiska u »Mladosti« dra A. Bare a. Prevodi s više jezika: s ma¬ 
džarskog (Jadanje bijednoga dječaka , D. Kosztoldnyia), s njemačkog 
(Pisma mladom pjesniku, R. M. Rilkea), i s bugarskog (pjesme Bo- 
teva, Vazova, Lilijeva i drugih). Na esperanto je preveo izbor pjesama 
D. Tadijanovič a: »KANIO AL Ml A KORO« (Zagreb 1936.). Dosad 
je objavio zbirku pjesama »PUTNIKOVA PJESMA«, (Zagreb 1940 . ’. 
nešto pjesama u prozi, par novela i književnih prikaza. 




Velebit 


C A M A 

Sam. U sobi. U zrcalu 
Strani lik: blijeda maska. 

Na stolu u vazi ruža 
(Gazdaričin gest, što laska.) 
Slika: dvoje njih na travi 
Cjeliva se. — Još se kvadrat 
Neba izmed kuća plavi. 

To je sve, što vidik pruža. 

A srce mi nemir nosi: 

Žudi Kretnje, Putovanja, 
Svijetlu blizinu Žene: 

I strepi u isti čas od 
Ostajanja. Nemicanja. 

I samoće mučne, nijeme. 

Bože. smiluj se na mene! 


ŠETNJA S MAJKOM U NEDJELJI 

Danas sam prošetao s majkom svojom 
Tek nedjeljom slobodnom od rada. 
Praznički tihim ulicama grada 
Do kraja starog. 

Do kraja starog. 

Gdje imasmo nekad dvije-tri kuće. 

I voćnjak: malo imanje, 

I lažno mnogih ljudi poštovanje: 

Sve to još juče. 

Sve to još juče. 

A danas mi se tuži mati, da je 
Zaobiđu znanci, kad je sretnu, 

U haljine skromne obučenu. 

Jer ništa nema, 

Jer ništa nema. 

A kad ugledasmo mjesto ono drago, 
Začusmo gusle: nečije se dijete 
— (Možda baš u mojoj sobi) — razigralo 
Kao ja nekad, 

Kao ja nekad. 

Majka mi uto čvrsto ruke stegnu 
I šapnu: što smo opet došli amo, 

Kao da drugih putova ne znamo. 

Pođimo dalje, 

Pođimo dalje. 


PISMO 
Pokojnoj Desanki 


Ne, 

ne pišem mu pisma više, 
jer su moje misli tmurne 
i bolesne poput tijela 
i šva bi ga moja pisma 
samo gorko 
zaboljela. 

Ta odavna ja već nisam 
ona vedra nasmijana 
žena, 

što sam nekad bila, 
kojoj mladost uzvitlana 
žarkom krvi prsnut htjede: 

sva nemoćna kao ptica, 
kojoj podrezahu krila, 
drugačije čak i dišem 
nego prije: 
mnogo teže; 

jedva koju riječ kažem, 
pa i od nje ljudi bježe. 

Zato ponajviše šutim. 

Šutim njemu, 
svima šutim, 
i jesen tek žudim: 
vrijeme, 

kad će skupa s lišćem žutim 
Netko oborit i mene, 
mene, 

skupa s lišćem žutim. 


mater dolorosa 

Koplje mrtvih mučitelja, 

Sine, više ne prijeti. 

Otidoše probiv drago 
Srce, i sve suze moje 
Ne će ga već oživjeti. 

Čini mi se: ljubav Tvoja 
Muči, kini. srca tašta 
I zato Te razapeše. 

O. reci mi. bolan sine, 

Zar se i to. i to prašta?! — 
Hladne su Ti ruke, tijelo 
Tek lice, gle, čudno sja se. 
Zar će i smrt nadvladati 
Ljubav Tvoja, da sav teret 
Grijeha ljudskih primi na se? 


Velebit 


RILKE 


Biti sam, 

A svima bliz, 

I dalek svima. 

Tješiti se samoćom 
I vihorima, 

Bolnoslatkim spomenima 
Djetinjstva svog. 

I znati dobro: 

Nad udesom našim stoji 
Meko raširenih ruku, 

U beskrajnom, vječnom muku: 
Stari Bog. 


PJESMA STARCA 

Kako je taj život čudan!: 
Jedva da si nešto htio, 

Smio nešto, nešto bio, 

I vlasi su već sijede; 

Ruke drhte, a i noge, 
Prevalivši staze mnoge, 

Sada vole već da sjede. 

Kao da ni duša nije 
Više ona od nekada, 

Koja htjede u daljine, 

Bilo kud i bilo s kime. 

Sad su dragi tihi čaši. 
Novine i klupe smeđe 
U aleji, gdje se vjeđe 
Tako rado na san sklope. 
Tek gdjekad me bude glasi 
Žena, koje djecu zovu, 

Pa se i ja sjetim jedne, 
Male svijetle uspomene, 
Koja se sve više gasi. 

OSAMLJENA 

Sama sam. Da. Godinama 
Već nikoga k meni nema, 

Da mi blagu riječ kaže: 

Od svih sam zaboravljena. 

Kroz te puste sobe grada 
Putujem ko osuđena, 

Ali uvijek bez straže. 

Odavna sam sjena samo, 

Sjena, a ne žena više. 

Pogledajte lice moje: 

Vene, žuti polagano, 

Uvijek je žuće boje, . 

A moj glas, 

Moj glas sve tiše 
Odzvanja, kad sebi zborim, 

Da ga čujem. 

Jer ja nemam više kome da govorim. 
Jesen je. 

Već idu kiše 
I pauci mi na zidu 
Svuda opet mreže pletu. — 

Kako da ubijem sjetu, 

Koja me sve više siše?! 

PJESMA MAJKA 

Olujna noć je, šumore grane, 

Štiti mi, Spasu, usnulo lane. 

Negdje za kućom šapuću ljudi, 

Ne će P mi, strašni, otet ga s grudi? 

Pucaju puške, odgone snove, 

Hoće li probit zidove ove 

I ubit moje nevino dijete? 

Zašto nam, Bože, sve stvari prijete? — 

Na oblake zašto ne daš sve majke 
S djecom, da plove kao sred bajke, 

Sigurne od zla svakog i jada? — 

Stvori nam, Bože, čardak vrh grada. 

PUTNIKOVA PJESMA 

Moja je soba postaja mala 
Na starom Zemlje kolodvoru. 

Bilo je u njoj raskošnih snova, 

Šuštave svile i od zlata suđe. 

Sirotinjskog bola med stijenama hladnim 
I pokućstvo najmljeno, tuđe. 

I ja sam u njoj putnik jedan, 

Sjena među knjigama Znanja: 

Čekam vlak svoj crn i čedan. 

Da krenem njime pun — neznanja. 

Nevidljivi Vođa dat će znak 
I vlak će tihano poći. 

Dragu sliku sobe će na put 
Hladne ponijet oči. 

ZEMLJI 

Ne pjevam Ti zvučnih ditiramba, Zemljo moja, i ne dižem 
Ti cijenu kićenim riječima, jer ne mogu naći pravih riječi, a i 
premalo su vječne, da bih Te njima ovjekovječio. 

Ja Te nosim u sebi od djetinjstva svoga, možda još od 
onoga časa, kada prvi puta osjetih, da ima nevoljnika, koji su 
prognani sa svoje grude i koji živo čeznu za njom, kao usjevi 
za suncem i pustinja za vodom. Da, onda prvi puta osjetih, kako 
velika pustoš i očaj vlada u dušama onih, koji su morali ostaviti 
svoju zemlju, zavičaj svoj, rodno sunce svoje i ognjišta. 

Usisao sam u se zrak Tvoj, miris livada i polja Tvojih, pa 
i ovaj Grad, Zemljo, koji je Tvoja žila kucavica, privukao me 
i očarao, te sam pun stvari, koje u njemu volim i od kojih bih 
se teško rastavio. 

O Tvojoj slavnoj prošlosti pričaju mi mudre knjige, po¬ 
velje i Tvoje zidine stare, ali, koliko vrijediš i koliko Te se 
može voljeti, naučio sam od najmarljivijih reditelja oranica 
Tvojih, koji ih za mraza ili leda, sunca i oluja oru i kose pa¬ 
šnjake Tvoje. Njihove žive kretnje i pjesme vedre odaju mi, 
koliko su sretni, što Te imaju i što na Tebi žive. 

Mnogo je velikih gradova i prekrasnih zemalja, koje nisam 
vidio i koje čeznem vidjeti, ali znam, da bih se odasvud rado 
vraćao k Tebi i u moj Grad, sretan, da Vas imam i da mogu 
opet k Vama. 

Budi blagoslovljena, Zemljo, patnice moja, koja si toliko 
pretrpljela i toliko sinova sahranila; sinova, koji su umrli za 
Tvoju sreću, koja — čvrsto u to vjerujem, — mora doći, kad 
je žrtva iz tolike ljubavi dana. 

Budi sretna i blagoslovljena, Zemljo, i neka s Tobom budu 
sretna djeca Tvoja, sadašnja i buduća djeca Tvoja, budi 
svoja i neka Ti se ime znade, dok žive ljudi i svijet taj traje. 

(Iz neobjavljena ciklusa: »Iz bilježnice bez datuma«.) 

IVO KO ZAR Č A NIN — (1911.-1941.) 



Crtež : Slavio Kopač 

rođen je 14. listopada 19 U. u Bosanskoj Bubici, gdje je svršio pučku 
školu, dok je četiri razreda srednje i učiteljsku učio u Zagrebu. Na¬ 
kon svršene učiteljske škole nije primio službu, nego je životario 
od književnog rada. Bio je neko vrijeme nagradni nastavnik nauć- 
nicke škole u Zagrebu, a uz to je pohađao Mudroslovni fakultet 
Hrvatskog sveučilišta u Zagrebu. Od 1937. postaje elan uredništva 
»Hrvatskog dnevnika«, u kojemu je uređivao kulturnu rubriku i naj¬ 
češće sam pratio sav naš književni život. Tu je radio do svoje tra¬ 
gične smrti 4. veljače 1941. u Zagrebu, ostavivši iza sebe udovicu 
gospođu Mariju, kćerkicu Mariju i posmrće Ivu. 

Kao 15 godišnji dječak Kozarćanin je počeo pisati pjesme, pa 
zatim prozu i književne prikaze, te se s vremenom razvio u najpro¬ 
duktivnijeg književnika mlađeg naraštaja. U samih nekoliko godine 

napisao je nekoliko samostalnih cijela, tako dvije knjige pjesama: 
»SVIRAM U SVI RALU« (Zagreb 1935.) i »MRTVE OCI« (Zagreb 
1938.); dva romana: »TUĐA 2ENA« (Zagreb 1937.) i »SAM ČO¬ 
VJEK« (Zagreb 1937.) i dvije knjige novela: »MATI ČEKA« (Zagreb 
1934.) i »TIHI PUTOVI« (Zagreb 1939.). 

Osim toga, u rukopisa je ostalo mnogo proze i pjesama, djelo¬ 
mično tiskano u povremenim izdanjima, a najviše u »Savremeniku«, 
»Hrvatskoj Reviji« i »Hrvatskom dnevniku«. 

Treba još spomenuti, da je Kozarcanin napisao velik broj knji¬ 
ževnih kritika i članaka, od kojih je sam priredio izbor pod naslo¬ 
vom »Za dostojanstvo književnika«. 

MRTVE OČI 


Mrtve oči u vodi, mutno sjećanje. 

Ne zovi rukom ispruženom tihu pticu 
da stane. Taman strah, kao krilo večeri. 

Trudni koraci vjetra u zlatu žita. Misliš: 
baš nitko ne mel je, tuga, prazni, sjetni mlinovi. 
Žuto čelo utopljene djevojke. Tko kaže, 
da voli mjesečinu? Mir zvijezda, blaga jeza. 
Vičeš, a nisi sam. Očaj ide kasnom vodom, 
koja miruje, šuti, žali, trune. Shvati: 
sasvim su mi prazne očne šupljine, samo 
kosti bridi mulj (ja sam voljela). 

Zašto diraš zamišljeno veslom moju 
košulju? Nisi sam, za tobom djetelina tuguje. 
Pod mostom crna tjeskoba mraka, mrtve oči. 

MALA DJEVOJKA 

Mala djevojka na prozoru čudne kuće 
s tornjićima i drvenim balkonom maše 
rukom za mnom, dok odlazim puteljkom 
između džbunja ocvalih jorgovana i smilja. 
Na suncu bliješte njezine pletenice boje 
mladog meda. Šute ptice, uspavane žegom. 
Njišu se neobične žute jabuke u granama 
fantastičnog oblika. Na klupi među poznim 
ružama i patuljastim voćem čekamo zajedno 
pod noć izlazak velikog, zlatnog mjeseca 
sa studenim i okrutnim licem. Ona drži 
moju ruku u svojoj. Dugo me gleda u oči, 
dok pada tama na lišće i naše sjene. 

Iz drugog voćnjaka dopire do nas dremljivi 
ptičji žagor. Zvijezde su blage i srdačne. 

Već žure bosi koraci vjetra kroz visoku 
bujnu travu. Ja, među ženama uvijek 
hladan i gorak, nosim malu djevojku 
na ramenu, tresem rosu s lišća, šutim, 
mislim na leptire, i vjerujem u plave oči. 

UTJEHA 


Sve naše slutnje povampirene i gorke traže tuđu 
otrovanu dušu. Nema izlaza u sumoru dana, kad lete 
crne, gladne ptice iznad krvavih ljudskih glava. 
Draga moja hrvatska tuga, moja dobra mati. 

Davno sam prebolio mrtve djevojke i nerođenu 
djecu u cijevima kanala. Kad čuješ, da me nema, 
ne zaboravi, da sam te volio više od života. Lažu, 
koji kažu, da je tako moralo biti. Jesen će proći, 
brzo će umrijeti mladost. Vjetar i suho lišće. 

Samo me žalostan, žut mjesec prati na posljednjem 
putu. Da se mogu vratiti, htio bih biti riba 
u hladnim planinskim vodama (žalosna idila), 
ili ptica sa zlatnim kljunom u rosnom jutarnjem lišću. 
Prolaze godine, život tužan i siv. Crne, ružne slutnje 
bljuju u srcu, koje se zebući steže. Ne mogu nikome 
reći. Živeći patimo i pateći živimo. Sivimo. 


SEBI NA POČETKU ŠKOLSKE GODINE 

Sve što je bilo lani, u ovoj će se godini ponoviti. 

Jesen je došla. Za tobom ide bijeda. Čemu kriti? 

Tvoj drug je vjetar i kiša i sivo, čađavo predgrađe. 
Dani žalosno kišnu u mraku. Potonule su sve lađe. 

Sve što je zaboravljeno, u redu se natrag vraća. 

Pred kućama čekaju blijedi, gladni ljudi, tvoja braća. 

U magli ćeš sanjati sunce i modru nebesku kupu. 
Goniometrija ne dosiže do tebe u posljednju klupu. 

Nitko te nije volio. Da ništa ne vrijediš, to si čuo. 
Već su svi primijetili, da si danas opet tuđe cipele obuo. 

Zatvori oči. U srcu nosiš ljubav. Tvoju želju 
otrovali su ljudi. Zar ti plačeš, dragi prijatelju? 

Daždi hladna kiša na sivi, mrtvi, žalosni grad. 

Svu večer, ogrnut mrakom, pod prozorima kašlje glad. 

U KRILU ŽENE 

U krilo žene zarijem čupavu satirsku glavu. 

Privučem na svoje jagodice dragost njena dlana. 

Ćini mi se: tihe su noćas žudnje kroz rosnu travu. 
Krotka i dobra šuti u srcu stara rana. 

Požalim svoje-ruke, na rubovima modre od tame. 

U šarenoj lisnoj odori jesen mi uđe u oči. 

Pritisne hrapavo lice uz vrelo ženino rame 
ćuteći: njena se toplina s crnom krvlju u me toči. 

Na dušu pada mračna tužnost pozne noći. 

Jednoliko bije kiša fantastične jabučne grane. 

Šume mutne, sjenovite vode. Radost ne će doći 
u tvoje prazno srce, kad blijedo jutro svane. 

U krilu žene je toplo. S dimom žalosti plinu 
u sumor mrtve mladosti, što peče po vrbicima ribe 
Noćivam u stogovima sijena. Mislim o seksu i vinu. 

1 strepim od pljesnive škole i učiteljeve šibe. 

TUŽNO DJETINJSTVO 

Ljudi su te otrovali, moj mali, dragi prijatelju. 
Strašna je njihova lakomost i zle su njihove oči, 
kad se primiču k tebi. Pada kiša, a ti samo plačeš. 
Noseći strah, kruže sablasni koraci sjena oko tebe. 
Zatvori knjigu. Blijedu djevojku sinoć su zaklali 
ljudi s krvavim očima. Svu noć je zlatan uštap sjao 
na njezinu kosu. Šumi tužno jesenski šaš nad barama. 
Šupalj vjetar plače u šljiviku. Tebe nitko ne voli. 
Tvoja te je sestra u mraku ostavila. Mrtve muhe 
žale te u tvojoj samoći. Kiša je došla da te pohodi. 
Noć se zakitila žutim cvjetovima. Mrak vreba na tebe. 
U praznoj kući s paucima plačeš sam, krvav i otrovan. 

KUĆA U PLANINI 

Što šutiš, djevojko, tako tužno u jesenske sutone žute 
pred kućom mojom? Tvoja su kola stala na drumu. 

Tvoje su sestre pošle u šumu. Dopusti, dok tvoje oči zimu slute, 
da moje riječi tiho uđu u tvoju kosu i u te. 

Ti znaš, ja sam sasvim sam u ovoj praznoj kući. 

Ja sam već davno pošao tromim hodom 

za tvojim rodom. Noćas te želim nagu i toplu svući, 

u želji za slobodom. Noćas ću te svu noć ljubiti i tući. 

Moja mala djevojko, koja tužno šutiš u daljini. 

Lišće uvelo, žuto pada po šarenoj tvojoj haljini. 

O, gorko je i bolno život kao milostinju za sobom vući. 

Tvoja crna kosa ljetnim suncem miriše. 

U očima tvojim nujno moja se želja njiše. 

Zašto mi je srce počelo tako naglo i žarko tući? 


VISIBABE 

Kakvo ono zvono zvoni uz potok, što poljem roni? 
Kakve ono bijele glave cvatu izmed svele trave? 
To su jutros ukraj grabe nikle prve visibabe, 
pa sad zvone u dan rani, kao mali sirotani, 
da procvate rosno cvijeće, jer proljeće već se kreće. 

MOJA ZEMLJA 

U mojoj zemlji crni kovači 
teške i oštre mačeve kuju. 

Uz tužne pjesme sumorni tkači 
u mraku kobne zavjere snuju. 

S planina sjena tjeskobna pada. 

Sve veća raste ljudska bijeda. 

Čovjeka, vuka, strahotu glada 
ravnodušno drevno nebo gleda. 

Gluho šumi kroz doline Una. 

Duša je gnjeva i čemera puna. 

Večer tugom i rakijom diše. 

Mrki ljudi, žene, hladne kiše. 

Bakar, olovni šljunak, zlatni prah. 

Nad mutnom vodom mine taman strah. 


POHOD MRTVIH 

Svi mrtvi, što su umrli od gladi, noćas 
teškim koracima stupaju iz predgrađa prema 
gradu, osvijetljeni hladnim svijetlom zvijezda. 

Za njima laju gladna djeca, a pozno, žuto lišće, 
koje jesen nije zamilovala, pridružuje im se 
na njihovom šutljivom putu, pred kojim strepe sive, 
visoke kuće ogrnute u mrak i u bezbrižnu 
spokojnost sitosti. Kao sramotan plašt vuče se 
za njima njihova negdašnja, mrtva bijeda, koju su 
jedinu ponijeli sa sobom u grob. Puni prijetnje i bola 
njihovi koraci tutnje sablasno u našem snu. 

Zatvori oči, slušaj, šuti i plači, jer žena, što leži 

gola kraj tebe u krevetu, nije tvoja žena i prodat će te 

za svilenu košulju. Vino, koje te čeka u čaši, 

nije tvoje vino, a hljeb, koji jedeš, ukrao si ružno 

svojoj sestri bijedi. U vinu utopljeno pliva 

mrtvo, prazno oko siromaha. Iz hljeba mirišu njegove 

suze i njegov bol. Strašne riječi rastu iz mraka. 

Ti si sebičan, okrutan i zao. Zatvori oči, slušaj i plači. 
Nema čovjeka brata. Nema žene sestre. Ništa nije 
tvoje. Nitko ti ne će oprostiti, što si nesretan. Nitko 
ti ne će pružiti ruku (bez noža) u tami. Krvave 
tvoje stope za tobom grije u noći hladan mjesec. Srebrna 
trublja vjetra svira ti pogrebnu pjesmu u lišću 
jasenova. Moj dobri, moj dragi. Na tvoje tužne oči, 
na tvoju trudnu glavu, na tvoje krotko srce, 
na tvoje blijede ruke, na tvoju nagu ženu, 
na tvoje mrtve riječi, na tvoje tjeskobne knjige 
pada strepnja, osveta, dažd i mrak. Šuti, moli i plači. 

Ovo je noć mrtvih, kad živi jauču u grobovima, 
a mrtvi ljube njihove žene i piju njihovo vino. 

Ovo je noć straha, kad stvarnost postaje iluzija, 
a iluzija stvarnost. Sve gorke naše dječje brige i sni 
sad oživljuju pred nama u čudesnim oblicima. 

Strašan i zao naginje se mjesec nad našu 
mračnu dušu, u kojoj se kreću davni, mrtvi ljudi 
i njihove riječi, pjesme, sjene, žene, gorčine, 
ljubavi, radosti, tuge. Mutne, žute vode. 

Mrtvi su došli po tebe, a tebe nigdje nema. 

Uzalud svaka riječ, krik, molba, jauk i obećanje. 
Uzalud sklopljene ruke i oči pune suza. 

Bijeg je ludost, a soba grobovi, kroz koje žure 
fantastične legije mrtvih. Platneno, prazno nebo nad 
tvojim i mojim užasom. Plači, dragi. Kiša pada 
na noćnu prepast kuća, stare kapute, prosjacima 

na ruke žute. Kao lađe brode kuće u moru jetke magle. 
U mraku slušaj, srce: idu mrtvi, biju sati. bije bilo. 
Ključa vlažna tama. Plače žena sama. Jeza. Čama. 

Za grijehe i sitnu zlobu ne molim miiost, mrtvi. 

Duša je tiha i krotka. Za ljudsku zavist zbog 
tuđe sreće i veselja ne molim. Budite spokojni. 

Strašnija i teža je savjest u izlozima bazara, 
dok sipi snijeg na bijelu radost dječju. Zlatnija 
od sunca sja jučerašnja tuga u očima dragih djevojaka. 
Na grani jabuka zrela. Na dlanu suza vrela. 

Još živi stari Bog, cvijeće cvate. Cvrkut ptica u ljetnoj 
omari voćnjaka. Žalosne vrbe nad mrtvom mladošću. 

Za sreću molim, za malo sunca u svagdašnjem jadu, 
za milost ne molim. Ne budite nepravedni, mrtvi. 

Za svaku suzu potok suza, za svaku kletvu more 
kletvi. Slatko vonja topla ženska krv, bijela ruka, 
medena kosa, strašni ponoćni sati, dimljivi vjetar, 
siva dolina suza, plač i škrgut zuba u uzama duše. 

Čujte moj glas, mrtvi. Glava je teška i krvava. 

Koraci u mom mozgu. Koraci u srcu. Koraci u duši. 

Tiho pločnike škropi hladan mrak, a mrtvi nose 
kroz otrovanu dušu svoje proklete udese i brige. 

Mrtvi stoje pred hladnim crkvenim portalima, no 
ne mole, ne zovu. ne traže. Ne viču: kruha. Oni su 
već davno prestali vikati. Došli su po svoje, a tebe 
nigdje nema. U gluhoj školjki svijesti cvateš 
kao sat. Nad barama tone hladan, žut mjesec 
u zrelinu listopadskih hrastika i bukvika. Mrtvi 
sjede pred kućnim pragovima (sive, mutne jutarnje 
sjene), dišu na krvave škrge žive talase vjetra, 
šute, idu, sjede i plaču. Lišće šumi. Tebe nema. 

VINKO NIKOLIĆ 



Crtež : Mladen Veža 


; odio sc 2. ožujka 191 2. u Šibeniku , u predjelu težaka i ribara , sam 
• m težaka. Pučku školu i klasično odj. realne gimnazije učio je u 
Šibeniku (osim V. r. u Splitu). U 7. i 8. r. je uređivao đački listić 
Iskra *. A a Mudroslovnom fakultetu Hrvatskog sveučilišta u Zagre¬ 
bu učio je grupu za hrvatski jezik i književnost. Bio je prefekt Ka¬ 
pu dkovog konvikta u*Sarajevu, pa novinski dopisnik , suradnik i ko¬ 
rektor. Sada je profesor hrvatskog jezika i književnosti u Zagrebu. 

Vinko Nikolić književno racli već preko 10 godina. G. 1931. u 
almanahu »Selo i grad« tiskano je nekoliko Kikolićevih pjesama. Od 
tada počinje njegova književna suradnja. U izdanju »Omladine« 
iz išla je knjiga desetorice »Lirika grude« (Zagreb 1934.), u kojoj su 

dvije Nikolićeve pjesme. Godina dana kasnije izdaje Nikolić svoju 
prvu knjigu pjesama »PROLJETNA SVITANJA« (Zagreb 1935.), a tri 
godine zatim i drugu »SVIJETLI PUTOVI« (Zagreb 1938.). U obim 
su knjigama u drugom dijelu pjesme u čakavskom (šibenskom) na¬ 
rječju. 

Početkom 1941. »Hrvatski ženski list« izdao je antologiju »HR¬ 
VATSKA MAJKA U PJESMI« (Zagreb 1941.), koju je uredio sa 
S. Kosutić. Pod kraj iste godine izisla mu je knjiga izabranih pje¬ 
sama u narječju »MOJ GRAD« (Zagreb 1941.). 

O prvoj godišnjici Države izdalo je Zapovjedništvo Ustaske mla¬ 
deži u Zagrebu Nikolićevu antologiju hrvatskog rodoljubnog pjesni¬ 
štva od 1831. do 1941. »HRVATSKA DOMOVINA« (Zagreb 1942.). 
Knjigu našeg novijeg rodoljubnog pjesništva »LOVORI« (Zagreb 
1942.) Nikolić je uredio kao priručnik za krasno slovi jenje. 

Osim pjesama, Vinko Nikolić pile književne prikaze i članke te 
novele (u rukopisu knjiga »Zov mora«). 


Nikoli ć 


0 TUZI MOJE MAJKE 


I 


Posv. gđi. J. K. 


Moja će me mati. 

na postaji mog rodnog grada, 

jedne zimske večeri čekati. 


I moja će mati, 

kad zazviždi reska sirena vlaka 
kraj vrata čekaonice stati. 

I jednog za drugim 

svakog će putnika pogledat u oči, 

jer ona misli, da ću i ja doći. 

Kad i zadnji putnik sa postaje ode, 

ona će jos uvijek, plačljivih očiju, kraj vrata stajati, 

i mene čekati. 


A kad se svijetla pogase, i posljednji vozar kad otide kući, 

tek tada će moja draga mati 

vjerovati, 

da ja ove predbožićne noći 
ne ću k njima, na more, doći. 

I prisloni! će uz ledeni kamen zatvorenih vrata svoje žarko čelo, 

i gorko zaplakati . . . 

moja će draga mati gorko zaplakati. 

II 

Ne ću Ti, majko, doći 
božićne večeri svete, 
da Ti poljubim oči. 

Jer jadno je Tvoje dijete, 
i njegove dječje zjene 
pune su bola i sjete. 

Kradu mi srce ljudi 
i vjeru u maleno Dijete, 
i toplinu, i zanos grudi. 

No u ljubav Božjega sina 
vjeruje još Tvoje dijete 
i u dobrotu plavih visina. 

I ja vjerujem jako 
u zaplakane oči Tvoje, 
rad kojih sam mnogo plako. 

U Tvoje vjerujem muke, 
u bijele srebrene vlasi 
i drage umorne ruke. 

A1 ja sam, majko, siroče 
prosjak velikog grada, 
što za darak srce hoće. 

Muče me uzdasi jada 
za suncem mladosti bijele 
ulicom rodnoga grada. 

SUSRET SA SINOM 

U svakom susretu lijepa dječaka vidim svojega sina, — 
Makar se još rodio nije. 0 njemu duge besnene noći sanjam. 
I svaku misao o uzaludnosti slatkoga sna od sebe ganjam 
Ko propast svoju. Misao na nj me opija žešće od vina. 

Moj sin u meni živi, u svakom nervu, u krvi; 

Već od najranijih sjećanja on mene u korak prati. 

Mnoga djevojka draga u misli bila mu mati. 

On pjesma je moja, moj san najljepši, moj san prvi. 

Ja sam ga gledao u djetinjstvu, kao još nerođena brata; 

Ja sam ga žudio u mladosti, u grču krvava bola. 

Njega sam vidio u crkvi, u liku anđela gola, 

S njime sam živio iz dana u dan, u trenutcima svakoga sata. 

Često se u putu susrećem sa svojim nerođenim sinom. 
Njegovu sliku vidim u zjenici mnogog lijepoga oka. 

Čežnja za njim u meni je krvava, do srca duboka, 

I smisao svojeg života nalazim u njemu jedinom. 

Njega raspoznajem u gomili divljih, vedrih dječaka: 
Njegovo grlo zvoni srebrom večernjih zvona; 

Njegova sjena me progoni poput vječnoga progona, 

I meni je radost velika o njemu misao svaka. 

Moj sin će imati oči, kao potočnice vlažne i plave, 

Ili će imati crne, ko jagode slatke i zrele; 

Moj sin će imati usnice oble, meke i vrele, 

Kovrče janjeta krunit će rubove njegove glave. 

Često u samoći s njime očinski razgovor vodim, 

A ljudi misle: luda, — a ja sa sinom razgovaram; 

Zaklopim vjeđe i hotice sebe samoga varam, 

I, makar svijestan samoće, srcu svojemu godim. 

Imati sina — moja je iskonska žudnja i svijetla radost, 

Pa u njemu osvetiti sebe, iskupiti bol svoga života; 

Isplakat suze svoje, s njim doživjeti stotine milota, 

Bar po njemu sretniji biti, i oživjeti mrtvu mladost. 

Ispunit život njegov, mjesto pokorom, s ljubavi i strasti. 
Razbistriti malu mu glavu od mnogih suvišnih briga; 

I dati mu život muzike, igračaka, slikovnica i knjiga, 

Život vedar i mlad, s više njegove vlasti. 

Neka mu bude bolje, nego što je meni bilo; 

Neka uza me ne zna, što je borba za komadić kruha; 

Neka nikad ne poželi ništa, ni novca, ni ruha, 

Jer stvorit će njegov otac sve, što mu bude milo. 

Nek znade, da ga je njegov otac već u sanjama volio; 

Nek zna, da ga je njegov otac duge godine žudio; 

Da poradi njega nikada nije otrovni blud bludio. 

I da je često, makar nekad bez vjere, za njega vruće molio. 

Nek zna moj budući sin, da je njegov otac za nj i suze ronio, 
Da je već isplakao njegove bolesti, stradanja i tuge; 

Da je poradi njega probdio ili prosanjao čitave noći duge, 
Samo da bi njemu već dan rođenja potpunu sreću donio. 

O, moj prvorođeni sine, kako te tvoj otac neizmjerno voli, 
Kako te tvoj ludi otac neodoljivom žudnjom žudi; 

Kako te tvoj zanesen otac čuva sred svojih grudi, 

Pa rodi se, rodi onakav, kakvog te u Prirode moli! 

NJEGOV DOLAZAK 

O noći, moje mutne, duge, probdjevene noći, 

Kad san me je umarao, a brige me nanovo budile, 

Život me je snuždavao, sanje nadama ludile, 

O noći, moje tako ludo izgubljene noći. 

Danju sam sanjao o svjetlosti, noću su me opijali mrakovi, 

L njima moje su misli pomućene bludile, 

U njima moje su žudnje krvavim grčem žudile, 

I mene su dušili teški i neprozračni zrakovi. 

A noćas mi duša plovi svijetlom blagoslovene noći, 

I obasjava mladost s mnogo dragih trenutaka. 

Mjesecima lutamo bez vjere, bez nade, al u noći vrutaka, 
Vedrom su vjerom ispunjena i srca i duše i oči. 

Sveta je ova noc, treba je neotkrivenoj budućnosti spasiti, 
Probdjeti u tihoj molitvi, budnom dušom što dulje je čuvati, 
Jer dugu će godinu gavranov kljun umorno srce mi kljuvati. 
1 ledeni, mračni život pod pepelom zadnji će ugarak gasiti. 

Meni su noćas mrakovi govorili, da će On doći, 

Meni su kiše romonile o ljepoti sutrašnjeg dana, 

Meni su putovi pričali, i snjegovi s golih grana, 

Meni je priroda vikala o Njegovoj svetoj moći. 

0 noći, bijela i svijetla, čistim osmijehom okićena noći, 

Zašto su ljudi šutjeli, zar od straha pred dolaskom Tvojim? 

Ja vjerujem u svetost ove noći. Ja se te vjere ne bojim. 

Duša je moja radosna po slutnji, da će On i za me doći. . 

SUMNJA 

Čemu život ovaj, kada nema sreće. 

Čemu muke ove, kad im nema kraja: 

Čemu molitve su, kad ni Bog ih ne će, 
Čemu strah od pakla, ako nema raja? 

Čemu, čemu ovo, što me dnevno muči. 
Čemu borba ova, pobjede kad nema; 

Čemu moje žrtve, — On će da odluči. 

I možda unaprijed meni -propast sprema? 

Oprosti mi. Bože, ako negdje jesi, 

A1 kriv nisam, što sad niknu Tvoje' sjeme. 
Sumnji snagu uzmi, o Ti sa nebesi, 

II na moja leđa svali teže breme. 

Nek me život lomi, nek me muči, kida. 
Samo sumnju u nj mi uništi i spali. 

Pa kad duša moja u tamnici rida, 

Ti me sjeti, da sam samo crvak mali. 

MOJA MATER 

Vaik na mojen stolu u mojoj komori — ako je iman 
stoji jedan mali litrat u skromnoj drvenoj svaži; 
i kada po' brimenom života trudan i žalostan kliman, 
meni se pari, ka da mi pogled na nj bidu utaži. 

U svaži je naoko mladoliko lišće, usne rumene, 
još čejade mlado i lipo, samo kiti ga srebrena kruna, 
šta godine i brige okrije. A1 oko jošter ne vene, 
isplakano o‘ života i suza nema starosti ni truna. 


To oko njeno modro i čisto, kano more je caro. 

Na lišcu lagani smij joj sniva, al i gorčine 

ništo se skupilo okolo justa — to je strašno već staro. 

Svejedno, ka’ pogledan na nju: granu mi vedrine. 

I bilo šta radin, nika’ srce ne zaboravja, 
da je ta mala slika na stolu, i da me gleda, 
da me ka anđel čuvar čuva, i nika’ da me ne ostavja. 
i pari mi, ka da uprav ona zlo mi činiti ne da. 

Pa često, ka’ jad mi pritisne srce, ka* tuga, 
poput vitrova more, moju raskida dušu i srce, 
tada pogledan na nju, bez prkosa, pokorno ka sluga, 
i molin, da se ova sa slike dugo ne ubroji u mrče. 

Taj skromni litrat na stolu u mojoj siromašnoj sobi. 
to jedino blago ne bi ja da ni ma za kake pare, 
jer ta mala slika side žene, obučene u težačkoj robi, 
to slika je moje dobre matere stare. 

GORAK JE ZEMJE KRUV 

Na spomin mome ćaći 

Moga ćaću vaik zoron, oko tri bota, mali žverin je budi ja 
(žverin, šta nad postejon visi ili na kredenci stoji); 
jednon je jošter proteza umorne ruke i noge, 
protra drimjive oči, 
i usta ja. 

Bičerin rakije vodne, zalogaj tvrdoga kruva 

i suve smokve 

njemu je za poje tribalo. 

I koji španjulet, ma u njen i slama bila. 

U ruke je uzima teška bukova vesla 
i dvi ure u težačkoj brodi je vozija. 

I čile dane u potpuvu oštre bure, šta je kroz drveća kantala, 
lašunon je krčija tvrdu i prokletu zemju. 

On poznavaše svaku gribju i škrapu. 

A kad je u podne bura đonila zvuke sa kanpanjela iz grada, 
ćaća je ostavja lašun i skida crjenu kapu, 
ponda Gospu pozdravja. 

Fregulu suvoga kruva i crvjive smokve je ruča, 
ili je korice supa i zaliva bevandon juton. 

Jopet je krčija krševe tvrde: 
pod lašunon zemja se cipala, 
crjena zemja dalmatinskog krša, 
mrtva i gola, al — naša, draga, i lipa. 

A uvečer, ka’ se smrkavalo, 
iša je u štalu ciko pojskoga stana, 
punija sigjić vodon, konistru suvon travon 
za Mrkonju starog. 

Jonda sve do Zdravo-Marije kući u grad je vozija. 

Kući ga je čeka pijat prostoga ića: 
pura na toču, 

ol maništra sirova i blida, oli brudet gavuna; 
i žena, šta je lušijala, ii na makini košuje šila 
za konšije ii svoju dicu, 
di trudna kraj bakre ili bronzina kunja. 

I on se je križa, 

pa večeru bez divaniti, bokun po bokun, je ija. 

i ka za dešpet nije tija leći, 

neg sin mu je pisme Kačića štija, 

a on je kraj basetnog komina čakula i noge grija. 

* 

A jednog je jutra žverin ka uvik zvonija, 
a moj ćaća osta je spati. 

Stariji brat je uze ja njegovu torbu i bardak 
i u poje iša. 

A drugi, marangun, u konobi tarabe plan ja, 

treći, šta je štufajica bija, u Ameriku za srićon je oša, 

a četvrti: iđen u velike skiile i libre čitan. 

NA ŠTRADI 

Misec je poviri ja u naše tisne kale, 
a naše su cure po kantuniman stale, 
i sve se ka inpjantale. 

Jedna je lišpja o’ druge: 
metnile su zlatne kolanete, 
vere i braculete. 
metnile su zlatne kolanete, 
i nove, pena sašite, bjuze. 

Divane ko in je poruči ja, 
ko se udaje, 

kome je ko pozdrave izručija, 
a ko ni obad ne daje. 

Za svoga mladog puna su usta fala, 
svaka bi se odma i udala. 

I jedna za drugon idu kući, jerbo kasne su ure, 
zakračunale su portune, 
i zatvorile Škure, 
da vitar friški ne pune. 
i lipo, sa smij on na ustin su zaspale. 

Momci se spremaju na serenade u ure male. 

A misec se signici libija, 

pa ka’ nikoga na štradi nije vidija, 

ponda je sam šija. 

K A P A R I G A 

Po' mojon ponistron na banku sidi kuma Marija, 
kape crjene radi, 
kru' da zaradi, 

sidi i muči, uvik ista, bome nika’ starija. 

Ranon zoron rani, kasno u noć liga, 

kafu nika’ ne pije, 

neg’ odma kape šije, 

radi već prije nego misec sade sa briga. 

Igla nježina kroz štriku lipa crjena skeleta 
provlači žice konca, 
crne ka o’ lonca, 

i po’ prstin niče kapa s merlin ka o’ veleta. 

Ne će da ružne divane, ni ćakule o drugon vodi, 
u nikog se ne pača, 
svog posla se lača, 

jer posal je jedino, šta kumi Mariji godi. 

Za mraka, noćon, odmara žujave prsti, 

zablišćene oči, 

jer zna: sutra će doći, 

pa novon snagon triba prigniti stare krsti. 

* U crno odivena, udovica kroz vrimena mnoga i duga; 
glava joj sida, 
lišća ni blida, 

ka prst sama, sebi gospodar, a bome sebi i sluga. 

Baš svakog dana, a da nika’ nije baš ništa starija, 
prin neg’ zora grane, 
poslin no sunce pane, 

po ? ponistron mojon kape radi naša kuma Marija. 

NA P U DA RICI ĆAĆINE ZEMJE 

Stanujen u gluvoj samoći, ka da san pustinjak koji 
u ćaćinoj intradi, 
u poju, na stanu. 

Oko mene pustoš sama, 

tužna dolačka zemja: goli dalmatinski krš 

sa suvon lozon, i grožđon šta zrije; 

pucina modroga neba, šta sa zvizdan se kiti, 

a diko' i misecon lipin. 

Mala grla grliću vascilu noć Božju, — 
lipo, da plačeš o’ milinja dragog, 
sa cvrčanjem čvrčaka, šta su zamalo pukli 
o’ litnje sparine. 

Ka prijatej, bratov Bilac me zove, 
doklen u vinogradin doli, na moru, 
jarebice četiriču i zrilo čvokaju grožđe. 

A čila spršena zemja i na njojzi vrili kamen, 

pa mučenik težak, 

bez ikake nade molu i vape: 

samo kap ju — kapac — 

Vode! 


A ja u zidinan starin tiog pojskoga stana 
u mrak pri’ sobon zurin, 

i vajk pensan na ono, šta mi je najviše drago, 
na moju nesritnu zemju — 
na moju ’Rvasku. 

1938. 

GOSPA SRIMSKA 

Na brigu usri' kamenja sivog našega dolačkog poja 
stoji ko zna kolko stara: crkvica mala i bila. 

Oko nje je šumica slaba, gora sviju baš boja, 
pa ova crkvica tija pari ka osamjena vila. 

Crkva ka starica trudna već je i prignila pleća 
po' brimenon života; zidovi držu se ka o’ milosti. 

Ta u njojzi već je pradid našega pradida kleca, 
tu su u grebin okolo počinile trudne in kosti. 

Oko nje su naši stari posadili raznoliku goru, 
šta je izrasla u zemji o’ mrtvi’, tu je maslina, smrika; 
u raspucanin grebin sušu se žile boru, 
šta oko njega se pletu bršjan i lovorika. 

A u crkvi na jedinon oltaru stoji Divica Marija 
sa svojin Ditićon u naranku, — sama, bidna i tužna. 

I meni se čini, da je svake godine sve starija i starija, 
al odavle Ona ne biži, a kuća joj odumidna i ružna. 

Nema na Nježinom oltaru nikakog cvića, ni nakita: 
nema ni obične tava je, a kamo li kaka zlata — 
ka nika druga zavitna mista. Tek ’arnost je sakrita 
u po kojen latenon daru i jednoj svaži kraj vrata. 

A ispo’ Nježine prilike stoji jedna bandira mala — 
trobojka ’rvaski' boja, namisto srebra i zlata, — 
taj jedini zlamen svog puka, po komu uvik se zvala: 
najboja Majka, Marija, sveta Krajica ’Rvata. 

laku Gospu ja volin. Ovaka žalosna Marija 
meni se pari, da je Gospa mog ditinstva i snova. 
Ovakoj se skromnoj naminije ponajlipša arija, 
molitva trudne mi duše i ova pismica nova. 

Ne volim viditi Gospu u zlatu, ka gospoje ovoga svita; 
za me je furešta ona, šta je u raskoš ju, blagu i svili, 
jer to su ritko bogojubni’ dari, neg obična mita 
bogati’ judi, da moru grišiti daje, — pa nisu mi mili. 

O Marijo, žalosna majko, zlamene dobri’ matera, 
kunpati, al ja Te volin bidnu ka narod, — bez zlata. 

Ja san samo pri’ takon u mladosti srce Ti stera, 

Ti si meni i danas Marija, dobra Krajica ’Rvata. 

O Ti, kojoj je mladi pisnik u mladosti dariva sebe, 
i bila mu jedina i najlipša žena — lipa kano iz bajke, 
budi mu dobra ka prije, pa ako on i pribrdi Tebe, 
ostani Marija, ne zanemari diteta moje bogojubne majke! 

ANTUN NIZETEO 



rođen je u Zadru 5. veljače 1913. U Splitu je završio klasičnu gimna¬ 
ziju, a pravne nauke u Zagrebu. Danas je izaslanik za kulturne veze 
hrvatskog poslanstva u Rimu. God. 1935. objavio je s trojicom dru¬ 
gova ciklus od 14 pjesama pod naslovom »Zelena harfa« (LIRIKA, 
izd. Hrvatske Revije, Zagreb 1935.), zatim zbirku pjesama »USPA¬ 
VANKA VREMEAiU « (izd. Pod. Alat. Hrvatske, Zagreb 1938.); Osim 
pjesama, Nizeteo piše i novele, lako mu je Matica Hrvatska izdalo 
knjigu: »NEVJESTA NA OTOKU« (Zagreb 1939.). Pisao je članke i 
prikaze iz naše i tuđih književnosti. Autor je jedne knjige » ANTO - 
LOGIJA TALIJANSKOG HUMORA« (Klasici humora, Zagreb 
1936.), a s O. Delorkom uredio je antologiju »TALIJANSKA LI¬ 
RIKA«, (Zabavna Biblioteka, Zagreb 1938.). Neki od njegovih radova 
prevedeni su na njemački, talijanski i češki. 

Kizeteo 


OZDRAVLJENJE 
Kasni dani ožujka 
Obradovali su bili oporavljenika, 

(Po vlažnim travama vrta gackali su kosi. 
Na ožujskom suncu blistale su mokre voćke), 
Vjera je u drugoj sobi 
Brisala prašinu s mojih knjiga. 

Bolešću ispaćeno ovo tijelo, 

Kasnih dana jednog ožujka, 

Osjetilo je naslućeno ozdravljenje 
I vidjelo u sivim poslijepodnevima 
Bijele vjesnike zdravlja. 

I čudno — 

Činilo mi se: ja sam preživjeli član 
Jedne davno zalutale karavane, 

Ja se vraćam s puta umornog, besciljnog. 

Na polici smjerno poredane knjige 
I cvijeće u vazi — 

Mučne misli i strasti prerane za Učitelje 
Zaboravljene i mrtve — 

Bile su sjetilima mojim tako drago strane. 

PRVA NOSTALGIJA 

Ne, više ne ću obilaziti Poljudom 
Niti lutati noću oko samostana. 

A moje izranjene stope bose 

Ne će gaziti židak pijesak morskih obala. 

I Sirene (ljepojke ljupke iz daljine, 

Na pučinu one su me zvale 
U noćima dok je mjesečina 
Hridi ljubila) sad su mrtve. 

Šumjeli su ljetni vjetri u samostanskom borju 
I ribari su na moru sjetno pjevali. 

Sviće. 

Oh, ovo je čas rođenja prve nostalgije. 

Nizeteo 

JESEN ODUVIJEK 

Dani su sivi i maglene noći: 

Jesen. 

Oh, jesen od lani 
I preklani — 

Jesen oduvijek. 

Mrtvi piskovi željeznica, 

Koje cilju nikad nisu stigle 
I ukletih nepovratnih lađa 
(Što je iz luke nesretnoga grada, 

Otpratio jecaj zabrinutih žena) — 

I zaboravljene kuće i lica — 

Sjeća me, Suvišan Lik u magli, 

Da je sve proteklo uzalud, 

I živjelo uzaman 
Kao magla, 

Kao čađa ... 

Oh, taj lik crnji od tmine u mračnom drvoredu 
Taj lik je pokrov moga bića 
Mog života, mojih uzvića, 

I moje magle — 

Moje jeseni. 

Oh, taj lik je oblik 
Moje Smrti u meni. 

RIJEKA 


Rijeka je bila vrijeme naše. 

I sad već snatrim 
Na drugoj obali. 

Rasanjen. Sam. 

Oh, ti i ja nevesela 

(U noći što je dobra i prošla 

A zaljubljenicima najdraža bila) 

Oh, ti i ja smo davno 
U njen mutni virovit tijek 
Uvlačili beznadno 
Drhtave prste. 

Presahla rijeka. 

Neznana kao u zrcalu njenu, 

Nevesele još te nema. 

LJUBAV 
Ja hoću katkad da te snivam: 

Da ti gledam sliku u liku 

Što kraj mora na pijesku šaraju dječaci. 

Nema te u pijesku, ni u granju jesenjeg borja 
Gdje već sjetne pjevaju zelenčice; 

Nit se za maslinom skrivaš 

Kraj mora iz kojeg ti noću niknu prilika. 

Samo unutra, duboko unutra 
Zakopana u meni 
Počiva sad tvoja slika. 

Doletjet ćeš s mora. 

I sa pijeska ja ću čuti lepet tvojih krila 
I šum tvojih svila — 

Ako zatvorim oči. 

PRIČA 

Mi smo skupa razmišljali o stvarima blagim 
I ruku o ruku išli kroz livade cvjetne. 

Divni bili smo druzi u danima dragim, 

I misli jedan smo drugom saptali sjetne. 

I sve su tvoje tuge bile odjek moje riječi 
I svi su moji dani bili braca tvojoj tuzi. . . 
Ne bijaše granica ni bolu ni sreći — 

Oh, mi smo bili divni nerazdvojni druzi. 

/ 

PADAJU KIŠE 

Sad padaju kiše, 

Sad jesen je. 

I nedjelja. 

Gdje si ti sad u svijetu, 

U svijetu sivom, jesenjem, 

Gdje si ti krhka i bolesna? 

Sad padaju kiše, 

Prošlo je ljeto, 

Prokisle zelenčice — 

Daleko otidoh. 

Oh, gdje si ti 
U svijetu dalekom? 

Sad padaju kiše. 

Sad jesen je. 

I nedjelja. 

MOLITVA S HRIDI 

Na ovoj hridi ponad mora, 

U ovoj škrapi, u ovoj raci 
U pučinskoj tišini Bog se javit mora: 

U pijanstvu sunca tu Mu slušam Vječnosf 
I na šumu vala čuju Mu se koraci. 

Spavam: 

Od mora ljubičasta je raka, 

Od bola crn mi je san. 

(Bože, moj Bože, dođi 

U dubokoj visini. 

Više nego ikad sad sam sam 
I Tvoj.) 

Spavam u pučinskoj raci 
U škrapi ponad hridi: 

U ovom trenu, u pjeni vala 
U galebljoj pjesmi 
Odlazi Vječnost — — — 

(Mog slabog, jadnog tijela 
I Bog se stidi). 

. . . U šumu usnulih korala 
Još se muklo čuju 
Njegovi koraci. 

PS ALM 


Gospodine, 

Ovo je psalm za sve one, 
koji su sad na ukletom brodu, 
koji su sad na Crnom moru — 
za lađu, koja sretno jedri 
i za lađu, koja kobno tone... 

Gospodine, 

ovo je psalm za sve one, 
koji su otplovili iz drage luke 
u drugi kraj u drugi zavičaj 
za sve im snove, miline i muke, 
ko onoga, što sjetan snivao je raj 
opijen pjesmom ljepojke sirene 
u žudnji da nađe nikad viđen kraj. 

Gospodine, 

ovo je psalm za sve one stare žene, 
što pognute čekaju znanu im lađu 
i obilaze u suton crkvu kao sjene 
moleći, da ih djeca još u životu nađu — 
i za one mlađe, vitke, još ljepše žene, 
što pobirući sjetne s kamina čađu 
žive, mučenice, tek životom uspomene. 

I za djecu onu, što kraj mora u pijesku 
nemirna šaraju likove mornara 
ii’ u drven brodić žudnju najmlađih sanjara 
izrazit bi htjela — i za njih ovaj je psalm. 

Gospodine, 

i za dušu nemirnu, što bi htjela 

otploviti tragom gusara drevnih i smionih mornara 
a okovana stenje, ko u kavezu ptiče — u tmini ovog tijela 
čas prkosno smjela, čas krotka i svela 

Gospodine, 

i za njen mir — 

i za mene je ovaj psalm. 

Kizeteo 


NEBULOSA DE COLON 

Cristobale, ostvareni su mučni sni: 

U luci usidrene karavele 

Odvest će te gdje ni mašta ti ni ti 

Uzvila te nije, 

Sanjaru najveći. 

Za tobom će ostati Santa Fe, 

Izabelin dvor, ljudske spletke i laži. 
Kako sitno je ljudsko sve 
Za onoga, koji Novo traži! 

Oh, da li i nas, drugarice moje riječi, 

I u kojoj luci čekaju karavele, 

Oh, gdje su naše Sante Pinte i Venezuele 
I što nam potragu za Novim priječi? 

IVAN GORAN KOVAČIĆ 



rodio se 21. ožujka 1913. u Lukovdolu kraj Severina na Kupi (Vrbov¬ 
sko., Gorski Kotar). Pučku školu je polazio u rodnom mjestu, gimna¬ 
ziju u Karlovcu i Zagrebu, gdje je maturirao. Upisao se 1933. na 
Mudroslovni fakultet Hrvatskog sveučilišta u Zagrebu, gdje je učio 
grupu za hrvatski jezik i književnost; još se nalazi u »toku ispita«; 
u međuvremenu je ušao u uredništvo »Hrvatskog dnevnika« (fibn, 
kulturna rubrika, i t. cl.), zatim »Novosti« (književna rubrika), a radi 
u uredništvu »Hrvatske Enciklopedije« (korektura). 

Goran Kovacić piše pjesme i prozu, a napisao je i veći broj 
književnih članaka i kritika. Matica Hrvatska mu je izdala knjigu 
novela »DANI GNJEVA» (Zagreb 1936.). Pjesme u književnom i 
kajkavskom narječju objavio je u nekim hrvatskim revijama. 

Osim toga Goran Kovacić prevodi s francuskog i engleskog je¬ 
zika. Autor zabranjuje pretiskivanje svojih pjesama iz ove knjige. 

Goran Kovacić 


LASTAVICE 

O lasto, kad nagneš tamna krila 
Sve modrilo svoda 
U srce se slije; 

A kad se vineš, grud ti se otkrije 
Ko kad blisne voda, 

Koju noć je skrila. 

Cvrkućeš, a uhu tad se čini: 

Srebrne škarice 
Režu svijetle zrake! 

Ili, da kroz ledene oblake 
Prolijeću strelice 
U dubokoj visini. 

Gleda te kraj okna djevojčica; 
Sniva, oči rastu: 

I na nebu suru 

Vidi tebe u plavu veluru; 

A1 ne kao lastu, — 

Za nju si kraljica! 

Iza tebe dvorjanke, u sviti, 

Kneginj e odabrane, 

U svili i baršunu 

Do dvorova nose modru krunu, 

U tamne dvorane, 

Gdje stupovi su viti. 

Kao maćuhice o sutonjoj uri 
Mahovinom sanja 
Raznježavaš duše, 

Letiš: s tobom nebesa se ruše, 
Okreću, — a danja 
Rijeka modro juri. 


S85 



Gorun Kovačić 


Otmjena si, lasto, poput klasa! 
Vihor vas (ko jedra) 

Nosi, mile ptice; 

Krila biju ko duge trepavice, 
A grud, kao njedra, 
Slatko se bjelasa. ♦ 


Proljetos, s ljubicom u kljunu, 
kao modre nade, 

U sela ste nam pale; 

Cvrkutom ste tužnim zaplakale: 
Tko nam to ukrade 
Strehu gnijezda punu? 

Kružile ste vrh golih zidova 
Kućica i štala, 

Gdje su gnijezda bila 

Ispod streha, iznad vratnih krila, 
Greda i jasala, 

Ispod svih krovova. 

Tisuće se cvrkuta — ko suze — 
Nad razvale prosu; 

A niste ni znale, 

Da jedine ste ljude oplakale, 
Koje smrt pod kosu 
Najstrašniju uze. 

Gorem Kovacić 


BDIJENJE 

Mali cvrčak pjeva ko da sanja, 

I samo se na čas od sna prene; 
Meke sjene travka, cvijeća, granja 
U svijetlo su zvijezda odjevene. 

Svi drugovi oko njega zriču: 

Cijelo nebo dršće od glasova. 

Zar iz snova zrikavci to viču, 

II su pjesme zvjezdanih korova? 

Poljuljane svijetle sfere gasnu. 
Rosni mir; glas probuđene ptice. 
Kraj živice još se cvrčak glasnu. 
Blijeda zvijezda spušta trepavice. 

Nijemo padoh: razdrte mi grudi. 
Ginuli su negdje cijele noći 
Zvijezde, travke, zrikavci i ljudi. 


NOĆNI VLAK 

Kroz noć daleko tutnji crni vlak. 

Srce ga sluša, i s njim muklo tuče: 
Kotači, ko da jure nada nj, buče; 

I spavač trne, ko na smrti znak. 

Pa dođe zavoj, i kroz laki zrak 
Kao šum kiše kolesa zazvuče: 

To nekom drugom zemljom vlak se vuče 
A spavač tone, ko da srče mak. 

Kroz noć sve brže tutnji crni vlak 
Gazeći ljude, naselja, tjelesa, 

Kao sotona bezuman i jak. 

I onda tiho ridaju kolesa, 

Ko dalek slap. ii ko da lišće stresa 
I nosi kroz noć snenu vjetar lak. 

Goran Kovačić 


PREZRELA JESEN 

U svakom plodu malo sunce zori, 

I voće slatkim jezikom mirisa 
Javlja nam svoja imena; dok gori 
Lišće svih breza, kupina i tisa. 

Bundeva se žuta s brijega sori. 
Orasi pljušte kroz lišće iz visa. 
Cestama štropot punih kola ori. 
Na nebu vatre jesenjih obrisa. 

Lijepe mi se prsti od slatkoće. 

I moje srce zrelo je ko voće. 
Miriše! Čudne još ga drže snage 

Na tankoj grani ljubavne zreloće. 
Gle, viču silno s njegove punoće 
Vesela usta ime moje drage! 


MOJ GROB 

U planini mrkoj nek mi bude hum, 

Nad njim urlik vuka, crnih grana šum, 

Ljeti vječan vihor, zimi visok snijeg, 
Muku moje rake nedostupan bijeg. 

Visoko da stoji, ko oblak i tron, 

Da ne dopre do njeg niskog tornja zvon, 

Da ne dopre do njeg pokajnički glas, 
Strah obraćenika, molitve za spas. 

Nitko da ne dođe, do prijatelj drag, — 

I kada se vrati, nek poravna trag. 

Goran Kovaču 


VESELA CERKVA 

\ 

Na bregu cerkva jena, 
Stara par vekov, 

Stoji vre zapuščena, 
Šišmisov puna, sov. 

Njeja je niska vrata — 
Pred smrt zaprl baron — 
Ni vre golobe v jata 
Razganjal smehom zvon. 

Se ajngele i svete 
Je imat v reštu tel — 

A majstor v lica. v krete 
Veselje im je del. 

V glavnemu je oltaru 
Anton, svet pustinjak — 

V pobožnem stoji žaru, 

Ko grabancijaš-dijak. 

Z jeno nogo je skočil, 
Lepo se nasmejal — 

S palico se podbočil, — 
Da ne bi dole pal. 

Do njega je Mikiila: 

V roka mu zlati ščap, 

Na glave bela kula, 

A brada mu ko slap. 

I sveti Petr v kotu 
Dignil velik ključ: 

Ko da mu gdo na potu, 
Pa tel bi š njim se tuč. 

Goran Kovaču 


Zatancal je, junak, 

Tam fratr jed’n stari 
Ko da za greh ne mari 
Je kuto dignil v zrak. 

I ajngeli drveni 
Krilam daj 6 mah — 
Skačo preljubljeni, 

Ni ji Boga strah. 

I kada trak od sonca 
Čez okno v crkvo gre, — 
Veselju nima konca — 

To jako lepo je. 

A Mojsiju na kipu 
Od jada zrasl rog: 

Vu tem se smešnom hipu 
Nasmejal stari Bog . .. 

— O dobri sveti ljudi, 
Stišnjeni vu svoj kot — 
Ljudske ste čisto čudi, 
Rojeni baš za pot. 

Ja znam, da vi bi teli 

V beli, lepi svet, 

Da tožne razveseli 
Vaš obraz, srnešnf kret. 

Vavek bi potovali. 

Tirali ljude v smeh —; 

V birtije malo stali — 

I ne bi bil to greh. 

Gorem Kovačič 


PETR BREŠKI HARMONIKAŠ 

Ako se je jokal ali smejal 
Zaprta bila vusta so i oči, — 

Z harmonike je svoje soze lejal. 

Gez tipke njeje smeh se njegov točil. 
Njegovo dušo imal njeji meh, 
Njegovo srce, njegov vzdih i smeh. 

I ćeli život bil mu je popevka, 

Cei život tan e, svati, pirovanje; 
Muzikal do svojega je sršetka. — 

I na oblake š’l je v svatovanje . . . 

To znado si: da je Petr Breški 
Pri ajngeli harmonikaš nebeski. 

To ni izmislil nigdo, to so glasi 
Od Boga prišli o mrtvačke maše: 

Čim plovan zapopeval »Bože spasi!« 

Zagrmele orgulje so naše 

Na tan’c, — kudi muzike Petrove —, 

I ko da ćelo selo v nebo zove! 


PRIJATELJ SMRTI 
(Fran Galovič) 

Grođe bo vino; iz tela niš ne bo. 

Nas bo nestalo, i ostalo se bo: 

Popevke, oblaki, kostanji, tiče, 

Sonce i leto na drage gorice. 

I čvrč'k bo vmrl i bo se probudil. 

Seljak si vino bo v trču pritrudil, 

S pesmćm bo ga pil skroz doklje ne vmere 
Vu kmice mu vetr sa vrata zapere, 

Okna zalupi — i v reci domaće 
Prnese popevke, narokovače, 

Slatke ko kuš’c i kudi čehulja, 

Žuhke ko soza, kudi zemlja crne, 

Iz ke se nigdo nigdar ne povrne, 

Da čuje čvrčka, da gleda metulja. 

MALI POT 

Cez šumo teče mali pot, 

Od lađa plav, od sonca žot. 

V njemu trag je zajeov, srn, 
I zarez kola, glibok, črn: 

To proš’l drobn voz je drv, 

I tica još, i krt, i črv. 

I dugo vre nikoga ni — 

A pot vavek beži, bežf. 

Zavija sim, zavija tam. 

Okolo šumske kroži jam, 

Dole skače, v nebo gre — 

I najempot ni ga vre. 

Čovek gleda: kade je to? 
Goščava, mir krog njega so; 

Ni vetra čut, pepevke tic, — 
Presvetlo ni, ni preveč kmic: 

Pozabi čovek toge se, — 

I sreća tu primiri se. 

BELI MOST 

Preskočil je reko, 

V hrptu se je svil, 
Bel ko čisto mleko 
I velo od vil. 

To so dva se vala 
Slila vu jen, tren: 
Slika je ostala 
Od njihove pen. 

Srebrna se riba 
K njemu pripelja, 
Voda se zaziba: 

On se v nje smehlja 

Kada riba projde, 

On tiho zaspi, — 
Kočijica dojde, 

Pa ga probudi; 

Strese se od sreće, 

Da ne more jač; 
Popevko okreče 
Kočijin kotač: 

Beli beli beli most 
Ko slonova kost! 

RADOVAN ŽILI Ć 



/ 


Crtež: Ivo Režek 


rođen 17. srpnja 1913. u Zagrebu, gdje je završio pučku školu. 

. bredn J u skolu 1 pravile nauke svršio u Zagrebu, gdje i danas 
živi i služi kao sudac. 

Surađivao je u »Hrvatskoj Reviji«, »Hrvatskom kolu«, »Savre- 
meniku« i drugim književnim listovima i zbornicima. 

Izdao je zbirku pjesama »KROZ GLAVNU ULICU« (Zagreb 
1933 l\ a . i odlne J9S5 - »Grad na vjetru« kao ciklus knjige lirike četvo¬ 
rice (Nizeteo, Kozartanin i Dončević) »LIRIKA« (Zagreb 1935) n 
izdanju »Hrvatske Revije«. 

Pjesme su mu prevođene na njemački, talijanski, slovački i ukra¬ 
jinski. 

Zilić 

BALADA 0 MOJEM DJEDU 

Duh svoj pripremi za bunu, 
smirenje oduzmi krvi, 

Pa ti — muk — 
ko hajduk propjevaj prvi. 

Djed tvoj bio je čuvar stada 
i mrki skitnica šuma, 
daleko od katedrala i slova, 
siromah biserjem našega uma. 

U vuka je zario prste, 
meso sirovo ždero, 
snivo na granju ili kraj vode 
i lički kamen nag je provero. 

Schopenhauera bi svrstao u luđake, 
da mu je njegovo ime bilo znano, 
sve što je prelazilo ovaj krš, 
njemu je bilo daleko i strano. 

Danas se već on posve stopio u zemlju, 
ni crvi nemaju hrane, 
tek mozak njegov, što bio je siv, 
u šumi je pustio grane. 

Ime mu samo još katkad spominje otac, 
kad grad naš vjetrovi tamane, 
i u zvuk dalekih crnogoričnih šuma 
na njeg mu sjećanje pane. 

MLADIĆ OLUJNE NOĆI GLEDA POVITE 
GRANE HRASTA I ZBORI 

Golemi starački hraste 

što stojiš povrh kuća, ljudi, tornjeva i sela 

povrh nekog užurbanog grada 

Ti, koji gledaš svojim svježim okom 

kako se u tome gradu 

predivno živi i još teže strada. 

Ti, o čije su mladenačke ruke 
vješali grofovi premalo ponizne sluge 
zaljubljeni prolijevali strasti, 

Ti, o čiju se je ruku zanjihalo tijelo 

čovjeka krcata životne tuge: 

reci mi Tvoju priču, priču užasno staru 

što Ti je šumi vjetar o Tvoje prosijede kose, 

kad Te njegove ruke razdiru i nose 

i Ti ju zamišljen slušaš ko djevojka draga gitaru. 

Pričaj mi, kako žive Eskimi 
i kako ljube Gejše u Japanu 
da li i drugdje pate ljudi kao i mi 
i što Ti vjetar tiho šumi u pianu. 

Piju li Mongoli vino 
ko i mi Hrvati na jugu, 
i koji jošte to narod 

skriva golemu tugu. 

? 

Što Ti donosi vjetar 
sa dalekih sibirskih ravni 
i što su Ti šum jeli v jetri 
daleki, prošli i davni. 

Koga kunu\ mornari 
kada ih valovi guše, 
i kome se mole pingvini, 
za upokoj svoje duše. 

0 čemu noću govore rime 
Matoša, Rilkea i Baudelairea 
i koliko noćas i srca i lađa 
bura u brodolom tjera. 

Na što smjeraju ljudi 
kad tijelo se klonulo zanjiše 
i zašto je u ulici uvijek još 
poslije udarca tiše. 

Pusti, neka noćas grane Tvoje 
stare priče šume. 

I kada snažno udari vjetar 
i u Te i u me: 

Sviraj mi svoje bajke 
o hladnoj zemlji dalekih pingvini 
o usnama žena u Mehiku 
o slatkoći rumenoga vina. 

Donesi mi noćas na svoje stare grane 
sjevernog mora sliku. 

Počni sada svoju priču 
priču užasnu staru 

što Ti je vjetar šumi kroz Tvoje prosijede kose, 
kada Te njegove ruke razdiru i nose. 


NOĆ 1 DJEČACI 

Zamire tiho večernja vreva 
i blistavo sukno kaputa 
a noć: stara žena sa štapom 
spotiče se o cestu, kojom stalno luta. 

Luta noć i dječaci. 

Dječaci očiju neslućene tuge, 
noga što su poderane i bose, 
vjeđa bezbrižnih za druge 
i jako raščupane kose, 
koju nikad nitko podragao nije. 

Pa kada im nad glavom zaplaču oblaci, 
njihove ruke noćuju u džepu 
i raspukla usna se smije. 

Posve blizu kuća idu, 
a lica se kuća u tami rastežu i grče, 
i stružu ramenom po zidu; 
dok noge pred izlozima stoje, 
pogledi nedopušteno trče. 

Pogledi tuge, nemogućnosti izloga lijepih; 
i samo čik zgažen od večernjih nogu 
o donju se usnu zalijepi. 

Pred krčmom zastanu slušajuć 
kako ciganska violina suzi 
gorke suze nomada, 

i misli njihove su misli pustolova, skitnica, 
uličnih Don Kihota, 
a vjetar iz zemlje Eskima 
o njih svoju dugu pelerinu mota. 

I negdje ih hodanje smiruje 
i prislanja leđa o čvrsto zaključana vrata, 
glavu u prsi nehotice roni — 

Prošla je ponoć zavita u crno, 
silaze brojke sa crkvenog sata. 

Zvoni! 

Tko ih to opet, tko ih to opet 
na novo lutanje goni. 


300 


Žilić 


MLADIĆ KORI PROLJEĆE 


Ja ne znam što me ti, 
proljeće vlažno, 

svaku godinu smrću nanovo strašiš 

i zašto svoje šarenilo lažno 

nanovo uvijek bacilima tebecea prašiš. 

Ja sam još mlad iako dnevno slabiji 
i volim život bučnog korza grada 
što pjesnik ga kuje u rime 
i volim cestu na kojoj se strada 
i ponosim se time. 

Ozbiljno budi proljeće ludo 
i štedi od tvojih lakomih draži 
moja labava pluća, 

jer bit će ti žao, ja ti najozbiljnije velim, 
kada me šum tvoj slijedeći ne nađe 
u sjeni ovih bogatih kuća. 

STUDENT KOJI JE PREVIŠE ČITAO FILOZOFIJU 
OBRAČUNAVA SA SVOJIM ŽIVOTOM I ZBORI 

Ovo neka bude moj posljednji korak 
i posljednji pogled s mosta u dubine. 

Udavit ću te, živote, jer bio si mi suviše gorak 
pa neka u ovoj rijeci tvoja žučijiva krv ugine. 

Da! Bilo je to prije dvadesetipet ljeta 
otac moj dao mi je tebe za vječnoga druga 
da me vodiš kroz polja, gradove, kavane i korza 
da čuva tvoja snaga lakome poglede moje 
a ne da mi tvoj smisao 

(turnuvši mi u ruke Kanta, Hegela ili Spinozu) 

U sobi hrptenicu svija 

ne da se mojem naherenom stasu 

blizina žene ruga. 

Dozvoljavam ti, prije no što ti voda u plućima zahropti, 
a mozak moje znanje u ribe presadi; 
da tvoja miso tugu ovog izbijenog grada 
svojom tugom pogladi. 

Što uopće sada još misliš na sebe 

na svoje porive, ambicije, seminarske debate 

kad ne ću uopće više, da te krijem u sebi. 

Umiri se. Što onda, ako je ona danas u kavani, 
a u kinu ljubav cvjeta. 

Misliš li; kad sam te već umočio 
s jednom nogom u hladnoću drugoga svijeta, 
da ću se vratit u grad 
i umirati na rate. 


Pomisli samo još jednom na mene 
bio sam ti ipak i suviše dobar 
dobrotom sam ti noge ogrijavao zimi 
pričao sam ti ljubavi moje sretane u vrevi 
priča kako su kmetovi bili naši zajednički preci. 

No konačno dosta — čvrsto me primi 
da vidimo kakova je noć i u rijeci. 


CIKLAME 

Snuždene male ciklame, 
jeste li mislile kada, 
kad miris ste pružale šumi, 
da je vaza vaša mrtvačnica, 

Grob smetlareva kola grada. 

Ciklame, ciklame, 
vi ste rođene zato 

da umrete u sobi prelijepe i orecrne dame. 


302 



Žili 6 


I kada vas na korzu pruži 
seljačka ruka, ruka puna treme 
nekom kavaliru i njegovoj dami, 
oni će vas uzeti, 
da im vaša malena blizina 
na čas možda zamijeni parfeme. 

Ciklame, ciklame, 

jeste li kada osjetile gorčinu, 

što siva je sudbina vaša, 

što nemoćno klone vaša glava 

u ruci bogataša. 

SLUTNJA JESENI 

Jesen je čarobna boja 
u slažu proljetnih stada 
jesen je blagi san trsja 
i zvuk listopada. 

Od sinoć su već sati pokisli na vjetru, 
a žene ljepote u sukno već tkaju. 

Lome se lagano grane 
i žuti list na izdisaju. 

Šušte jesenje noći 
ko krilo žene i slasti 
nestaje list i radost 
i mladost će doskora pasti. 

Listopad pljušti u granju 
ko žena osamljenih suze 
kad su im puste noći 
i slutnja smirenje im uze. 

Pločnik se već davno u donove uvuko 
jesenji to oblog na tabane stavlja 
tko ima cipele nove 

tome je ljepša jesen i boljega je zdravlja. 

I laste su već spremne i prebiru žice 
telegrafske tuge i žalobnih slova 
i kiša ih prati 
i samoća krova. 

Pljušti, šušti, pljušti, 
listopad, jesen i granje 
ulaze niti kiše 
u žuto jesenje tkanje. 


STAROST 

Starost je očiju sjena, 
drhtanje misli i ruke, 

Starost je sjećanje žena 
bez buke. 

Misli su jedro bez bure 
u posljednjoj noći posljednje luke. 
Strah posljednje mature. 

Posljednji dah na posljednje zvuke. 

Starost je tjeskoba bijega 
kad smrt sakupi vlasi, 
ko vjetar letve na plotu. 

Starost je slutnja svega 
i posljednji banket životu. 

PROLJEĆE BEZ SUNCA 

Oblak je tuga na proljetnom nebu. 

Vrane su snivale Finsku. 

Meka je draga zemlja, sine, 
u koju je djed zaorao: 
tvrde, koštunjave ruke. 
mi njegove kosti. 

Volim tu zemlju ko oca i tebe; 
zemlju 

blatnu, ružnu, blistavu i krasnu 
u kojoj je plug: bog, 
anđeli: ljudi i bosi i prosti. 

Krvavo jutro rastanak čeka. 

Plinska maska je pelena 
i posljednja sigurnost na posljednjoj postaji. 

Vlakovi mladošću tutnje, 
srce brigama zbori, 
sirene zovu tjeskobne slutnje, 
svibanj granatama žubori. 

1 novi nemiri rastu 
ko drage zelene vode 
i oko kad suzama hlapi, 
a bez nas brodovi brode. 

I rastu granice nove, 
nemirom šumi rijeka. 

Vlak naš nove korake sluti. 

Na posljednjoj postaji 
polazak čeka. 


305 


20 






\ 

Žilić 

KRAJ KOLIJEVKE 

Modre su tvoje oči, sine, 
i meka plava kosa. 

Život je siromaha blatni seoski drum. 
bogatima jutarnje sunce 
i rosa. 

U tvojim očima, sine, 
titraju krugovi smijeha 
i nade moje za tebe. 

Kada se prosinac spusti, 
neimaštvo sirotinju zebe. 

Već sam stvorio mnogo, 
mnogo planova ludih. 

Bit ćeš liječnik. 

Melem stavljat na rane, 
i gradit ceste i sušiti polja. 

Možda ko djed čitat zakona slova. 
Pustolov neki ime stavljat u romane. 

A ako te želja ponese 
u vojne redove stati, 
i borit se ludom praiskonskom snagom: 
otkupljenje mladošću otkupi 
narodu ovom umornom i dragom. 

Moji su planovi smjeli, 
pisani srcem na ranoj jutarnjoj magli. 
Za narod svoj u srcu pobune nosi, 
kada tiranin dođe, 

junak bezimen budi, milostinju ne prosi. 

Modre su tvoje oči, sine, 

i meka plava kosa, 

a moji planovi ludi 

ludi ko rat, ko rat, koji porodi tebe. 

Život je siromaha blatni seoski drum. 

Neimaštvo sirotinju zebe. 

ALEKSA KOKIĆ- (i9i3.-i94o.) 



Crtež: Mladen Veža 

rođen je 14. listopada 1913. u Subotici (Bačka), kao sin seljačkih 
roditelja. Pučku školu uči u rodnom mjestu, klasičnu gimnaziju kod 
Isusovaca u Pravniku. Poslije ispita zrelosti upisuje se na Bogoslovni 
fakultet Hrvatskog sveučilišta u Zagrebu, pa je 11. srpnja 1937. u 
Subotici odslužio prvu sv. Misu. Bio je jednu godinu župski pomoćnik 
u Subotici, pa se onda vraća u Zagreb, upisuje na Mudroslovni fa¬ 
kultet i uči grupu za hrvatski jezik i književnost. Morao je preki¬ 
nuti nauke i poći na odsluženje vojnog roka u Cetinje (Crna Gora), 
gdje je naglom smrću, dva dana nakon dolaska, umro 17. kolovoza 
1940. Pokopan je na Bajskom groblju u Subotici. 

Kokić je počeo pjevati već 1928., pa mu je prva pjesma tiskana 
u prilogu »Subotičke Danice« (1930.). Ka međunarodnom natjecanju 
marijanskih pjesama (1933.), Kokić je dobio počasnu diplomu od 

francuske »Academie (les jeux klorimontais« u Lyonu. lađa već 
surađuje po mnogim hrvatskim književnim izdanjima. Godine 1936. 
izdao je svoju knjigu pjesama »KLASOVI PJEVAJU« (Zagreb 
1936.). Osim ove knjige, Kokić je napisao više pjesama za govorne 
zborove (Zvona tihe radosti), a prilikom 100. godišnjice osnutka i 
rada Zbora zagreb. duhovne mladeži napisao je litomontažu »STO 
GODINA VJERI l NARODU« (Zagreb 1936.). S M. ćovićem je 
napisao kulturno-povijesni prikaz »BUNJEVCI 1 ŠOKCI« (Zagreb 
1938.). Kokić se bavio i pučkom pozornicom (igrokazi: Zubar na sa- 
lašu. Anica se vratila, U gostima), pisao je i scenske slike s govor¬ 
nim zborom (Hrabra četa, Kod jaslica, Izguljeni sin). Još je napi¬ 
sao nekoliko novela, crtica, književnih članaka i prikaza. 

Poslije Kokićeve rane smrti ostala je u rukopisu njegova posmrt¬ 
na knjiga pjesama, koju će doskora izdati H. K. D. Sv. Jeronima pod 
naslovom »OBASJANE BRAZDE«. 

Mnoge su Kokićeve pjesme uglazbljene (skladatelji: K. Kolb. 1. 
Fosić, ]. Andrić, Ć. Brajša i A. Vidaković). 

SVI SVETI SU PROŠLI 
Svi Sveti već su prošli. 

Večernje jesenske magle dane nam friško skrate, 
njive su odviše tužne. I mi smo, brate, tužni, 
zašto nam ne dođeš malo, da znadeš kako svi željni 
već dugo čekamo na te. 

Mirišljavo i sitno cviće uvenilo već je u bašči. 
posadila što sam davno, zalivala večeri svake. 
Zamišljena dok siđim sama u našoj mračnoj sobi 
tako je teško mislit na dane vesele, lake. 


Kraj peći se skupimo često, lagano divane stari, 
a katkad i oni znadu ćuliti veče čilo, 

(tuga i' ućuti kada oni se site dana, 

dok svi smo zajedno bili. kako je radosno bilo). 

Svi ste se razišli skoro, svaki 11a svoju stranu, 
tako ste postali ćutljivi, ni pisat ne ćete. da bi 
uneli malo veselja u ovu mirnu ravnicu 
i brige razbili teške nani i baći. koji 
11 posliđnje vrime su slabi. 

Bar ti nas nemoj tako i dalje mučiti, brate, 
proliće i lito su prošli (u bašči nestalo cvića), 
jesen se krilima vlažnim spuštila na naše nizine, 
kada već kući ne ćeš, a ti nam bar kadgod piši 
u klonile da nam duše uneseš malo vedrine . . . 

NE ŽELI DA TI PIŠEM 

Ne! Nisam te, sestro draga, zaboravio u ovom gradu., 
u kome živim eto već godinu sada petu, 
dušu mi samo mladu očarala velika ljubav, 
u dragoj ja se tišini spremam za službu svetu. 

Našo sam, sestrice, ono, što sam želio sebi: 
tišinu, koja znači mladosti mojoj sriču, 
našo sam Istinu živu u slici Oštije bile 
i jednog litnoga dana svećenik Božiji bit ću. 

Ne želi mnogo da pišem, ne želi od mene, sestro, 
kad uzmem pero u ruku i počmem pisat ti pismo, 
viruj, tako mi teško, tako bi išo na salaš, 

(kako li i sad ga volim) ta davno se vidili nismo. 

Tuga mi obvlada srcem, kada se sitim dana 
ditinstva, draži salaša, kraj kojeg pruža se žito. 
tuga mi obvlada srcem — kod kuće bio nisam, 
a proliće nestalo davno, prošlo je drago lito. 

Ne tuguj, sestro draga, (iako bašča je tužna) 
u tvojoj duši ne će žalosti biti više, 
najdraže u svom životu: pisme ću poslati kući 
i bit ćeš radosna usriđ ladne jesenske kiše. 

Čitajuć pisme kod kuće svi ćete ositit, da vam 
u duši redom lakše i sve to vedrije biva, 
svi ćete ositit da sidim kraj vas, a ja ću to vrime 
misliti na vašu radost, na salaš i zovu staru, 
na žito beskrajni njiva. 

Ne želi od mene, sestro, često da kući pišem, 
kada se sitim draži, lipote naše nizine, 
tuga mi obvlada srcem i ja se zaželim (premda 
i tu se osićam dobro) mirisa naši ravni 
i vaše drage blizine . . . 

BALADA O PROSJAKU KOJI SE VRATIO 
ŽITNIM POLJIMA 

Rumeni makovi strše duž dugih žitnih strnika 
Išaranih koscima glasnim, lancima zlatnih krstina. 
Lisnati šumi kukuruz, a pjesma salaša, šljivika 
Širokim cestama javlja beskrajnu radost ravnina. 

Opaljen suncem, gologlav, višnjevim štapom u ruci 
Drug sam malene ševe i cvrčka u brazdi sitnog, 
Potičem mrava sa zrnjem: vuci svoj teret, vuci. . . ! 

Na grudima klas mi se smije do maka i cvijeća žitnog. 

Susrećem starca pod zovom: jedna mu noga drvena. 
Pokidan šešir u travi, prosjačka torba do gloga, 

Iz vlažnih očiju sijeva sreća i radost skrivena. 

Stanem. Gledam ga, šutim. Nazovem prijazno Boga . . . 

Prene se. Kraj nas u ritu zazuji radina pčela, 

Zadršće starački glas i zvuči mi sve kao priča: 

» . . . bio sam nekada sretan, krv je u žilama vrela, 
Ravnica ječila jutrom pucnjavom mojega biča. 


Proljećem svakim je za me nova svitala sreća: 

Oranje, sijanje, konji. . . s pjesmom me pratila ševa: 

A ljetnja kosidba bila od svih radosti veća. 

Ja mašem . . . široko maŠem ... a kosa u suncu sijeva . . !« 

Glas je zastao hrapav, starac se briše rukavom. 

Nad klasjem cvrkuću laste, ravnicom titra žega. 

Zova je pomakla grane nad sijedom staračkom glavom. 

» . . . a onda jednoga dana ko sna je nestalo svega. 

Zagrmjeli bubnjevi, trublja svirala u slavu rata, 
Rastanak bio je bolan . . . teške sam časove mnoge 
Proveo daleko bez majke, bez tople riječi i brata 
1 jednoga crnoga dana ostadoh bez jedne noge. 

Gazda mc dočeko hladno, nije trebao sluge 
Prosjaku slična. Drugi s praga me tjerali s kletvom. 
Životni dani se moji zavili oblakom tuge, 

Nijesam se mogao više veselit oranjem, žetvom. 

Danas mi vatreno sunce i miris poljskoga cvijeća 
S duše skinuli na čas minulih bolova veo. 

U žile snaga se vraća, pomlađeno srce se sjeća: 

I ja sam orao jednom ... i ja sam nekada žeo ... A 

Ustade starac, široko zamahne rukama blijedim 
I pođe k poljima žitnim . . . Od znoja sjaji se čelu. 
Sunca se blistaju zrake na dugim kosama sijedim. 
Užaren podnevni dašak miluje lice mu svelo. 

Krstine zlate se, pjesma cvrčka se razlijeze sitnog, 

U daljini iščeznu starac . . . Guje se pucnjava biča. 

Na grudima klas mi se smije do maka i cvijeća žitnog. 
Zovi ne grane šume . . . sve je, sve je ko priča . . . 


MOLITVA ZA NOVOGA SLUGU 

On je prije nekoliko dana sav opaljen suncem 
u jednostavnoj bijeloj seljačkoj nošnji 
došao sa sela. 

Njegov svežanj bio je tako malen. 

U očima mu se vidi tuga za nečim dalekim, 
na grudima mu još visi ciklama svela. 

Njegove kretnje su nespretne i teške. 

kao i njegovih drugova, koji u Božjoj slobodi 

žive od zemlje daleko od grada. 

On je još nemiran, plašljiv, 
teško mu se naučit na kuću, 
gdje šutnja vlada. 

Za nekoliko dana kupit će novo odijelo, 
ovo će seljačko odbacit, 
ili kome dati . . . 

i košulju će bijelu zamijeniti drugom, 
košulju će skinut, koju mu je dobra 
satkala mati. 

Gospodine, ne daj, da naš sluga novi 
prezre svoju braću, 
koja su i dalje ostala kraj pluga, 
i ne daj, da se u njegovu dušu 
uvuče zloća i pokvarenost gradska, 
pa makar na njem bilo novo odijelo 
i košulja druga. 


BALADA O STAROM CVRCKU 

Tratinčica je jutros rano prije zore rastvorila latice bijele. 

Još sva je vlažna od rose, meka i topla od daha ljeta 
I čudom se čudi, kako cvrčak stari nepomičan leži, 

1 ne će da glasnom pozdravi pjesmom pri rađanju sunce. 

Uzljuljane klasove teške r cvijet, koji već cvjeta. 

Tišinom odišu široki šorovi salaša . . . pšenica Šušti . . . 

Ali . . . nekada je cvrčak pun snage, mlađan, kao brza krilatica. 
Letio preko rascvjetanih polja, žeteoce pozdravljao svirkom. 
Na rubu šume čekala ga je slatka kupina i jasna ivančica. 

Ljeto je za njega bio život, u očima je nosio sunčevu vatru: 

U njegovoj pjesmi grožđe je zrelo, bosilje raslo, kapao med. 
Pastiri su mu odzdravljali frulicom, cvrkutanjem ptice. 

Pčele su ga zujanjem tihim pratile kroz lipov drvored. 

Jesenji mrazevi bili su dani bježanja, straha i tuge. 

Nije volio hukanje hladnoga vjetra, ni ledeni dah krizanteme.. 
Ostale crne su vrane, da ga dosadnim graktanjem plaše. 
Preduge su postale oblačne noći kišne ... i nijeme . . . 

Zimi se zavuko u koju siromašnu kućicu; nije trpio bogataše. 
Hrana mu je bila mrvica kruha, brašno od proje, krevet toplo 

ognjište: 

Pokatkad se u podne popeo na prozor i buljio u snježne poljane. 
Zapjevao glasno pjesmu o ljetu ... i pošao tužno u tiho skrovište. 

Ranim je proljećem iz kuta u kut skakutao po sobi svoga 

gostoprimca. 

Izmamile ga u polje sunčeve zrake i prve nad krovom laste. 
Raširenim krilima je poletio nad golim granama šume 
I s ljudima pratio, kako voćke cvjetaju, pupaju vrbe i žito raste. 

Tako je cvrčak živio mnogo godina . . . Jednom mu oluja slomila 

krilo. 

S jednim je krilom lebdio manje, ali se jos uvijek veselio suncu 

i ljetu . . . 

Jednog je crnog dana kobac mu oštrim kljunom izbio desno oko: 
Još se uvijek s jednim okom divio pastirima, trešnji, 

suncokretu . . . 

Jutros su tišinom odisali široki šorovi salaša . . . šumjelo žito . . 
Šuštjelo lišće šuma i šaša. . . tužna je bila ravnica sva . . . 

Kraj procvale tratinčice puklo je veliko srce staroga cvrčka. 

U rosnoj je travi ostao mrtav . . . jer srca nije imao dva . . 







Kokić 

PRIČA O MALENOM BRATU 

Šum mladih vrba 

Mlade su vrbe kraj potoka 
Šumjele šumom širokih šuma 
dalekih tornjeva prateći zvon. 
trešnjine grane spustile se livadi 
i pitale tiho. tihano: 

Ah . . . tko je On . . . ? 

Njegove su oči duboke i tamne, 
pogledom,blagim poziva s gnijezda 
ptice raspjevane; 

govor mu je nježan, topao i mekan, 
glas mu je pjesma, mirisna svježina 
kao dunje rane. 


On je iskra jedne ljubavi skrivene . . . 
šaptale su poljem 
grane ružmarina. 

On je pjesma zvonka, glasnik Bijeloga Kralja, 
trubadur je Višnjeg... 
šumjele su lati 
cvjetova dolina. 

On sam nije znao 

da L je putnik čudni, nepoznati pjesnik, 
ii’ Vječnosti sitan bezvrijedan sat . . . 

On je znao samo potoku i cvijetu, 
janjetu i vuku. siromahu, bolnom 
da je Mali Brat. . . ! 

Srna i cvijeće 

Skakuće srna bojazna 
vična svakom šumu, 
da se spremno skriva: 
njezini su koraci 
mahovina meka. 
oci: 

dva ugljena živa. 

Prolazi srna livadom, 
naginje se 

nad svaku zelenu vlat: 
ispitiva sitne cvjetove, 
što im je pričao, šaptao 
veseli Maleni Brat. 

Čitavo polje šuti. smiješi se 
majčina dušica 
i sitni krasuljak; 
gljiva je kapu naherila 
i gleda radosno 
kao Snjeguljice male 
brižni patuljak. 

Mak je rumeni u žito 

nasmijano lice sakrio, 

ševin je zastao poj; 

s bosiljkom mirisnim 

cijelo se polje ivančica smješka 

srni radoznaloj . . . 

M o 1 i t v a mravi 

Zašto je Maleni Brat 
prozirne uzdigo ruke 
i zašto mu pogled zaneseno sijeva . 
To ne shvaća slavuj, 
ni u gnijezdu mekom 
sakrivena ševa. 

Mravi su odložili terete s leđa: 
oni već odavno znaju, 
kada se pogled Malenoga Brata 
ljubavi žarke u vatri sja: 
pobožno treba sklopiti ruke. 
jer s neba je sišla u polje 
Sestra Molitva . . . 

U suncu večernjem 
dobroga se Brata gubi 
preobražen lik; 
prvi mrav predmoli Očenaš, 
ozbiljno i glasno kao u koru 
stari redovnik. 

Zamire šapat molitve, 
mravi polaze nečujno 
u svoje dvore skrivene; 
idu tiho na prstima, 
na bijele ruke zanesenog Brata 
padaju večernje sjene . . . 

Veće u tuzi 

Sunce se sakrilo u njedra šuma, 
bilo je veče žalosno; 
zvončići bijeli dugo su zvonili, 
bosiljak i sitni krasuljak 
dugo su tužili vlatima 
dugo su suze ronili. 

Lice je plavog različka 
velom duboke boli bilo prekrito. 
iz šume je klasova tihi 
prodirao plač; 
gljive su glave spustile, 
za nekim su žalili jablani 
i s bijelim cvjetima 
kraj puta procvali drač. 

Tamo daleko, daleko, 
gdje se s nebom sastaje 
drugi zeleni vlat, 
s pjesmom u grlu radosnom 
obasjan suncem večernjim, 
sa staze je uske kraj šume 
nestao Maleni Brat. 

Srna je dugo gledala . . . 
krupna suza biserna 
skliznula se s tužna joj lica 
i pala na krila cvrčka staroga, 
koji je puknuta srca ležao 
na polju ivančica . . . 

SUSRET SA SVETIM NIKOLOM 

Oprosti, dobri Svece, što te u ovo veče 
zaustavljam na tvome putu, kad nosiš radosti svima, 
dopusti da ti jedan tvoj stari štovalac reče, 
dugo vremena što već u svome srcu ima. 

Poslušaj, Svece, riječi samo ću malo ti reći: 

Bar ove noći, kada raznosiš svoje dare, 
gledaj, da možeš sada još više ljubavi steći 
kod djece, za koju ljudi prečesto ništa ne mare. 

Ostavi središte grada, gdje samo bogati žive. 

Od tebe njihova djeca smijeh i ruglo prave. 

pođi onamo, gdje su ulice uske i krive, 

gdje mnogi nemaju kruha u svoja usta da stave. 

Njihovoj djeci goloj sve svoje dare razdijeli 
i kaput podaj njima, što ti sav je od kože, 
jer kada smrznutom zemljom snijeg se posvuda bijeli, 
oni ti nemaju drva u svoje sobe da lože. 

Vidjet ćeš, sijedi Sveče, ta djeca tebe će dugo 
ljubiti nevinom dušom, spominjat veče svako, 
dok bogata djeca misle o tebi sasvim drugo, 
a tebe i dare tvoje zaborave brzo i lako. 

Oprosti, dobri Sveče, što sam te ovo veče 
zaustavio malo na putu, kada se žuriš svima, 
znaš, mene u srcu jako boli i peče, 
kad netko gladuje, zebe, a drugi previše ima . . . 

SALIH A L I Ć 



Crtež: VjeJcoslav Pejić 

rođen je 30. studenoga 1913. u Bijeljini (Bosna), gdje je učio pučku 
školu i gimnaziju-medresu. Sada je novinar , radi u uredništvu »Novi 
Hrvatske« u Zagrebu. 

Alir se prviput javio u muslimanskom književnom mjesečniku 
>h ovom beharu« (Sarajevo 1936.), poslije čega surađuje po mnogim 
književnim listovima i ostalim izdanjima. Alič je izdao i svoju satno- 
stalnu knjigu pjesama: »LIRSKI AKVARELI« (Zagreb 1941.). Pje¬ 
sme su mu prevođene na razne jezike , a uvršten je u Salvinijevu 
antologiju hrvatskog pjesništva. 

Ove je godine nastupio u zajedničkoj knjizi s pjesnicima: Alfi- 
revicem. Balentovičem, Krklecom, Šopom i Vlaisavljevičem u knjizi 
pjesama »RAKJEKI GALEB« [Zagreb 1942.), u kojoj je Aličev 
ciklus »San iz sume«. 

U rukopisu imade knjigu lirske proze »Lijet u proljeće« i knjigu 
pjesama »Zelena grana«. 

KORACI PJEVAJU 


. ilir. 


Jutro. 

Dan je razlio boje 
po travi, po cvijeću i smreci. 
Vrele hvatam niti sunca 
kao pjesnik u snu zvijezde 
pale na dno rijeci. 


Miriše smreka svud i trava, 
na svodu titra oblak bijeli 
i igra se, ko zvuk vjetra 
s lišćem u vitoj jeli. 

I uz moć plahe mašte moje 
ja lovim zvukove vedre i boje 
i sadim ih u čiste duše vrt. 

A koraci šume, 
koraci pjevaju: 

Danas smo život, 
sutra — smrt! 


TRAVANJ 

Nestadoše sjene preminule zime 
ko u zapjenjenim oblacima ptice. 
Na zemlju snene arije se sliše 
u zvuku zore, jutru na lice. 


Sad travanj na sjajnom valu dolijeće 
u kolima punim cvijeća od zlata. 
Nevidljive sluge otvoriše mu 
modra, nebeska kristalna vrata. 


323 



Alić 

U granje je vlasi zelene upleo 
i darom ih darivo bistrih nebesa. 

S usana mu topli dah se preliva 
i rose u kose ko bisere stresa. 

I dok mu na čelu sunce se sjaji 
kao u mudraca pod tjemenom miso. 
svojim je perom po oblaku bijelom 
najljepše stihove svijeta napiso. 

PTICA NAD GRADOM 

U sitan kljunić ptica sitnokrila 
pobire zlatne žice sunca. 

Nad gradom se sićušna visoko nadvila 
ko zvijezda, sjajna se svjetluca. 

Pod suncem svijetla sjaje joj se krila, 
valovit bljesak ponad glave, 
daleko, ko odlutala misao pliva 
kroz svemirske visine plave. 

I tihim letom, s oblaka na oblak 
kroz mrežu sunca krči put, 
da pobrane žice zlatnoga sunca 
spusti u gnijezda kut. 

NA VRUTKU 

i 

Krv sam prirode — vodu 
na vrutku jutros pio: 
u bisernim kapljama njenim 
život mi vedar je zrio. 


U tom sam pijanstvu slušo 
jutarnju glazbu tihu, 
zore sam zracak gledo 
u rimi. u ritmu, u stihu. 

Ali/ 


U meni jezgra je života 
pjevala pjesmu nada, 
ko vjetar, što leti visoko 
nevidljiv, vrh moga grada. 

A ja sam i pio i pjevo 
do zvijezda, gdje anđeli kruže 
i sipaju na studen vrutak 
iz raja zlaćane ruže. 

TUŠKANAC 

Vjetar se upleo u lišće šume. 

Tišina u kucaj sata. 

S gitare arije tiho šume 
ko zvuk od čistog zlata. 

Tu između sutona i zore 
mladošću srce cvate 
i riječi mile prpošno zbore 
o zviježđu što nebo krase. 

Tu se noću stresa rosa 
u kose usnulog granja, 
djevojka, koja beskućnica, bosa 
ko dijete na klupi sanja. 

I u snu vidi svoj svijetli dan: 
na ruci prsten zlatan, 
pod grlom bijelim koraljni đerdan 
boje ko krv. krasan. 

Njih su skromne odnjihale tišine, 
kišan ih ljubio dan, 
popile mnoge životne gorčine, 
sirotinjski mučio stan. 

Tu zurle noćne šume vrh granja 
i rose škrope travom, 
a zvijezde, ko čarobne staklenke sanja, 
njišu se crtom plavom. 

PODNE U TRI CRTEŽA 
Podne. 

Ulice sve su polivene suncem. 

Oblaka dva bijela na svodu, 
ko ovce site u hodu 
brode 

i po crti obzorja šaraju ime 
čudno, ko moje rime. 

Na cesti čovjek sa štapom u ruci 
(putnik je, beskućnik, ko zna od kuda), 
pijan od silnog sunčeva svijetla 
putuje od jednog do drugog tla 
noseći sobom vječnu drugu: 
crnu sestru — tugu. 

Dječak vodi starca za rukav 

(put mu je led među snom i javom) 

on svijetom luta polumrtav 

i nosi sobom uspomene 

kad su mu oči 

sjati prestale 

ko zvijezde dvije 

u rijeku pale. 

Podne. 

S U T O N 

U boji smaragdnog neba 
krvav grca na zapadu svod. 

Obzorjem, po krajini bijelih oblakova. 
sunca zraci vezu slova. 

Dan je pri kraju, ko obali brod. 

U sutonjem šumu pjene 

purpuraste, slušam pjesme 

i gledam sjene 

obzorjem od zlata. 

kako se na međi noći i dana 

otvaraju kapije 

zvjezdanih 

palača. 

Za čas koji na zemlju će pasti 
magličasti zvjezdani prah, 
mjesec kristalnim nebom kliznuti, 
dan, ko dim, ii san iščeznuti, 
i po beskrajnom crnom gaju — 
nebu, proći će anđeoski kor 
i sobom ponijeti šareni dekor 
okrunjen u zvjezdanom sjaju. 


MJESEC NAD GRADOM 

Visoko nebo svuda diše. 

Dah mu je ko šušanj svile. 
Plavilom zviježđe bajke riše — 
s krilima zlatnim vile. 

Svod u sivo sav presvučen 
gusto zvjezdano gorje krči; 
u tanku srebrnu košulju obučen 
mjesec, ko dijete trči. 

Sjena mu visokim krovom koraca 
i talas tminom se svjetluca, 
strijele, ko srebrne vlasi baca — 
o prozore snene kuca. 

I u snu negdje nevino dijete 
ručicom šarene hvata duge, 
zvijezde mu zlatnim štapićem prijete 
sa sjajne nebeske pruge. 

A ja. umoran od lutanja, dišem 
u krugu nevidljivih atoma 
i večeri crno vino sišem 
s nebeskog trona. 

I gledam mjesec, ko ljiljan rascvao 
nad gradom, kako se čist blista 
ko dragulj, svod je sav obasjao 
đerdanom od srebra čista. 


POLNOĆN1 V J E TAR 

I 

Polnoćni vjetar kraj krupnog krijesa 
mjeseca — jezdi kroz kristalna nebesa. 

Putanjom srebrnom zvijezda ko san 
sja se, ko s večeri uštap ran. 

A vjetar kroz zlatni etera prag 
ostavlja za sobom nevidljiv trag. 

I leti nedogledom, leti vedrinom 
bezbrižan na putu noćnom mođrinom. 

* Uić 

On nebu zlatne slavoluke gazi 
i pleše po zvijezdama posutoj stazi. 

A ja mu pjesme njegove sucem 
u srce i zatvaram zlatnim ključem. 


II 

Vjetar ko pijan od vina bunca 
dozrelim zrnjem od srpanjskog sunca. 

Stoljećima ovaj svijet on zori 
vatrom, što bezbrojnim vjekovima gori. 

Njegova pjesma ne sagorijeva 
u prostoru srca mog, svud sijeva. 

I ponosan, kao dijete miline, 
plovi kroz plave kristalne visine. 

A ja se, ko kaplja vode budim 
iz sna, kroz osvit zore blud im. 

1 slušam glas vječne violine — 
v jetra, što često me visinama vine. 




Alić 

UOČI PROLJEĆA 

Blistavi, draguljni stupovi 
od leda, jutros nestaše. 
Nebeski plave se rubovi, 
proljeće s brda — maše. 

U vatrama sunca mladoga 
visoki gore bregovi, 
čuje se zvuk iz roga 
— odoše bijeli snjegovi. 

Sutra će vatra od sunca 
čelo poljubit moje, 
vjetar će britki da zakuca 
uz gitar pjesme svoje. 

A ja ću pod suncem cvijeća 
zlatnog, ko satir usnuti 
u proljetnom jutru, sreća 
kose će moje oviti. 

VINKO KOS 



rođen jc 10. srpnja 1914. gocl. u bregovitom Sv. Jurju na Bregu od 
seljačkih roditelja, kao najstariji sin od 11-tero djece. Škole je polazio 
u rodnom mjestu i u Varaždinu, a visoke škole u Zagrebu. 

Kos je izdao prvu svoju knjigu pjesama pod naslovom »VODO¬ 
PAD« (Zagreb 1939.), čije je drugo izdanje izašlo 1942. god. Pjesme 
iz ove knjige prevedene su na: njemački, talijanski, španjolski i ru¬ 
munjski jezik. 1941. god. izdao je drugu knjigu pjesama pod naslo¬ 
vom »KIPAR« (Zagreb 1941.). Kosove su pjesme uvrštene u Salvini- 
jevu antologiju hrvatskog pjesništva. Piše i za djecu pod imenom 
Čiča Kika i izdao je knjižicu »Božične zvjezdice« (Zagreb 1941.), pa 
knjižicu pjesmica za djecu pod naslovom »Zlatna jabuka« (Zagreb 
1942.). 


Crtež : Jerolim Niše 

ADVENTSKO VRIJEME 

Adventsko vrijeme tiho ko pretsnježni sati 
šumom crnogoričnom ide pod granama 

mističnih jela. 

0. kad bi nam svaka čežnja mogla stati 
i pasti svaka težina s našeg umornog 

tijela. 

Kroz slavoluke svog siromaštva htjeli bi 

ući 

veliki ko heroji, što nisu krvoprolićem 

kaljali ruke 

i htjeli bi otsanjati božićni san u niskoj seljačke 

kući 

i osjetiti čar zornica i njihove zvuke. 

KAPLJU KAPI 

Kaplju, kaplju polagano kapi, 
vlažne su alge nabubrile jako. 

Stisnuo se vidik na bregovitom kraju, 
dugog se mira duh lutanja tako. 

Sunce usko kroz naše želje gleda 
ko da to pristaje jesenjem čaru. 

Odletješe laste na dalek, dalek put 
u posjete znancu, nilskome lončaru. 

Svaka nova jesen ponovno nas muči 
nečim jesenjim, a što jesen nije. 
nekom ljepotom, što ne možemo naći. 
što se u dalekoj nekoj stvari krije. 

KRUGOVI NA VODI 


Krugovi na vodi sad su oku svježa 

kaplja 

usred žeđe, smiraj misli u širini, 
tihi tor kud veče stada orošena tjera, 
al’ u času tvojih riječi tako čvrsto 

stegnut znadu, 

da se ponor kopa ispod svijetla, 

koji vodi k mraku. 

Tvoje riječi čežnjom zovu. Put je kratak 

što smo prošli, 
još duljinu pravu nismo shvatit mogli. 
Riječi nisu vrijedne šutnje, nit vječnosti 

život jedan. 

SMRT LJETA 

Nemirni drhtaj ljeta u dolu 
i bljedilo lišća na granama, 
i nešto sasvim nalik bolu 
pojavilo se u našim stranama. 

Svemirski prostori čudno zvone 
ko da se negdje nešto prekinulo. 

Oblaci suze nad pokrajinom rone: 
dobro i toplo je ljeto preminulo. 

VEČERNJA SLIKA 

Žuto svijetlo pada po rubu praznih zdjela 
na stolu. Nakon večere šutnja u sobi. 
Maleno dijete na majčinom krilu 
igra se očevom kosom. Odjednom digne 
ručicu sitnu i pokaže sliku Obitelji svete 
na zidu: 

»Ono sam ja, ono si ti, a ono je tata.« 

Dva cjelova sjednu na djetinje čelo, 
svjetiljka jače zasja u sobi. i nastane opet 
mir bez riječi. 

STAZE ZA BRDOM 

Iza brda idu one tihe staze 

što se gube ispod jedne nevidljive zvijezde. 

Vječni šuštaj jela, vječni romon vode. 

Tu su zone uvijek novih forma, 
kud ne stupi nikad svakidašnjost. 

Tu se čuje korak šutljivog Božanstva, 
kud ne zađe nikad oticanje dana. 

Ovdje struji miris borova i breza, 
tu tišina svoje dvore ima, 
tu je tiho, tu je tako tiho, 
da se čuju riječi zemljinih dubina. 


KIPAR 

U kojoj je gori dalekoj čekalo 

kamenje ovo 

na uzvišen poziv, da postane tvar 

iz koje će zanosni um sagraditi prijesto ljepoti, 

da postane prostor na kome će veliki duh 

zapisati besmrtno ime 

i stajati jednom u tihoj aleji ko djelo umjetno. 

Udara čekić moj. Urezuje se misao moja 

u ovu blještavu masu 
i tvrdome kamenu dajem dio svoje duše. 

Htio bih da svaki pokret mojega junaka bude tih 

zatvoreni svijet, 

ali se bojim kamena ovog, što šuti, da li 

ne će jednom 
vrisnuti i on i odat sve što nosio sam ja 

u srcu svom 

dok sam njemu davao oblik taj. 

Blažena goro. koljevko ovog kamenja. 

dio uspjeha svoga dugujem tebi i vikao bih 

kroz tvoju tišinu: 

»Hvala težini, što nije od tvojega krila puštala 

ovu masu, 

da je odnesu u dol i razbiju tamo potoci 

poslije zime, 

hvala tvojoj visini, koja je čuvala za me ovu 

skupocjenost 

i čekala mene da joj dadem potpuno život svoj. 

Da li si dala, goro, kamenu ovom i najdraže 

svoje bogatstvo, 

da li si dala kamenu ovom i svoju šutnju 

duboku?« 


RUJAN 

Dižu se redovi loze na brdo. 
dižu se kao misli u vječnost. 
Grožđe nije više tvrdo 
i slatku dobiva tečnost. 

Lišće prisluškuje struji 
vjetra iz dalekih strana, 
tajno se hodanje čuje 
zemljom sred jesenjih dana. 

Zrikavac zriče i zriče: 
čeka berbu da dođe. 

Za zrenjem i duša viče 
i moli da nikad ne prođe. 

KIŠA 

Prestani zvati, naskoro biti će brzica 
od kaplja ovih, što dažde s oblaka 

pretilih 

u bijegu zaplijenjenih od oka molećega 
nad zijevom zemlje i nad tugom 

vrela. 

Čuj, pljušti: pere prašinu; do naše 

sili sramote, 

živa je ona, svud prodrijeti hoće. 

Postaje izvor i ruje prljuzicom, 
u prodolje leti i nosi granje i šiblje, 
perje uginulih ptica, uvenuli cvijet i 

suharke. 

Puni šupljine, bježi i navire dalje, 
zahvaća kamenje sitno; sve veće i veće, 
ruje kolnicima i zapreke ruši. 

Zove je kolijevka dola, gdje iz žubora 

pjena 

u potoku širokom jedan nastaje val; 
gdje na dnu rujna vodenice tjera i mlinaru 

napunja vreće. 

Daždjet će dalje, prevršit će korito 

bujica, 

nastat će lokve, sve će ovlažiti, 
podgristi; ižlijebiti jaruge. 

U strmom umorena toku, rijeku zažudjet će 

mirnu. 

put mora će skrenuti, ušće pronaći 

svoje. 

U najdublje dno kada dođe. bit će 

gdje je i bila. 

MLINSKO KOLO 


Klopoće kolo. Kruže dani, minute, 
mrvi se zrnje i sipi mekano nešto. 

Pada voda na kolo i šumno šumi, 
što šuti i brašno nastaje vješto. 

Mrvi se crni kukolj, mrvi se sitno kamenje. 
Klopoće kolo i kruže dani, minute, 
os teško škripi i stenje. 

Mrve se osjećaji, mrve se misli i čežnje, 
mrvi se sve što se mrviti dade 
i izlazi nešto, što puni trenutke i dane 
i izlaze sile, junaci i nade. 

Zrnje što ispadne i nikad pod kolo ne dođe 
leži i čeka i mlinski ga miševi jedu. 

Vodopad satova pada 
i tjera kolo u jednakom slijedu. 

Ratovi, dugi, demonstracije, revolucije, pokolj, 
teror, prijetnja, napadaj, bitka, 
nadanja luda, razočaranja mrve na mrvice male 
Sve što pod kamen ne dođe iz toga brašna 

ranog osvitka. 

Sve što pod kamen ne dođe iz toga brašna 

nema, 

leži i čeka i mlinski ga miševi jedu, 
sat je kom se kazaljke nikad ne miču 
i nešto gdje nije sve sasvim u redu. 

Mrvit se, mijenjat oblike, služiti svojemu cilju, 
padati, mrijeti, nikad ne žaliti truda. 

Zauzeti svoje mjesto u kozmosu pravo, 
i znak svojega puta sa sobom nositi svuda. 


SSS 







RJEČNIK ZA PJESME U NARJEČJIMA 

U ovoj knjizi imade 31 pjesma spjevana hrvatskim narječjima: čakav¬ 
skim i kajkavskim. 

Čakavske su pjesme: 

PERE LJUBICA: Pusta barda (33), Koloni (33). None (34), Svitla noć u 
kojoj presisjuni gredu (35). Martvi zvon (36) i Vapori izmej škojih 

(37); 

DRAGE GERVAISA: Moja zemja (127), Maglica (127), Stari mladić (128), 
Tanac (128). Tresete (129), Tri nonice (130), Marija Lavanderka (130), 
Oblačic (131). Za sinon (132) i Bog Domovina (133); 

VINKA NIKOLIĆA: Moja mater (265), Gorak je zemje kruv (266). Na 
štradi (268). Kaparica (269), Na pudarici ćaćine zemje (270) i Gospa 
Srimska (271). 

Kajkavske su pjesme: 

IVANA GORANA KOVACIĆA: Vesela cerkva (289), Petr breški harmoni- 
kaš (291), Prijatelj smrti (291), Mali pot (292) i Beli most (293). 

Osim ovih. u posebnom su narječju spjevane pjesme: Jeronima 
Kornera (u narječju Herceg-Novoga): Rodnom mjestu (211) i Mojoj sestri 
Nasti (211) te A 1 e k s e K o k i ć a (u bačkoj ikavici): Svi Sveti su prošli .(309) 
i Ne želi da ti pišem (310). 

Za lakše razumijevanje pjesama u narječju donosimo rječnik najpo¬ 
trebnijih riječi: 

Čakavske: 

arija = napjev 
arnost = harnost, zahvalnost 
asa lišal = gladio asa 
bakra — zemljani lonac 
banak = klupa 
barda = brda 

bardak = drveni sudić za piće 
bandira = zastava 
basetan = nizak 
bevanda = prosto vinsko piće 
bičerin = čašica 
Bog = Zbogom v 

bokun = komadić 
bota (tri) = sata (tri) 
braculet = narukvica 
bravi = sitno blago 
brižna = jadna 
bronzin = željezni lonac 
brudet = jelo od ribe 
cura = djevojka 
ćakulati = pričati; brbljati 
čaro = bistro 
čejade = osoba 
ćaća = otac 
darće = dršće 
darž = dažd. kiša 
daržidu = drže 
dešpet = inat 
■di = gdje 


dih = dah 
divaniti = govoriti 
divnje = djevojke 
doholke = dohodke 
dolčić = uvala 
doložiti = dometnuti 
dotekal = dotrčao 
fame ja = obitelj 
fantina — momak 
fregula = komadić 
frižak = svjež, hladan 
furešt = stran, stranac 
fumati = pušiti 
garbun =- ugljen 
garoful = karamfil 
goba = grba 
gora — šuma; planina 
gredu = idu 

inpjantati se = ukočiti, zastati 
intrada = vinogradi 
jaketa — kaputić 
pn = njima 
lokat = plakati 
kače(u) = lov(u) 
kala = ulica 
kaneta = polucilindar 
kandi(e)liri) — svjetnjaci 
kanpanjel = zvonik 
kantati = pjevati 

keh = kojima 
kjel = kleo 

koloni = kmetovi, težaci 

komin = ognjište 

kolnici = zidovi od gromače 

koltrine — zavjese 

kolanete = ogrlice 

komora = soba 

konšije = susjedi 

kot = kao 

koraji(u) = odvažni 

kotlenke = kotlove 

kunpatiti = oprostiti 

korosanti (Lendić) = Tijelovo 

kunjati = drijemati 

laćati = uzimati 

lanterna = svjetionik 

lata = lim 

lavanderka = pralja 

lavurati = raditi 

lešice = lješice, lijehe 

likar — liječnik 

libri = knjige 

ligati = leći 

litrat = fotografija 

lozje = vinogradi 

lušijati = prati rublje (lugom) 

makina = stroj 

maništra = tjestenina 

marangun = drvodjelac 

mendule = bademi 

miče = male 

mijarih = tisuće 

mir = zid 

morbin — obijest 

nanke = niti 

nazad = natrag 

neboh = ubog. jadan 

none = bake 

obad dati = osvrtati se 

odumidan = vlažan 

pačati se = miješati se 

palači = palače 

pari mi se = čini mi se 

pargatorij — čistilište 

paroni = gospodari, gazde 

pasati = proći 

pena = upravo, istom 

pejati = voziti 

pergul = doksat. balkon 

pensati = misliti 

petjat == prositi 

pijat = tanjur 

pipa — lula 

polna = podneva 


ponistra = prozor 

porat = luka 

portun = kućna vrata 

post = razred (klasa) 

pudarica = klijet, čuvarnica 

pul ke = kod koje 

ponemela = poludjela 

prit = doći 

puli = kod 

punt =* rt 

presisjuni = procesije 

prez = bez 

rajati = rađati 

rampada = uzbrdica 

remo = idemo 

režentati = ispirati (rublje) 

riva = obala 

roba = odjeća 

rompotati = larmati, bučiti 

semo = amo 

serenada = podoknica 

sfaža = okvir 

signica = kameno sjedalo 

svej = neprestano 

šćapić = štapić 

šebeću = posrću 

škoji = otoci 

škure = vanjski drveni prozori 

škrabaju = udaraju 

štiti — čitati 

štrika = šira vrpca 

štufajica = lijenčina 

tanac — ples 

tavaja — oltarnik 

tepal = potucao 

ton = napjev 

toč = sok 

traversa = pregača 
tresete = igra na karte 
turni = tornjevi 
trudan = umoran 
vapor = parobrod 
veje = vjeđe 
veleta = velo 
vera = prsten 
vridice = vedra 
zafraja == potroši 
zaprteh = zatvorenih 
žarna = žrvnji (mlinovi) 
žeja = žeđa 
žmuji = čaše 
žuji = žuljevi 
žverin = budilica 
žurnada = nadnica 

Kajkavske: 

čehulja = čehulja (grozda) 

goščava = gustiš, guštara 

grođe = grožđe 

]okal = plakao 

kade = gdje 

krog = uokolo 


kudi = kao 
kuš'c — poljubac 
muzikal = svirao 
srn = srna 
sršetka = svršetka 
tane = riječi s apostrofom treba 
čitati kao da su napisane s po- 
luvokalom. 


BILJEŠKA 

Odbor Društva hrvatskih književnika na svojoj sjednici, održanoj 29. 
listopada 1942. pod predsjedanjem predsjednika dra Mile Budaka, jedno¬ 
glasno je zaključio, da će u spomen prve godišnjice Nezavisne Države 
Hrvatske izdati knjigu novije hrvatske lirike. Na toj je sjednici sam odbor, 
na osnovu opširno predloženog imenika, probrao i označio 30 (trideset) 
pjesnika, rođenih između 1900. i 1914.. čije će pjesme biti uvrštene u ovu 
knjigu. Izabrani su ovi pjesnici: Luka Perković, Vjekoslav Majer, Pere 
Ljubić, Vlado Vlaisavljević, Antun Bonifačić. Dobriša Cesarić, Sida Košutić. 
Slavko Batušić, Đuro Sudeta. Frano Alfirević, Stanislav Šimić. Drago Ger- 
vais. Vladislav Kušan, Nikola Šop, Dragutin Tadijanović, Drago Ivanišević. 
Vladimir Kovačić, Ivo Lendić, Jeronim Korner. Olinko Delorko, Marijan 
Matijašević, Josip Velebit, Ivo Kozarčanin. Vinko Nikolić, Antun Nizeteo. 
Ivan Goran Kovačić, Radovan Žilić, Aleksa Kokić, Salih Alić i Vinko Kos. 

Svi su se pozvani pjesnici odazvali. 

Svi su pjesnici, po želji i zamolbi odbora, sami izabrali 
svojih 10 (deset) pjesama. 

Pjesme NIKOLE ŠOPA, po želji i u dogovoru s pjesnikom, izabrao 
je Gustav Krklec. 

Pjesme DRAGA GERVAISA izabrao je Vinko Nikolić. 

Pjesme mrtvih pjesnika: ĐURE SUDETE, IVE KOZARCANI- 
NA i ALEKSE KOKICA izabrao je Vinko Nikolić. 

Crteži pjesnika: Luke Perkovića, Vjekoslava Majera, Vlade Vlaisav- 
ljevića. Đure Sudete i Frane Alfirevića uzeti su dozvolom predstavnika Hr¬ 
vatskog izdavalačkog bibliografskog zavoda i samih slikara iz knjige pjesa¬ 
ma »42«. 

Dao zamisao ovog djela, sabrao i uredio, uvod. velik dio bilježaka o 
pjesnicima i rječnik je napisao za Društvo hrvatskih književnika, njegov 
odbornik: Vinko N i it o 1 i ć. 

KAZALO 

Uvodna bilješka. 

LUKA PERKOVIĆ 

Crtež (Jerolim Mise) i životopis .... 

Naša pjesma. 

Pred licem vječnosti. 

Poslije ljubavi. 

Rob tijelu. 

Proljeće. 

Njezine kose. 

Prognanik . 

Pjesnik i ljeto . 

Jutra. 

Priča... 

VJEKOSLAV MAJER 

Crtež (Jerolim Mise) i životopis. 

Pjesnik . 

Jutro pjesnika. 

Pjesma čovjeka s dušom. 

Svirač i svijet. 

Plinska laterna na Griču. 

Na grobu Matoša. 

Na grobu švelje. 

Moj otac i ja. 

Jesen slijepca. 

Misao na drugove. • 

PERE LJUB1Ć 

Crtež (Mladen Veža) i životopis . • 

Pusta barda. 

Koloni. 

None. _• • 

Svitla noć u kojoj presisjun'i gredu 

Martvi zvon. 

Vapori izmej škojih. 

Akt u svijetlu. 

Tri putta. 

Objava duha. 

Zagledanje u vječnost. 

VLADO VLAISAVLJEVIĆ 

Crtež (Jerolim Mise) i životopis. 

Susret. 

Vrijeme.. 

Tajna trenutka. 44 

Lovac .... ... . 45 

San mora ... . 45 

Balada 0 Tounjčici.. 46 

Otac. 47 

Mačka. 47 

Sam.48 

ANTUN BONIFAČIĆ 

Crtež (Jerolim Mise) i životopis. 49 

Razapeta jedra. 51 

Svjetionik. 51 

Uvala .... 52 

Kad sunce razbije stakla. 53 

Oda djedu. 53 

More. 54 

Puče moj. 55 

T up .56 

Počinak. 55 

Anadiomene .. 57 

DOBRIŠA CESARIĆ 

Crtež (Slavko Šohaj) i životopis ... 61 

oblak.: : : : 63 

Kad budem trava.63 

Molitva.64 

Srce.65 

Mrtvačnica najbjednijih . . 66 

Povratak. 68 

O sati sumnje, sati bola.69 

Vraćanje ..70 

Slap.70 

U svjetlosti. 71 

SIDA KOŠUTIĆ 

Crtež (Slavko Kopač) i životopis. 73 

Osmijeh. 75 

Grana omorike.76 

Mlada bolesnica.76 

Mjesečina. 77 

Suza. 77 

Prolaznost. 78 

Ljubav.78 

Starica. 79 

Tišina. 79 

Gdje si?.80 

SLAVKO BATUŠIĆ 

Crtež (Julio Meissner) i životopis.81 

Tri pjesme o mome Zagorcu: 

U rano jutro jesenje.83 

U prijepodne nedjeljno.84 

Na sajmu. 85 

Zeleni Prilaz u aprilu.87 

Tri stvari u jedan dan.90 

Desetgodišnjica. 

Kineska miniatura .... 
Pismo gospodinu Tamatanga 

Vožnja. 

Pjesma mog sina. 

ĐURO SUDETA 

Crtež (Ante Kuman) i životopis . 

Moja pjesma. 

Lišće i pupovlje. 

Svraćanje . 

Novembar. 

Ruke. 

Sunce . 

Čežnje i bolestan mladić 

Utrni. 

Ave Maria. 

Pjesma Mariji. 

FRANO ALFIREVIĆ 

Crtež (Jerolim Mise) i životopis . 

Fuga cirkusa. 

Pobožnost. 

Rastanak. 

Ljudi, žene i gradovi . . . 

Spomen na guštericu .... 

Dani . 

Večera pokraj mora .... 
Neznanka sa sjevera .... 

Bosna.* • 

Vojničko groblje. 

DRAGO GERVAIS 

Crtež (Ante Kaštelančić) i životopis 

Moja zemja. 

Maglica. 

Stari mladić. 

Tanac. 

Tresete. 

Tri nonice. 

Marija Lavanderka .... 

Oblačić. 

Za sinon. 

Bog domovina. 

STANISLAV ŠIMIĆ 

Životopis. 

Bilanca zrela gospodina . 

Samoća na sve strane 

Objed goveda. 

Elegija pred izlozima 
Neprilike sa srcem .... 
Lkre činovnika u jutarnjoj žurbi 
Smijeh ravnopravnosti 

Obrambena kiša. 

Nedjela nedjelje .... 
Nemiad i svibanj u perivoju . 

VLADISLAV KUŠAN 

Crtež (Omer Mujadžić) i životopis. 147 

Posljednja ispovijest slikara Karasa ... 140 

pjesnici.; ; ; ; 152 

Ballade des noctambules. 159 

Vigilia. 154 

Igra ljubavi.. 

Zapis sebi u spomenar. 156 

Diptih. . ... 157 

Brodolom srca. 15 $ 

Krug začarani .. 159 

NIKOLA ŠOP 

Crtež (Bruno Bulić) i životopis.161 

Ovce.! ’ ’ 163 

San magaradi. 164 

Bakine naočari. 164 

Nevinost.166 

Kr ° v .! ’ ! 167 

Tatov lov.167 

Kišobran . 168 

DRAGUTIN TADI JANO VIC 

Crtež (Ante Mezdjić) i životopis.169 

Balada o zaklanim ovcama. 171 

Jutarnja zvijezda pozlaćen orah. 171 

Bacam srce pod tuđa stopala.172 

Zlatnim pticama. 173 

Mjesečina. 4 74 

Šume snivaju. 174 

Mrtav. 175 

Povratak .176 

Sanjarije budnoga srca.177 

Večer nad gradom.178 

DRAGO IVANIŠEVIG 

Crtež (Antun Motika) i životopis.179 

Cvjetanje strasti. 181 

Nostalgija.18] 

Panika u pavsageu.182 

Plesačica . 183 

Hotel de Toulouse.183 

VLADIMIR KOVAČIĆ 

Pogreb. 

Pismo mrtvom prijatelju .... 

Majka i cvrčak. 

Krist na groblju. 

Tiha ljubav. 

U album. 

Nad mojim grobom . 

IVO LENDIĆ 

Crtež (Bruno Bulić) i životopis . 

Blagoslov sunca . 

Staze poluotoka . 

Korosanti. 

Težakova večer . 

Pjesma o ostavljenom mužu . 
Uspomene. 

JOSIP VELEBIT 


Crtež (Marijan Šimunić) i životopis.237 

Čama.239 

